text:
መንግስቲ ኤርትራ ስለምንታይ ንኢትዮጵያዊ ካርዲናል ብርሃነየሱስ ሱራፌል ናብ ኣስመራ ንከይኣትው ከምዝከልከለ መብርሂ ንክህብ ካቶሊካዊት ቤተ ክርስትያን ኤርትራ ሓቲታ።
ምስ ካልኦት መራሕቲ ቤተ ክርስትያን ካቶሊክ ኮይኖም ኣብ ኣስመራ ኣትዮም ዝነበሩ ካርዲናል ብርሃነየሱስ፣ ኣብ መዕርፎ ነፈርቲ ኣስመራ ምስ በጽሑ፣ ናብ’ታ ከተማ ከይኣትው ስለዝተኸልከሉ ነዊሕ ሰዓታት ተጸብዮም’ዮም። ግን ክሓልፉ ኣይተፈቐደሎምን።
ብዋና ጸሓፊ ጉባኤ ጳጳሳት ኤርትራ ኣባ ተስፋገርግስ ክፍሎም ዝተጻሓፈ ደብዳቤ፣ እታ ቤተ ክርስትያን፣ ካብ መንግስቲ ኤርትራ መልሲ ክዋሃብ’ዩ ዝብል ትጽቢት ከምዘለዋ ይሕብር። (ኣብ ቀጥታዊ ፈነወና፣ 'እታ ቤተ ክርስትያን ትጽቢት ከምዘይብላ ሓቢራ' ዝብል ብጌጋ ዝተነበበ ስለዝኾነ ይቕሬታ ንሓትት)
ንመበል ሓምሳ ዓመት ክብረ-በዓል ‘ወርቃዊ እዩበልዩ’ ዝተዓደሙ ኣጋይሽ ዝተኸልከልሉ ኣገባብ፣ ዘጉሂ’ዩ። ክቐርበሉ ዝኽእል ዘእምን ምኽንያት’ውን ኣሎ'ዩ ኢልካ ንምግማት ኣጸጋሚ’ዩ’ ይብል ኣብ ቫቲካን ተሓቲሙ ዝወጸ ዜና።
ዋና ጸሓፊ ካቶሊካዊት ቤተ ክርስትያን ኢትዮጵያ ኣባ ተሾመ ፍቅሬ ብወገኖም ‘ኣብ መዕርፎ ነፈርቲ ኣስመራ ምስ በጻሕና ንሓደ ወርሒ ዘገልግል ቪዛ ተፈቒዱልና ነይሩ፣ ካብ’ቲ መዕርፎ ነፈርቲ ክንወጽእ ምስ ፈተና ግና፣ ሰበ ስልጣን ድሕነት ‘ላዕለዎት ሰበ ስልጣን ናብ’ዛ ሃገር ከይተእትውዎም ኢሎምና’ ኢሎም ኣጊዶምና። ኣብ’ቲ መዕርፎ ነፈርቲ ውዒልናን ሓዲርናን’ ከምዝበሉ ዝመጸና ዜና ሓቢሩ።


c: text/html

text:
ሚኒስተር ጉዳያት ወጻኢ ኤርትራ ኣቶ ዑስማን ሳልሕን ሚኒስተር ጉዳያት ወጻኢ ኢትዮጵያ ዶክተር ወርቅነህ ገበየሁን፡ ብ24 ጥቅምቲ 2018 ምስ ሚኒስተር ጉዳያት ወጻኢን ኣህጉራዊ ምትሕብባርን ኢጣልያ – ኢንዞ ሞኣቬሮ ሚላነሲ ተራኺቦም ተዘራሪቦም።
ሚኒስተራት ጉዳያት ወጻኢ ኤርትራን ኢትዮጵያን፡ ካብ 24 ክሳብ 25 ጥቅምቲ ኣብ ሮማ ኢጣልያ ኣብ ዝተኻየደ ካልኣይ ዋዕላ ምትሕባብር ኣፍሪቃ-ኢጣልያ ኣብ ዝተሳተፉሉ እዋን’ዮም፡ ምስ ሚኒስተር ጉዳያት ወጻኢን ኣህጉራዊ ምትሕብባርን ኢጣልያ ብምርኻብ፡ ኢጣልያ ኣብ ምድልዳል ሰላምን ምትሕብባርን ኤርትራን ኢትዮጵያን፡ ከምኡ’ውን ኣብ ምርግጋእ ሶማልያን መላእ ዞባናን ክትጻወቶ እትኽእል ግደ ብዝምልከት ኣስፊሖም ተዘራሪቦም።
ኣብ’ቲ ርክብ፡ ሚኒስተራት ጉዳያት ወጻኢ ኤርትራ፡ ኢትዮጵያን ኢጣልያን፡ ብሕቡራት ሃገራት ኣብ ልዕሊ ኤርትራ ተስገዲዱ ዘሎ ብይን እገዳ ኪልዓል ኣገዳሲ ምዃኑ ኣስሚሮሙሉ።
ሚስተር ሞኣቬሮ ብተወሳኺ፡ ኢጣልያ ምስ ክልቲአን ሃገራት ብዘለዋ ምሕዝነት፡ ኣብ ተበግሶታት ቁጠባዊ ዕብየትን ዘላቒ ምዕባለን መሻርኽቲ ብምዃን ክትተሓባበር ዘለዋ ቅሩብነት ኣረጋጊጹ።
እዚ ከምዚ’ሉ እንከሎ፡ ሚኒስተር ዑስማን ሳልሕ፡ ኣብ ካልኣይ ዋዕላ ምትሕብባር ኣፍሪቃን ኢጣልያን ኣብ ዘስመዖ ቃል፡ ቅድሚ ኣርባዕተ ኣዋርሕ፡ ኤርትራን ኢትዮጵያን ብተበግሶአን ስምምዕ ሰላም ብምኽታም፡ ነቲ ዝሓለፈ ዘይንቡር ኩነታት ዓጽየን፡ ኣብ ዝምድናአን ሓድሽ ምዕራፍ ከምዝኸፈታ ጠቒሱ፡ ኣብኡ ከይተሓጽራ እውን፡ ዝተኸስረ ዕድላት ብቕልጡፍ ንምትካእ፡ ኣብ ዝተፈላለየ መዳያት ልምዓት ብሽርክነትን ምምልላእን ንምስራሕ ብምስምማዕ፡ ንረብሓ ክልቲኡ ህዝብታት ዘገልግል ሓባራዊ መደባትን ፕሮጀክትታትን ሓንጺጸን፡ ንትግባረኡ ይሰርሓ ከምዘለዋ ኣገንዚቡ።
ሚኒስተር ዑስማን ሳልሕ ብተወሳኺ፡ ኤርትራን ኢትዮጵያን፡ ካብ ምሕያል ክልተኣዊ ዝምድና ሓሊፈን፡ ንዞባዊ ሰላምን ምትሕብባርን ክሰርሓ ብዝበጽሓኦ ምርድዳእ መሰረት፡ ድሮ መራሕቲ ኤርትራ፡ ኢትዮጵያን ሶማልያን ኣብ ኣስመራ ተራኺቦም፡ ስሉሳዊ ስምምዕ ንኣጠቓላሊ ምትሕብባር ከምዝፈረሙ ሓቢሩ።
እዚ ተበግሶ’ዚ፡ ንመላእ ዞባ ዘጠቓልል ክኸውን ብምውሳን ኣበርቲዖም ክሰርሑሉ ምዃኖም ብምሕባር ከኣ፡ ኣበርክቶ ግዳማውያን መሻርኽቲ ብሓፈሻ፡ ኣበርክቶ ናይታ ምስ’ዚ ዞባ ቅርበት ዘለዋ ኢጣልያ ድማ ብፍላይ ኣገዳሲ ምዃኑ ኣገንዚቡ።
ቀዳማይ ሚኒስተር ኢጣልያ ጁሴፐ ኮንተ ብ11ን 12 ጥቅምቲ ኣብ ኤርትራን ኢትዮጵያን ወግዓዊ ምብጻሕ ብምፍጻም፡ ምስ መራሕቲ ክልቲአን ሃገራት ኣብ ክልተኣውን ዞባውን ጉዳያት ኣስፊሑ ከምዝዘተየ ዝፍለጥ’ዩ።

robotstxt: allowed

filter: keep


text:
መደባትና፡ ነቲ ኪንዮ ጸሊም ራዕዲ ዘሎ ደበና ምቕንጣጥ ኢዩ!!! – 5ይ ክፋል
ክውንነትን ግዜን ይቀዳደምሉ ኣብ ዘለዉ እዋን ንግዜ ቀዲምካ እዋናዊ ሓቤሬታ ብምስናቕ ንኩነታት ብምምዛን ህዝብን ሃገርን ኣብ ምድሓን ይሕግዝ ኢዩ ዝብል ግምት ስለ ዘለኒ ነቲ ዋሕዚ ሓበሬታ ካብ ክዉን መንፈሱ ከይቀየርኩ ናብቲ ከም ንፋስ እናሸበብ ዝቕድመና ዘሎ ህሉው ምዕባለታት ብምትዃር ኩለትናዊ ሓበሬታ ብምዕራፋት እናኸፋፈልኩ ኣብ ቦቶኦም ከትሕዞም ምዃነይ ቃል እናኣተኹ፡ እንሆ ናብ’ቲ ቀንድን መበገስን ዝነበረ ኣገዳስን ተኣፋፍን ቴማ ብዝያዳ ኣተኵረ አቕርቦ ።
ክውንነትን ግዜን ይቀዳደምሉ ኣብ ዘለዉ እዋን ንግዜ ቀዲምካ እዋናዊ ሓቤሬታ ብምስናቕ ንኩነታት ብምምዛን ህዝብን ሃገርን ኣብ ምድሓን ይሕግዝ ኢዩ ዝብል ግምት ስለ ዘለኒ ነቲ ዋሕዚ ሓበሬታ ካብ ክዉን መንፈሱ ከይቀየርኩ ናብቲ ከም ንፋስ እናሸበብ ዝቕድመና ዘሎ ህሉው ምዕባለታት ብምትዃር ኩለትናዊ ሓበሬታ ብምዕራፋት እናኸፋፈልኩ ኣብ ቦቶኦም ከትሕዞም ምዃነይ ቃል እናኣተኹ፡ እንሆ ናብ’ቲ ቀንድን መበገስን ዝነበረ ኣገዳስን ተኣፋፍን ቴማ ብዝያዳ ኣተኵረ አቕርቦ ።


text:
ሱዳን ኣብታ ሃገር ዝተላዕለ ተቓውሞ ሸፈነ ዝህቡ ዝነበሩ ክልተ ወኪላት ናይ ወጻኢ ሃገር መሓውራት ዜና ዝኾኑ ጋዜጠኛታት ደው አቢላ፥ ሓደ ካብኦም ወኪል ናይ ብስዑዲ እትውነን ጋዜጣ ኣል ዓረብያ ክኸውን ከሎ ዝሓለፈ ወርሒ ምስዚ ተቓውሞ ብዝተሓሓዝ ንሓጺር ጊዜ ኣብ ትሕቲ ቀይዲ ምጽንሑ ይፍለጥ።
ሓደ በዓል ስልጣን ሚንስትሪ ሓበሬታ' ታ ሃገር ቤት ምኽሪ ናይ ወጻኢ መራኸቢ ብዙሃን ስርሓት ጋዜጠኛታት ኣል ዓረብያ ድሕሪ ምዕዛብ ነዚ ውሳነ ምውሳዱ ንኣገልግሎት ዜና ሮይተርስ ሓቢሩ።
ጋዜጣ ኣል ዓረብያ ፍቓድ ጋዜጠኛ ሰዒድ ኢል ዲን ሃሰን ደው ምባሉን ኣቕዲሙ ምስ ሸፈነ ተቓውሞ ብዝተኣሳስር ንሓጺር ጊዜ ኣብ ትሕቲ ቀይዲ ኣትዩ ምንባሩን ኣፍሊጡ'ሎ።
እቲ በዓል ስልጣን መንነት'ቲ ካልኣይ ጋዜጠኛ እንተዘይጠቐሰ'ዃ ወኪል ናይ ቱርኪ መሓውር ዜና ጋዜጠኛ ባህራም ዓብደልሞኒም ፍቓዱ ከምዝተሓድገ ንሮይተርስ ሓቢሩ'ሎ።


text:
ኣብ መንጎ ኤርትራን ኢትዮጵያን ዝነበረ ርክብ ድሕሪ ምቁራጹ ንፈለማ ልዝብ ዝለዓለ ጉጅለ ልኡኽ ኤርትራ አዲስ አበባ ምእታው ከምዘሓጎሶ ዋና ጸሓፊ በዓል ስልጣን ልምዓት በይነ መንግስታት ሃገራት ምብራቅ ኣፍሪቃ ማሕቡብ መዓሊም አፍሊጦም።
ቀዳማይ ሚንስትር ኢትዮጵያ አብይ አሕመድ ዝወሰድዎ ተበግሶ ‘ተባዕ’ ክብሉ ዝጸውዕዎ ክኾኑ ከለው ብዙሕ ዝተአሳሰረን ጸጋታት ዘለወን ክልቲኣን ጎረባብቲ ሃገራት ናብዚ ፈላማይ ስጉምቲ ከምዘብጸሓን እቶም ዋና ጸሓፊ ኢጋድ ኣብቲ ዘውጽእዎ መግለጺ ገሊጾም።
“እቲ ልዝባት ኣብ መንጎ ህዝብታት ኢትዮጵያ ኤርትራን ብሓፈሻ ኸአ ኣብቲ ዞባ ዝነአድ ፈረ ከምዝርከቦ እምነት ኣምባሳደር መዓሊም’ዩ” ዝበለ’ቲ መግለጺ እቲ ልዝባት ብዕውት ንክኻየዱ ኢጋድ ክገብሮ ዝከአል ኹሉ ንምግባር ውፉይ’ዩ ኢሉ’ሎ።
እቲ መግለጺ ወሲኹ ናይዞም ሓደሽቲ ለውጢታት ብዝለዓለ ብርኪ ተረባሕቲ ንዝብልዎም ህዝብታት ክልቲኣን ሃገራት እንዃዕ ሓጎስኩም ኢሉ'ሎ።


text:
ፕረዚደንት ጆ ባይደን ምስ መራሕቲ ሃገራት ኔቶ: ኣውሮጳን ጉጅለ 7ን ዘካየድዎ ርክብ ዲፕሎማሲያዊ ጥራሕ ዘይኮነስ ታሪኻዊ ቀፃልነት ዘለዎ ኮይኑ ሩስያ ኣብ ልዕሊ ዩክሬን ንዝፈፀመቶ ወራር ወተሃደራዊ:ቁጠባውን ሰብኣዊ ምትእትታው ደው ንኸተብል ዘገድዱ ተወሳኺ ስጉምትታት ዝተወሰደሉ'ውን እዩ።
ፕረዚደንት ጆ ባይደን ትማሊ ሓሙስ ምስ መራሕቲ ኪዳን ሰሜን ኣትላንቲክ (ኔቶ)፣ ሕብረት ኣውሮጳን ሃገራት ጉጅለ 7ን ዝተራኸቡ ኮይኖም ሩስያ ኣብ ልዕሊ ዩክሬን ዝፈፀመቶ ወራር ሓደ ወርሒ ኣብ ዘቑጸረሉ እዋን ብኣሻሓት ዝቁፀሩ ሰላማዊያን ሰባት ምሟቶምን ብሚልዮናት ዝቑጸሩ ካልኦት ድማ ነታ ኣብ ከበባ እትርከብ ሃገሮም ሓዲጎም ስደተኛታት ኮይኖም ኣለው። እዚ ድማ ካብ ካልኣይ ኲናት ዓለም ንደሓር እቲ ዝዓበየ ስግኣት ዓለም እዮ ክብሉ ገሊፆሞ። ንሶም ወሲኾም ብቭላድሚር ፑቲን ዝምራሕ ሓይሊታት ሩስያ ኣብ ልዕሊ ዩክሬን ዘካየድዎ መጥቃዕቲ ንምክልኻል 30 ኣባል ሃገራት ኔቶ ሓድነተን ከነፅንዓ ይግባእ ኢሎም ።
“እቲ ሓደ ኣዝዩ ወሳኒ ጉዳይ ሓድነትና እዩ ።ዓለም ድማ በቲ ኣብ ልዕሊ ንፁሃን ሰባት ዝወርድ ዘሎ ዕንወትን ጥፍኣትን ጭካነ እዚ ሰብ ይዕዘብ ኣሎ ። ንሱ ኸኣ እዩ እቲ ቀንዲ ኣገዳሲ ነገር:ይኹን እምበር ከም ፑቲን ኣውሮጳ ኣብ ዝሓፀረ እዋን ኣብ ሓደ ወርሒ ወይ ሽዱሽተ ሰሙን ክበታተና እየ ኢልካ እትፅበ እንተኾይንካ ንምንታይ ድኣ ኣይኮነን ፧ ንሱ ኮይኑ እውን ግን ሓድነትና ሙሉእ ብሙሉእ ብሓደ ምስማርና ንምርኣይ እውን እየ ነዚ ኣኼባ ዝፀዋዕኩ።”
ፕረዚደንት ጆ ባይደን ወሲኾም ሩስያ ኬሚካላዊ ኣፅዋር ክትጥቀም ትኸእል እያ ንዝብል ስግኣት “እንተተጠቂ፟ሞም ምላሽ ክንህብ ኢና ምላሽና'ውን ንዕዑ ዝምጥን ይኸውን" ክብሉ ተዛሪቦም።
ብተወሳኺ 1.3 ቢልየን ሓገዝ ንዩክሬንን 100 ሽሕ ንዝኾኑ ስደተኛታት ዩክሬን ድማ ሃገሮም ክትቅበል ምዃና ዝገለፁ ባይደን ከምኡ'ውን ኣብ ልዕሊ 40 ዝኾኑ ትካላት ኣፅዋር ሩስያ ፣ 300 ኣባላት ቤት ምኽሪን መሻርኽትን ሩስያ ተወሳኺ ክልከላ ከንብሩ ምዃኖም ኣፍሊጦም ።
ፕረዚደንት ዩክሬን ዘለንስኪ ብቪድዮ ኣብቲ ዋዕላ ዝተሳተፉ ኮይኖም ነቶም 30 መራሕቲ ቆራፅ ውሳኦም ከርእይዎም ፀዊዖም። ዋላ'ኳ ሰበስልጣን ኣመሪካ ነቲ ቅድም ክብሉ ክሓትዎ ዝፀንሑ ክልከላ ግዝኣት በረራን አባልነት ኔቶን ዝጥምት ሕቶታቶም ከምዘይደግምዎም ፈሊጦም እንተነበሩ እቲ ናይ ትማሊ ሓሙስ ሕቶታቶም ግን ንፁር እዩ ነይሩ።
ፕረዚደንት ዘለንስኪ“ብውሑዱ 20 ሽሕ ታንኪ እንተሃልየናኩም ዩክሬን 1% ጥራሕ እያ ክትሸጡልና ወይ ክትህቡና ትሓትት ዘላ ፤ ስጋብ ሕጂ ግን ንፁር መልሲ ክንረክብ ኣይከኣልናን ። ኣብ እዋን ኲናት ድማ እቲ ዝኸፍአ ሓገዝ ሓቲትካ ንፁር መልሲ ዘይምርካብ እዩ።” ኢሎም
ዋና ፀሓፊ ኔቶ ጄንስ ስቶልተንበርግ ብወገኖም ነቲ ሩስያ ኬሚካላዊን ኒኲሌራውን ኣፅዋራት ክትጥቀም ትኸእል እያ ዝብል እናሓየል ዝመፀ ስግኣት እቲ ወተሃደራዊ ጥምረት ንዕዑ ክከላኸለሉ ኣብ ዝኽእለሉ ዓቅ፟ሚ ይዳሎ ምህላዉ ድሕሪ ምግላፅ ኣብ ቡልጋሪያ ፣ሩማንያ፣ ሃንጋሪን ስሎቫኪያን ሓደስቲ ኑቑጣታት ኣጽዋር ምጥያሶም ኣመልኪቶም ንዝሃብዎ ሓበሬታ ገለ መራሕቲ ምብራቅ ኣውሮጳ አድላይነቱ ኣዝዩ ኣገዳሲ ምዃኑ ይገልፁ።
ቀዳመይቲ ሚኒስተር ኢስቶኒያ ካይ ካላስ “ፃዕርታትና ብዕፅፊ ከነዕብዮም ዝግባእ ይመስለን ። ኣብዚ ኲናት ፑቲን ክዕወት የብሉን ። እዚ ንኔቶ ሓዊሱ ንኹላትና ኣዝዩ ኣገዳሲ እዩ ።ካልኣይ ከመይ ወፃኢታት ምክልካልና ከነዕብዮ ከምዝግባእን ብጥበብ ክንጥቀመሉ እንኸእል ኣብ ዝብል ክንዘራረብ ይግባእ። ብምኳኑ ድማ ኣንፈታት ምብራቅ ብፍላይ ሃገራት ባልቲክ ክሕይል ምግባር ምኽንያቱ እዚ ትልሚ ነታ ሃገር ጥራሕ ተማጉትካ ነጻ እተውፀአሉ አይኮነንን" ኢለን።
ባይደን ዓርቢ ናብ ፖላንድ ዘምርሑ ኮይኖም ንፕረዚደንት ፖላንድ ሓዊሱ ብዙሓት ሰባት ክረኽቡ ምዃኖም እንተሓበሩ'ውን መንነትን እቶም ሰባትን ዝራኸቡሉ ቦታን ካብ ምግላፅ ግን ተቆጢቦም እዮም ።


text:
ኣብ ቐጠርን ጀርመንን ዝነብሩ ኤርትራውያን ኣብ ዘካየድዎ ንጥፈታት ህዝባዊ ዲፕሎማሲ፡ ውዳበታቶም ኣሐዪሎም ንዓወት ሃገራዊ መደባት ከምዝሰርሑ ኣረጋጊጾም።
ብመሰረት’ቲ ሓበሬታ፡ ጨንፈር ህዝባዊ ግንባር ንደሞክራስን ፍትሕን ኣብ ቐጠር፡ 5ይ ጉባኤኡ ኣቃኒዑ።
ኣምባሳደር ኤርትራ ኣቶ ዓሊ ኢብራሂም፡ ሃገራዊ መደባት ልምዓትን መኸተን ብምልኣት ንኽዕወት፡ ብውህደት ምስራሕ ኣገዳሲ ምዃኑ ጠቒሱ፡ ትግባረ ዝሕንጸጹ መደባት ቀጻሊ ገምጋም ክግበረሎም ኣዘኻኺሩ።
ሓዳስ ኣካያዲት ኣካል ናይ’ቲ ጨንፈር ክትምረጽ እንከላ፡ ዝውጠን መደባት ብዓወት ንምስልሳል ዝሕግዝ ውሳነታትን ለበዋታትን ቀሪቡ።
እዚ ከምዚ’ሉ እንከሎ፡ ሃገራዊ ማሕበር ደቂ-ኣንስትዮ ኤርትራ ጨንፈር ጀርመን ኣብ ከተማ ከለን ኣብ ዝወደቦ መደብ፡ ኣብ መዓላ ሃገራዊ ማሕበር ሓርበኛታት ስንኩላን ኲናት ኤርትራ ዝውዕል 1 ሽሕን 480 ዩሮ ተበርኪቱ።
ኣደ-መንበር ንኡስ ጨንፈር ከለን ወይዘሮ ደሃብ ኢያሱ፡ ንስንኩላን ዝግበር ምድግጋፍ ናይ ሕልና ዕግበት ዝፈጥር ሰናይ ተግባር ምዃኑ ገሊጻ።


text:
ጥቅምቲ 12 1492 ክሪስተፈር ኮሎምበስ ዝመርሐን ሰለስተ መራኽብ ስፔይን ሎሚ በሃማስ እናተባህለ ኣብ ዝፅዋዕ ደሴት ዓረፋ ። እቲ ዕለት ዓለም ዝቀ፟የረ ዝዓበየ ንግዳዊ ምልውዋጥ መግቢ፣ እንሰሳት ፣ሰባትን ሕማምን ክጋፍሕሉ ዝጀመረ፤ ነቲ ሎሚ ንግዳዊ ርክብ ኮሎምቢያን እናተባህለ ዝፅዋዕ መሰረት ዝኾነ እዩ ። ነዚ መበገሲ ገይሩ እዩ ድማ ኣብ ኣሜሪካ በቢዓመቱ መዓልቲ ኮሎምበስ እናተባህለ ዝኽበር ።ከምኡእውን 1492 ኣብ መብዛሕትኦም ተመራመርቲ ዘመናዊ ታሪኽ ዓለም ዝዓበየ ቦታ ተዋሂቡዋ ዝርከብ ።
ኣብ 1492 ዝነብረ በዝሒ ህዝቢ 4 ዕፅፊ ዝዓበየ ኮይኑ ፤ ኣብ 1650 ስጋብ 1850 ኣብ ዝነበረ እዋን ግን ብዕፅፊ ወሲኹ ነይሩ ። ንምኽንያት ወሰኽ ህዝቢ ዝጥቀሱ ብዙሓት ምኽንያታት እንተሃለዉ እኳ ብኡኡ ልኽዕ መጠን ቀረብ መግቢ ምውሳኽን ምምሕያሹን ግድን ነበረ ። እቶም ዝተለምዱ መግቢታት ደቀባት ኣሜሪካ ከምዘለዉ ኾይኖም ከም ድንች ፣ ዕፉን (መሸላ ባሕሪ) ፣ ኮሚደረ ፣ ኦቾለኒ ፣ ማኒዮክ ፣ ኣናንስ ፣ በርበረን ፀሊም ዓተርን ዝበሉ ተወሰኽቲ መግብታት ምትእታው ግድን ኮነ ።
ብፍላይ ድንሽ ነቶም ድኻታት ህዝቢታት ማእኸላይን ሰሜን ኣውሮፓ ኣዝዩ ተደላይ መግቦም ነበረ ። ዕፉንን ማንዮክን ኣብ መበል 16 ክፍለ ዘመን ነይሩ ናብ ኣፍሪካ ዝተኣታተወ ዳርጋ ንኹሎም ባህላዊ መግብታት እታ ኣህጉርእውን ተኪኡዎ ነበረ ። ኣብ ቻይናእውን ምትእትታው ሓደሽቲ መግብታት ዓለም ብፍላይ ዕፉን ፣ ድንሽን ኦቾሎኒን ዝያዳ ተቀ፟ባልነት ካብ ምርካቦም ንላዕሊ ካብ 1500 ስጋብ 1650 ኣብ ዝነበረ እዋን ንወሰኽ በዝሒ ህዝቢ ምኽንያት ኮይኑ እዩ ።
ንግዳዊ ርክብ ኮለምቢያን ዓለምለኻዊ ሓዱሽ መግቢ ናብ ኩሉ ኩርናዕ ዓለም ክላለ ዝገበረ ነበረ ። ቅድሚ 1492 ፍረ ኣራንሺ ኣብ ግሎሪዳ ኣይፍለጥን ነይሩ ፣ ሙዝ ኣብ ኢኳዶር ኣይነበረን፣ ፍረምረ ፓፕሪካ ኣብሃንጋሪ ኣይፍለጥን ነይሩ ። ድሕሪ እቲ ንግዳዊ ርክባት ምፍጣሩ ኮሚደረ ናብ ጣልያን ፣ ቡን ናብ ኮሎምብያን ኢንዶኒዥያ ፣ ኣናናስ ምስ ሃዋይ ፣ ቀፅሊ ጎማ ናብ ኣፍሪካ ፣ በርበርአዊ ቅመማ ቅመም ንታይላንድ ፣ቻይናን ህንድን ከምኡእውን ቸኮሌት ንስዊዘርላንድ ዘላለየ ነይሩ ።
ምዕራፍ እተን ሰለስተ መራኽብ ስፔይን ኣብ ደሴት በሃማስ ኣብ ታሪክ ተራእዩ ዘይፈልጥ ለውጢ ኣምፂኡ እዩ ። ሓዳሽ ኣህጉር ካብ ምርካብ ወፃኢ ኣንፈት መፃኢ ህይወት ደቂ ሰባት ዝቀ፟የደ ፣ ኣብ ንፍቀ ክቢ ዓለም ርክባት ክፍጠሩ ፣ ንግዳዊ ፣ ሓሳባዊን ፍሕፍሓት ኣብ ሞንጎ ባህላዊ ልምድታት ክፍጠሩ ዘፍቀደ ብሙዃኑ እዩ ። 1492ህዝቢ ብደረጃ ዓለም ብሓደ ክዓስለሉ ዝጀመረ ዓመት እዩ ።


text:
ቪኦኤ ዘዘራረቦ ሓላፊ ርክብ ህዝቢ ውድብ ዓረና ትግራይ ንዲሞክራስን ልኣለውነትን ኣይተ ዓምዶም ገብረስላሰ ኣብ መንጎ መንግስቲ ኢትዮጲያን ትግራይ ክካየድ ተታሒዙ ዘሎ ዘተ ብወገን ትግራይ ብሓደ ውድብ ጥራሕ ክትውከል ከምዘይግባእ ተዛሪቡ።
እቲ ዘተ ብሓደ ውድብ ወይ መንግስቲ ክካየድ የብሉን ዝበለ ዓምዶም ገብረስላሰ “ፖለቲካዊ ውድባትን ሲቭክ ማሕበራትን ኣብዚ ጉዳይ ጥልቅ ዝበለ ኣፍልጦ ዘለዎም ምሁራት እውን ዘሳተፈ ክኽውን ይግባእ።” ኢሉ።
ትግራይ ኣብቲ ዘተ ከመይ ትወከል ዝብል ዛዕባ ኣብ ፖለቲካ ትግራይ ኣዝዩ መካትዒ ጉዳይ ኮይኑ ዝርከብ ኮይኑ ውድብ ዓረና ትግራይ እውን ኣብቲ ዘተ ትግራይ ብሓደ ውድብ ክትሳተፍ ኣይግባእን ዝብል ቅዋም ከምዘለዎ ብሓላፊ ርክብ ህዝቢ እቲ ውድብ ኣቢሉ ኣመላኪቱ ኣሎ።
መሰረታዊ ኣገልግሎት ምኽፋት ዝምልከት ኣካል ዘተ ክኸውን ከም ቅድመ ኩነት ክቀርብን ከምዘይግባእን እዚ ናይ ህዝብታት ተፈጥራዊ መሰል ከምዝኾነን ሓቢሩ።
ብተመሳሳሊ ቪኦኤ ዘዘራረቦ ኣቦ መንበር ውድብ ሳልሳይ ወያነ ትግራይ ኣይተ ሃያሉ ጎድፋይ፡ ቁም ነገር ዘለዎ ዘተ ክህልው እዩ ዝብል እምነት ከምዘይብሉ ብምሕባር እቲ ዘተ እንተተጌሩ ግን ብሓደ ውድብ ዝግበር ዘተ ከይዱ ከይዱ ኣብ ኢድ ክልላዊ መንግስቲ ዘውድቐናን እንተከፊኡ ድማ መሬትና ኣረኪብና እታ ዝተረፈት መሬት ሒዝና ኣብ ክሊ ኢትዮጲያ እንነብረሉ ዕድል እዩ ክህልው ዝክእል ክብል ተዛሪቡ።
ከም ህዝቢ ከይተዳለናን ድልየታትና ከይተወከሉ ኢና ናብቲ ዘተ ንኣትው ዘለና ዝበለ ሃያሉ ጎድፋይ ድልየት ሓደ ወገን ዘንጸባርቅ ዘተ ክሳለጥ ከምዝኽእል ስግኣቱ ኣቀሚጡ።
ሓላፊ ርክብ ህዝቢ ውድብ ናጽነት ትግራይ ዶክተር ደጀን መዝገበ ኣብ መግለጺ ፍሉይ ልኡኻት ኣሜርካን ሕብረት ኣውሮጳን እቲ ዘተ ኣብ ሞንጎ ፌደራል መንግስቲ ኢትዮጲያን ውድብ ህወሓትን ከምዝካየድ እዩ ተቐሚጡ ዘሎ እዚ ማለት መንግስቲ ትግራይ ዝብል ከምዘየለ ንቪኦኤ ተዛሪቡ።
ውድብ ህወሓትን መንግስትን ድማ ተፈላልዩ ክርኣይ ከምዝግባእ ገሊጹ።
መጻኢ ዕድል ወሎዶታት ትግራይ ብተደጋጋሚ ፈቲኑ ዝፈሸለ ውድብ ህወሓት መሰረታዊ ጠለባት ትግራይ ኣማሊኡ ይመርሖ እዩ ዝብል እምነት ስለዘየለ ናይ ወሎዶታት ሕቶ ብሓደ ውድብ ጥራሕ ዝውሰን ስለዘይኾነ ምስ ህወሓት ዝግበር ዘተ ቅብሉነት ከምዘይብሉ ተዛሪቡ።
ጉዳይ ዘተ ኣመልኪቱ ውድብ ሳልሳይ ወያነ ትግራይ: ውድብ ባይቶና: ውድብ ናጽነት ትግራይን ውድብ ዓረና ትግራይን ብሓባር ትግራይ ብሓደ ውድብ ክትሳተፍ የብላን ዝብል ቅዋም ዝሓዛ ክኾና ከለዋ ገዛኢ ውድብ ህወሓት ድማ ብመንግስቲ ትግራይ እዩ ክሳለጥ ኣብ ዝብል ቅዋሙ ጸኒዑ ይርከብ።


text:
ወታሃደራዊ ኣዘዝቲ ሱዳን ምስ ዘይተዓወተ ዝበልዎ ፈተነ ዕልዋ መንግስቲ ብዝተሓሓዝ ኣዛዚ ሰራዊት’ታ ሃገር ዝርከቦም ላዕለዎት ሰበስልጣን ኣብ ትሕቲ ቀይዲ ምእታዎም ገሊጾም።
ብመሰረት መግለጺ ወታሃደራዊ ኣዘዝቲ’ታ ሃገር ኣዛዚ ሰራዊት’ታ ሃገር ጀነራል ሃሽም ዓብደል ሙጠሊብ ባቢከር ዝርከቦም ብዓሰተታት ዝቑጸሩ ላዕለዎት ሰበ ስልጣን’ታ ሃገር ካብ መዝነቱ ዝተአለየ ፓርቲ ፕረዚደንት ዑመር ኣልበሽር ብዕልዋ ክመልሱ ፈቲኖም ብዝብል ኣብ ትሕቲ ቀይዲ ምእታዎም ይገልጽ።
ብመሰረት ጸብጻብ ኣገልግሎት ዜና’ታ ሃገር ሱና አባላት ሃገራዊ ስለያን ጸጥታን ከምኡ’ውን መራሕቲ እስላማዊ ምንቅስቃስን ሃገራዊቤት ምኽሪን ምስቲ ዕልዋ ምትሓሓዝ ከምዘለዎም ሓቢሩ’ሎ።
ይኹን ደአ እምበር እቲ ዕልዋ መዓስ ከምዝተፈተነ ብርግጽ ኣይሓበረን። ነታ ሃገር ን30 ዓመታት ዝመርሑ ፕረዚደንት ዑመር ኣልበሽር ኣብ ወርሒ ሚያዝያ ካብ መዝነቶም ካብ ዝእለዩ ንደሓር እዚ ካልኣይ ዕልዋ ይካየድ ምህላው ይፍለጥ። ኣብቲ ኣብ ሓምለ 11 ተፈቲኑ ዝተባህለ ዕልዋ ኣስታት 16 ላዕለዎት ወታሃደራዊ ኣዘዝቲን ኣብ ጥሮታ ነበረኡ 11 ካልኦት ኣብ ትሕቲ ቀይዲ ምእታውም ወታሃደራዊ ኣዘዝቲ’ታ ሃገር ምግላጾም ይዝከር።
እዚ ከምዚ ኢሉ ከሎ ነታ ሃገር ዝመርሕ ዘሎ ወታሃደራዊ ቤት ምክሪ’ታ ሃገር ኣብ ዝመጽእ ሰለስተ ዓመታት ምስግጋር ስልጣን ነታ ሃገር ምስ ተቓወምቲ ብምሕባር ንምምሕዳር ዝተበጽሓ ስምምዕ ንምዝዛም ጻዕርታት የካይዱ ኣለው።


text:
አብ ቱኒዚያ ኣብ 2011 ኣ/ፈ ዝተኻየደ ለውጢ ጽዲያ ዓረብ ስዒቡ እታ ሃገር ኣሳታፊ ዴሞክራሲ ክትሃንጽ ብዘካየድዎ ወሳኒ አበርክቶ’ዮም እዘን ጉጅለታት ተሸሊሞም ዘለው።
ኣብ ኦስሎ ዝመደብሩ ናይ ኖቤል ኮሚቴ እቲ ሽልማት ናብ ውልቂ ጉጀለታት ከይኮነስ ንኹሎም ኣርባዕተ ትካላት ብሓባር ተዋሂቡ’ሎ ክብል ኣዊጁ።
ኣብቲ ጽባሕ ለውጢ ጽዲያ ዓረብ ኣብ ቱኒዚያ ንዝተረኣዩ ፈተንቲ ፖለቲካዊ ቅንጸላታትን ማሕበራዊ ዘይምርግጋእ እታ ሃገርn ኣብ እዋን ኲናት ሕድሕድ ቱኒዝያ እዘን ጉጅለታት እቲ ኩነታት ብሰላማዊ ፖለቲካዊ መስርሕ ኣረጋጊኦም ክብል እቲ ኮሚቴ ብተወሳኺ ሓቢሩ’ሎ።
ጉጅለታት ሃገራዊ ዘተ ቱኒዝያ ሓፈሻዊ ማሕበር ሰራሕተኛታት ቱኒዚያ፣ኮንፈደረሽን ኢንዱስቱሪ፣ንግድን ስራሕቲ ኢደ-ጥበብን፣ሊግ ሰብኣዊ መሰላት ቱንዚያን ናይ ቱንዚያ ማሕበር ሰብ ሙያ ሕግን እዮም።
መጠን ዝውሃብ ሽልማት ገንዘብ በብዓመቱ ዝፈላለ እንተ’ኾነ ናይዚ ዓመት ሽልማት ግን 975 ሽሕ ዶ/ር ምዃኑ ተፈሊጡ’ሎ።


text:
Radio Erena: 16 January 2019
ኣብ ዶባት ኤርትራን ኢትዮጵያን ሕጋዊ ንግዳዊ ምልልስ ዝካየደሉ ኣርባዕተ ነቑጣታት ክኽፈት ምዃኑ ኮርፐረሽን ፈወነ ኢትዮጵያ ንኮሚሽን ግምሩኽ ብምጥቃስ ሓቢሩ።
ብመሰረት ሓበሬታ፣ ኣብ መንጎ ክልትኤን ሃገራት ክካየድ ዝጸንሐ ፍኑው ንግዳዊ ልውውጥን ምንቅስቓስ ሰባትን ሕጋዊ መልክዕ ከትሕዝ ትጽቢት ኣሎ።
እዚ ብወገን ኢትዮጵያ ዝስርሓሉ ዘሎ፣ መቑጻጸሪ ነቑጣታት ናይ ምኽፋት መደብ ብወገን ኤርትራ’ውን ተመሳሳሊ መስርሕ ክካየድ ምዃኑ እቲ ጸብጻብ ብተወሳኺ ይጠቕስ።
ዶባት ኤርትራን ኢትዮጵያን ኣብ ወርሒ መስከረም ድሕሪ ምኽፋቱ ዝኾነ ቁጽጽር ዘይብሉ ንምንቅስቓስ ሰብን ንብረትን ፍኑው ኮይኑ ምጽንሑ ይፍለጥ።
እንተኾነ መንግስቲ ኤርትራ ካብ ዝሓለፈ ወርሒ ኣትሒዙ፣ ዝኽዕነ መግለጺ ከይሃበ ንመስመራት ዓዲ ዃላ ራማን፣ ሰንዓፈ ዛላምበሳን ከምዝዓጸዎ ኣይርሳዕን።
መንግስቲ ኤርትራ፣ ነቲ ፍኑው ዝጸንሐ ዶባት ብሃንደበት ምዕጻውን መንግስቲ ኢትዮጵያ ኣፍልጦ ከምዘይብሉን ምግላጹን፣ ኣብ ህዝቢ ሻቕሎት ፈጢሩ ጸኒሑ’ዩ።


text:
February 15, 2019
ዶ/ር ኣሕመድ ሓሰን ድሕሊ
ሕብረት ኣፍሪቃ ኣብዚ ብ10 ለካቲት 2019 ኣብ ዋና ከተማ ኢትዮጵያ-ኣዲስ ኣበባ ዘቃንዖ መበል 32 ስሩዕ ናይ መራሕቱ ጉባኤ፡ ኣብ ቤት ጽሕፈቱ ነቲ ካብ 1930 ክሳብ 1936 ጸኒሑ ኸኣ ካብ 1941 ክሳብ 1974 ንኢትዮጵያ ዝገዝአ መስፍናዊ መራሒ ናይ መዘከርታ ሓውልቲ ብምስርሑ ዘግባእ ታሪኻውን ፖለቲካውን ተገግሶ ወሲዱ። ምኽንያቱ እቲ ስርዓት በዚ ዝስዕብ ምኽንያታት ብህዝብታት ኢትዮጵያ ይኹን ህዝብታት ኣፍሪቃ ክብሪ ዘይተዋህቦ መራሒ ስለዝኾነ።
1-ተፈሪ መኮነን ብ2 ሕዳር 1930 ብዋጋ ረብሓታት ህዝብታት ኢትዮጵያ ናይ’ታ ኣብ ባይታ ህላወ ዘይነበራ ኢምብራጦርያ መስፍናዊ ኢብራጦር ኮይኑ ተመዚዙ።
2-ፋሽሽታዊት ኢጣልያ ኣብ 1936 ንኢትዮጵያ ወሪራ ምስ ሓዘታ፡ ሃይለ ስላሰ ሂወቱ ንምድሓን ሃዲሙ። ናብ ብሪጣንያ ብምኻድ ንሓሙሽተ ዓመት ኣብ ከተማ ባስ ተቀሚጡ። ኣብ ካልኣይ ኲናት ዓለም ፋሽሽታዊት ኢጣልያ ተሳዒራ ኪዳን ሓይልታት ንኢትዮጵያ ሓራ ምስ ኣውጽኡዋ ኸኣ’ዩ ኣብ 1941 ተመሊሱ። ኪዳን ሓይልታት ድማ ኣብ ኢትዮጵያ፡ ቀርኒ ኣፍሪቃን


text:
5
ዱሬታስ ኢሜቲዳ ዞሬ
1
ሂስቲኮ ኢንቴኖ ዱሬ ኣሳቶ! ኣኔ ሲዪቴ። ቡሮ ኢንቴ ቦላ ጋካና ሜቶዛ ጊሽ ዬኪቴ፤ ዉ ዉይ! ጊ ዋሲቴ። 2
ኢንቴ ሃሮይ ቡቂዴስ፥ ኢንቴ ማይዖካ ቢላይ ሚዴስ። 3
ኢንቴ ዎርቃይኔ ኢንቴ ቢራይ ሺይዴስ። ሄ ሺይዳይሲካ ኢንቴ ቦላ ማርካቴሲኔ ኢንቴ ኣሾ ታማ ማላ ፁጌስ። ኢንቴ ዎዴ ዉርሴꬃስ ሚሼ ሺሺዴታ። 4
ኢንቴ ኢንቴ ዎዝናን ዎꬂቴ፤ ኢንቴ ካꬅ ማፂሼ ፔይዳይታስ ኢስታ ዎልቃ ዋጋ ኢንቴ ቃንፆንታ ኣጊዳ ጊሽ ኢንቴ ቦላ ዋሲሼ ኢንቴ ኣቻን ዴቴስ። ካꬅ ማፂዛይታ ዋሶይ ኡባ ዳንዳዪዛ ጎዳ ሃይꬃን ጋኪዴስ። * 5
ኢንቴ ቢታ ቦላ ኢሻሎኔ ኣልዔቴꬃን ዴዒዴታ፥ ኢንቴ ዎዝና ሹካስ ꬊኪዳ ሜሄ ማላ ሞꬊሲዴታ። 6
ኢንቴ ኢንቴናራ ኤቄቶንታ ፂሎ ኣሳታ ቦላ ዎርዶ ዎꬂዲ ዎꬊዴታ።
ሜቶ ዳንዳዮ
7 ሄሳ ጊሽ ታ ኢሻቶ! ጎዳይ ሃ ያና ጋካናስ ዳንዳዪቴ። ጎሼ ጎዪዛዴይ ቢታይ ሎዖ ካꬂ ካፃና ጋካናስ ዋኒ ዳንዳዪዛኮኔ ኮይሮ ኢራኔ ዉርሴꬃ ኢራ ኢዚ ዎስቲ ናጊዛኮ ኣኔ ኣኬኪቴ። 8 ኢንቴካ ሄሳꬆ ዳንዳዪቴ። ኢንቴ ዎዝና ሚንꬂቴ። ጋሶይካ ጎዳ ዩሳ ጋላሲ ማቲዴስ።
9
ታ ኢሻቶ! ኢንቴ ኢንቴ ጊዶን ዚግሬቶፊቴ፤ ኢንቴ ዚግሬቲኮ ኢንቴ ቦላ ፒርዴታና። ፒርዳናዴይ ሄኮ ኢንቴ ፔንጌ ቦላ ኤቂዴስ። 10
ታ ኢሻቶ! ጎዳ ሱንꬃን ኢንቴስ ዮቲዳ ናቤታ ዋዬቴꬂኔ ኢስታ ዳንዳያ ኢንቴስ ሌሚሶ ሂስቲ ፄሊቴ። 11
ዳንዳያን ጌንጪዳ ኣሳታ ኑ ኢስታ “ኢስቲ ኣንጄቲዳይታ” ጊ ቆዲዛይሳ ኢንቴ ኤሬታ። ኢዮቤይ ዋኒ ዳንዳዪዳኮኔ ኢንቴ ኢዛ ጊሽ ሲዪዴታ። ጎዳይ ኢዛ ዉርሴꬃን ኣይ ኦꬂዳኮኔ ኢንቴ ቤይዴታ። ጎዳይ ኣሳስ ኬሂ ሚሼቲዛዴኔ ማሪዛዴ። *
12
ሃራፔካ ታ ኢሻቶ! ሳሎን ጊዲን ዎይኮ ሳዓን ጊዲን ዎይኮ ኣይ ሚሻንካ ጫቆፍቴ፤ “ኤ” ጋናስ ቤሲዛ ሚሽ ጊዲኮ “ኤ” ጊቴ። “ኣካይ” ጋናስ ጊዲኮ “ኣካይ” ጊቴ ሄሳፌ ሃራ ጊኮ ኢንቴ ቦላ ፒርዴታና። *
ኣማኖ ዎሳ
13
ኢንቴ ጋርሳን ሜቶቲዛ ኣሲ ዲዜ? ዲዛ ጊዲኮ ኢዚ ዎሶ። ኡፋዬቲዛዴይ ዲዜ? ዲዛ ጊዲኮ ኡፋይሳ ዬꬅ ዬፆ። 14
ኢንቴ ጊዶን ሳኬቲዛ ኣሲ ዲዜ? ዲኮ ዎሳ ኬꬃ ጪማታ ፄይጎ። ኢስቲካ ጎዳ ሱንꬃን ዛይቴ ኢዛ ቦላ ቲይዲ ኢዛስ ዎሴቶ። * 15
ኣማኖን ዎሲዳ ዎሳይ ሃርጊዳዴ ፓꬃና። ጎዳይካ ኢዛ ዴንꬃና። ኢዚ ናጋራ ኦꬂዳዴ ጊዲኮካ ፆሲ ኢዛ ማራና። 16
ሄሳ ጊሽ ኢንቴካ ኢንቴ ጋርሳን ኢሶይ ኢሳራ ኢንቴ ናጋራ ፓፄቲቴ፤ ፓፃና ማላ ኢሶይ ኢሳስ ዎሲቴ። ፂሎ ኣሳ ዎሳይ ዎልቃራ ዴስ፤ ዎልቃማ ኦሶካ ኦꬄስ። 17
ኤላሲ ኑ ማላካ ኣሳ። ኢዚ ኢራይ ቡኮንታ ማላ ሚንꬂ ዎሲን ቢታ ቦላ ሄꬑ ላይꬂኔ ባጋ ጋካናስ ኢራይ ቡኪቤና። * 18
ቃሴካ ዛሪ ዎሲን ኢራይ ሳሎፔ ቢታ ቦላ ቡኪዴስ። ቢታይካ ካꬅ ኢሚዴስ። *
19-20
ታ ኢሻቶ! ኢንቴፌ ኢሳዴይ ቱማፔ ባሌቲን ሃራ ኣሲ ኢዛ ዛሪኮ ሄሳ ዎዝናን ዎꬂቴ። ናጋራንቻ ኢዚ ባሌቲዳ ኦጌፔ ኢዛ ዛሪዳዴይ ሄሳዴ ሼምፖ ሃይቆፔ ኣሼሲኔ ኢዛዴ ናጋራ ዳሮዛካ ካሜስ። *


text:
ቤት ምኽሪ ወከልቲ ኢትዮጵያ ነቶም ኣብ ጋምቤላ ብግፍዒ ዝተጨፍጨፉ ንምዝካር ናይ ክልተ መዓልታት ሓዘን ኣዊጁ።እቲ ቤት ምኽሪ ተጨውዮም ዝተወሰዱ ኢትዮጵያዊያን ንክምለሱ፣ ኣብ ልዕሊ’ቶም መጥቃዕቲ ዝፈፀሙ ድማ ዘየዳግም ስጉምቲ ንክውሰድ ኣተሓሳሲቡ’ሎ።
ቤት ምኽሪ ኢትዮጵያ ፅባሕ ረቡዕን ሓሙስን መዓልቲ ሓዘን ኮይነን ንክሓልፋ ዝወሰነ ሎሚ ሰሉስ’ዩ። ብመሰረት’ዚ፣ ኣብ መንግስታዊ ትካላት፣ መራኽብን ኤምባሲታትን ባንዲራ’ታ ሃገር ትሕት ኢሉ ንክንብልበል ተወሲኑ’ሎ።
ሰራዊት ኢትዮጵያ እቶም ቀተልቲ ናብ ዝኣትወዎ ኣትዮ ስጉምቲ ይወስድ ከምዘሎ ዝገለፁ ቀ/ሚ ኃይለማርያም ደሳለኝ ብወገኖም ምስ መንግስቲ ደቡብ ሱዳን ተሓባቢርካ ንምስራሕ ፃዕሪ ይግበር ከምዘሎ ሓቢሮም።
እዚ ከምዚ’ሉ ከሎ፣ ሕብረት ኣፍሪቃ ነቲ ኣብ ጋምቤላ ዝተፈፀመ ቅትለት ኣብ ልዕሊ ሰላማዊያን ዜጋታት ኣውጊዙ’ሎ። ኮምሽነር’ቲ ሕብረት ዶ/ር ላሚኒ ዙማ፣ ንሕዙናት ቤተ-ሰብ ምፅንናዕ ተመንየን። ዝተጨወዩ ህፃናት ንክምለሱ’ውን ፃዕሪ ንክግበር ኣዘኻኺረን።
ብመሰረት ድሒሩ ዝመፀና ሪፖርት፣ ሰራዊት ኢትዮጵያ፣ ኣብ ደቡብ ሱዳን ዘሊቆም ብምእታው፣ ነቶም ቀተልቲ ዕጡቃት ይሃድኖም ከምዘሎ ተገሊፁ። ሚኒስትር ጉዳያት ኮምኒከሽን ኢትዮጵያ ኣቶ ጌታቸው ረዳ ብወገኖም፣ ቀ/ሚ ኃይለማርያም ደሳለኝ ብዛዕባ’ቲ ስርሒት ምስ መራሒ ደቡብ ሱዳን ፕረዚደንት ሳልቫ ኬር ይዘራረቡ ከምዘለው ጠቂሶም።


text:
ምስ ስድራቤትኪ ብዛዕባ እዚ ክትዛራረብሉ ክትፍትኒ ትኽእሊ ኢኺ።
ምኽንያቱ፡ ባዕልኺ ዝኾነ ነገር ክትገብሪ መሰል ኣለኪ ብሕጊ።
ሕጊ ትሕተ-ዕድመ ዝበሃል ነገር ኣሎ።
እዚ መሰል እዚ ንኹሎም ህጻናትን መናእሰያትን ኣብ መላእ ዓለም ዝምልከት እዩ።
ሰለስተ ካብዚ ሕግታት ንወለድኺ ክትሕብርዮም ትኽእሊ ኢኺ።
መሰልኪ ክሕለወልኪ ምሉእ መሰል ኣለኪ!
እዚ ማለት: ንስኺ እውን ልክዕ ከም ሓውኺ ብማዕረ ክትረኣዩ ኣለኩም።
ኣብ እዋን ዕረፍትኺ ክትዛወርን ከተዕርፍን መሰል ኣለኪ!
እዚ ማለት: ኣብ ዕረፍቲ እዋን እንታይ ትገብሪ ባዕልኺ ክትውስኒ ትኽእሊ ኢኺ።
ናይ ውልቃዊ ብሑትነት መሰል እውን ኣለኪ!
እዚ ማለት: ንበይንኺ ግዜ ክህልወኪ ይግባእ፡ ዋላ እውን ምስ መሓዙትኪ።
ምናልባሽ ወለድኺ ኣይክሰምዑኽን ይኾኑ።
ምናልባሽ እውን ምስኦም ደፊርኪ ክትዛረቢ ይኸብደኪ ይኸውን።
ናብ ኣማኸርቲ ኣተዓባብያ ህጻናት ክትከዲ ትኽእሊ ኢኺ።
ጸገማት እንተ ኣለዲ ከኣ ኣብኡ ንብሕትኺ ምኽሪ ክግበረልኪ ይከኣል እዩ።
ኣብቲ ቦታ ድማ እቲ ኣማኻሪ ምሳኽን ምስ ወለድኽን ክዛረብ ይኽእል እዩ።
ከምዚኦም ዝኣመሰሉ ኣማኸርቲ ትካላት ኣብዚ ትረኽቢ:
http://www.bke.de/?SID=00F-6B8-FCB-4F5
ኣብዚ መርበብ ኣድራሻኺ ምስ ትህቢ ኣብ ጥቃኺ ዘለው ቤት ጽሕፈታት ክትረኽቢ ትኽእሊ ኢኺ።


text:
ናይ ሓዘን መግለጺ
ሎሚ ዓርቢ 13 ጥሪ 2017 ሞት ሓርበኛ ሃገራዊ መራሒ ተጋዳላይ ዶር. ሃብተ ተስፋማርያም ኣቦ መንበር ግንባር ሃገራዊ ድሕነት ኤርትራን ኣባል ኤርትራዊ ሃገራዊ ባይቶ ንደሞክራስያዊ ለውጥን ከም ዘጋጠመ ምስ ሰማዕና መሪር ሓዘን ተሰሚዑና።
ተጋዳላይ ዶር. ሃብተ ተስፋማርያም ምሉእ ዕድሚኡ ንቓልሲ ህዝቢ ኤርትራ ዝተበጀወን ብጽንዓቱን ተዋፋይነቱን ዝትፍልጠን ኣብ ታሪኽን ጉዕዞን ስውራ ኤርትራ ዓቢይን ሎልይን ተራ ዘንበሩን ተቓላሳይ’ዩ ነይሩ።
ተጋዳላይ ዶር. ሃብተ ተስፋማርያም ኣብ ምምስራት ኤርትራዊ ሃገራዊ ባይቶ ንደሞክራስያዊ ለውጢ ክሳብ ዕለተ ሞቱ ዓቢይን ኣገዳስን ተራን ኣስተዋጽኦን ዝጽንሖ ተባዕ ተቓላሳይ ብምንባሩ ሎሚ ብመስዋእቲ ካባና ብምፍላዩ ዓቢ ክሳራ ናዓናን ንኩሎም ተቃልስቲ ድሌት ደሞክራስያዊ ለውጢ እዩ።
በዚ ዘሕዝን ኣጋጣሚዚ ንመላእ ኣባላት ግንባር ሃገራዊ ድሕነት ኤርትራን መላእ ስድራቤቱን ኣዕርኽቱን ጽንዓት ይሃብኩምን ይሃበናን እናበልና ንዝወደቐሉ ናይ ደሞክራስያዊ ለውጢ ዕላማታት ኣብ ፍጻመ ከም እነብጸሖም ቃል እንኣትወሉ ህሞት’ዩ።
ዝኽርን ክብርን ንጀጋኑ ስዋኣትና!!
ውድቅትን ስዕረትን ንምልካዊ ስርዓት ህግደፍ!!
ዓወት ንመስርሕ ደሞክራስያዊ ለውጢ!!
ሓጅ ዓብዱኑር ሓጅ
ኣቦ መንበር ኤርትራዊ ሃገራዊ ባይቶ ንደሞክራስያዊ ለውጢ
13 ጥሪ 2017
Short URL: https://english.farajat.net/?p=10577


text:
Radio Erena: 17 December 2019
ብጠቕላሊ ሓለቓ ስታፍ ሰራዊት፣ ልዩተናንት ጀነራል ሓማድ መሓመድ ታኒ ኣል ሩማይቲ ዝምራሕ ላዕለዋይ ወትሃደራዊ ሕቡራት ኢማራት ዓረብ ኣብ ሱዳን ወግዓዊ ናይ ስራሕ ምብጻሕ ኣካይዱ።
እቲ ልኡኽ ዝሓለፈ ሰሙን ኣብ ካርቱም ኣብ ዝበጽሓሉ፣ ምስ ኣቦ መንበር ሉእላዊ ባይቶ ሱዳን ጀነራል ዓብደፈታሕ ኣል ቡርሃንን ጠቕላሉ ሓለቓ ስታፍ ሰራዊት ሱዳን ልዩተናንት ጀነራል መሓመድ ዑስማን ኣልሓሰንን ብምርኻብ ክልትኤን ሃገራት ኣብ ወትሃደራዊ መዳይ ክተሓጋገዛ ዝኽእላ ነጥብታት ተመያይጡ።
ጎኒ ጎኒ’ዚ ብምክትል ሚኒስተር ጉዳያት ወጻኢን ምትሕግጋዝን ኣብ ልምዓትን ዶ/ር ዖበይድ ኣል ሓሪ ሳለም ኣልከትቢ ዝምራሕ ካልእ ጉጅለ ልኡኽ ኢማራት’ውን ናብ ሱዳን በጺሑ’ዩ።
እቲ ልኡኽ፣ ኣብ መንጎ ሱዳንን ኢማራትን ኣብ ጸጥታን ወትሃደራዊ ጉዳያትን ክግበር ብዛዕባ ዝኽእል ምትሕግጋዛት ብምትኳር ካብ 10 ክሳብ 11 ታሕሳስ ርክባት ከምዘካየደ ምንጭታት ዜና ካብ ካርቱም ሓቢሮም።
ኣብቲ ኣብ ካርቱም ዝተኻየደ ኣኼባ፣ ብመሓዙት ሱዳን ዝፍለጥ ጉጅለ ኢማራት’ውን ተሳቲፉ።
ልኡኻት ሕቡራት ኢማራት ዓረብ ናብ ሱዳን ዝበጽሑ ዘለዉ፣ ሱዳን ኣብ የመን ዝጸንሐ ኣስታት 10 ሽሕ ሰራዊታ ከምዝሰሓበት ድሕሪ ምሕባራን፣ ምስ ቀጠር ድማ ኣብ ገማግም ቀይሕ ባሕሪ ሓባራዊ ወትሃደራዊ ልምምድ ምክያዳን’ዩ።
==================


text:
ኤርትራን ጅቡቲን ቃጣር ክትሽምግለን ተሰማምዔን
ናይ ኤርትራ ፕረዚደንት ኢሰያስ አፈወርቂን ናይ ጁቡቲ ፕረዚደንት ኢስማዔል ዖማር ጉሌህን መንግስቲ ቃጣር ነቲ 2 ዓመት ዝገበረ ናይ ዶብ ምስሕሓብ ንክሽምግል ውዕል ከምዝፈረሙ ተገሊፁ።
መንግስቲ ዝውንኖ አገልግሎት ዜና ቃጣር ከምዝበሎ ፕረዚደንት ኢሰያስ አፈወርቂን ናይ ጁቡቲ ፕረዚደንቲ ኢስማዔል ዖማር ጉሌህን ነቲ ውዕል ዝፈረሙ ብሰኑይ’ዩ።
ወታሃደራት ኤርትራ ካብቲ ዘሰሓሕብ ከባቢ ዶብ ከምዝሰሓቡ ተዓዘብቲ ቃጣር ድሮ መስኪሮም’ለው ኢሉ’ሎ። እዚ ስጉምቲ ግና ኣብ ሓፈሻዊ ስምምዕ ከምዝተበፅሐ ዘርኢ ኣይኮነን ይብል እቲ ዜና።
አገልግሎት ዜና ኣጃንስ ፍራንስ ፕረስ ኸኣ፡ብጄነራል ሓመድ ቢን አሉ ኣል ኣትልያህ ዝተመርሐ ሓደ ወታሃደራዊ ጉጅለ ቃጣር ነቲ ከይዲ ሽምግልና ንምሕጋዝ ሎሚ ኣብ ጅቡቲ ኣትዩ’ሎ ኢሉ። ብርክት ዝበሉ ኣማእት ወታሃደራት ቃጣር ኣብ ክልቲኡ ወገን’ቲ ዶብ ክዋፈሩ’ዮም ክብል’ቲ ኣገልግሎት ዜና ወሲኹ ሓቢሩ።
እዚ ከምዚ’ሉ ከሎ ሕብረት ኣፍሪቃ ነቲ ኤርትራን ጁቡትን ዝገበረኦ ስምምዕ ብሓጎስ ተቀብልዎ’ሎ።
ንምሉእ ትሕዝቶ’ዚ ሪፖርት ኣብ’ዚ ጠውቑ


text:
ሕብረትሰብ
ናይ መጠረሽታ ዝተሓደሰሉ፡ 23 11 2020
ሽወደን ሓንቲ ዲሞክራስያዊት ሃገር እያ። እዚ፡ ኵሉ መንግስታዊ ስልጣን ካብ ህዝቢ ይብገስ ማለት እዩ። እቲ ህዝቢ፡ ኣገደስቲ ውሳኔታት ንኽውስኑ መሰል ዘለዎም ሰልፍታት ወይ ሰባት ብምምራጽ የመሓድር። እቶም ዝተመረጹ ሰባት ፖለቲከኛታት ይብሃሉ። ንሶም ኣብ ባይቶ ሃገር፡ ቤት ምኽሪ ዞባን ቤት ምኽሪ ኮሙንን ይውስኑ።
ሓደ ሓደ ኣገደስቲ መሰረታውያን ኣብ ናይ ሽወደን ሕብረተሰብ
- ናጽነት ሕትመትን ርእይቶን - ኵሉ ሰብ ሓሳባቱ፡ ርእይትኡን ስሚዒታቱን ብቓልን ጽሑፍን ክገልጽ ክኽእል ኣለዎ።
- ናጽነት ማሕበራት - ኵሎም ሰባት ኣባል ናይ ሓደ ማሕበር ክኾኑ ወይ ሓደ ማሕበር ከቑሙ መሰል ኣለዎም።
- ናጽነት ሃይማኖት ወይ ናጽነት እምነት - ኵሎም ሰባት ሓደ ሃይማኖት ከዘውትሩ ዝደልዩ እንተ ኮይኖም ናጻ ኮይኖም ክውስኑ መሰል ኣለዎም። ናጽነት ሃይማኖት ሓደ ካብቶም ሰብኣዊ መሰላት እዩ ዝቝጸር።
- ውሕስነት ሕጊ - ኵሎም ሰባት ኣብ ቅድሚ ሕጊ ማዕረ ክኾኑ ኣለዎም። ሓደ ሰብ ቅድሚ ኣብ ቤት ፍርዲ ምፍራዱ፡ ንሱ ወይ ንሳ ከም ንጹህ ክርኣ ኣለዎ።
ሽሽወደን ብመንግስቲ፡ ዞባን ኮሙናትን ኣቢላ እያ መሓደር።
ብሃገር ደረጃ (ባይቶን መንግስትን)
- ባይቶ ሕጊ ክሕግግ ስልጣን ኣለዎ።
- ባይቶ ንህዝቢ ብሃገር ደረጃ ይውክል።
- መንግስቲ ናይ ባይቶ ውሳኔ ተግባራዊ ከም ዝኸውን ብምርግጋጽን ናይ ሓደሽቲ ሕግታትን ለውጢ ኣብ ሕግታትን ሓሳብ ብምቕራብን ንሽወደን የመሓድራ።
- ንመንግስቲ ኣብ ስርሑ ዝሕግዝዎ ቤት ጽሕፈት መንግስትን ኣስታት 350ን ብዓል መዚን ኣለዉ።
ብደረጃ ዞባ
- ሽወደን ኣብ 21 ዞባታት ዝተመቕለት እያ። ኣብ ነፍስ ወከፍ ዞባ ሓደ ምምሕዳራዊ ሽማግለ ዞባ ዝጽዋዕ መንግስታዊ ዞባዊ ብዓል መዚ ኣሎ።
- 21 ዞባታት ኣለዋ። ዞባታት ብህዝቢ ብዝተመረጹ ፖለቲከኛታት ይምራሕ። ምምሕዳር ዞቦ ብቐንዱ ኣብ ኣገልግሎት ጥዕና ክሰርሕ ኣለዎ። እተን ዞባታት መብዛሕትኡ ምስ ኣገልግሎት ጥዕና፡ ሓለዋ ጥዕናን ህዝባዊ መጓዓዝያን ዝተተሓሓዘ እየን ዝሰርሓ።
- ዞባታት ሓደ ጂኦግራፍያዊ ከባቢ ይሽፍና፡ በዚ ምኽንያት ኣዚ ድማ ሰብ ነዚኣቶም ከም ዞባዊ ደረጃ ገይሩ ምርኣዮም የዘውትር። ቤት ምኽሪ ዞባ እቲ ዝለዓለ ወሳኒ ኣካል እዩ። ኮሙናላዊ ሕጊ ነቲ ናይ ዞባ ስራሕ ይመርሖ።
ብደረጃ ኣከባቢ (ኮሙናት)
- ሽወደን 290 ኮሙናት ኣለዋ።
- እተን ኮሙናት ኣብቲ ንነብረሉ ንዘሎ መብዛሕትኡ ኣገልግሎት ሕብረተሰብ ሓላፍነት ኣለወን። ንኣብነት፡ መውዓሊ ህጻናት፡ ቤት ትምህርቲ፡ ቤት ጽሕፈት ማሕበራዊ ኣገልግሎትን ሓልዮት ኣረጋውያንን።
- እተን ኮሙናት ብህዝቢ ብዝተመረጹ ፖለቲከኛታት ይምርሓ። ባይቶ ኮሙን እቲ ዝለዓለ ወሳኒ ኣካል እዩ።
- ኮሙናላዊ ሕጊ ነቲ ናይ ኮሙናት ስራሕ ይመርሖ።
ኤውሮጳዊ ሕብረት (EU)
- ሽወደን ናይ ኤውሮጳዊ ሕብረት ሕግታት ክትክተል ኣለዋ፡ ከምኡ'ውን ሓደሽቲ ሕግታት ኣብ ምውጻእ ትሳተፍን እያ።
- መንግስቲ ንሽወደን ኣብ ኤውሮጳዊ ቤት ምኽርን ኤውሮጳዊ ሕብረት ቤት ምኽርን (መብዛሕትኡ ግዜ ብቤት ምኽሪ ምኒስተራት ወይ ብቤት ምኽሪ ተባሂሉ ዝጽዋዕ) ይውክላ።


text:
ስደተኛታት ዕድል ስራሕ ከወሃቦምን ነባሪ ፍታሕ ክግበረሎምን ፃውዒት ቀሪቡ
20 ሰነ መዓልቲ ስደተኛታት ዓለም'ዩ። እዚ ዕለት'ዚ ኣብ ዓለም ንዘሎ ኩነታት ስተደኛታት ግቡእ ኣቓልቦ ንምሃብ ይዝከር።
ኣብ መወዳእታ 2017፡ ብመሰረት ጸብጻብ ውድብ ሕቡራት ሃገራት 68.5 ሚልዮን ሰባት ብሰንኪ ግጭት፣ ጥምየት፣ ድኽነትን ካልኦትን ካብ ዝነብሩሉ ቤቶም ከምዝተመዛበሉ የመልክት።
እቲ ጸብጻብ ኣብ 2017፥ 100,000 ዝመዛበሉ ስደተኛታት ጥራይ ብዓለምለኻዊ ማሕበረሰብ ተቀባልነት ረኺቦም ኣብ ሳልሰይቲ ሃገር ክነበሩ ከምዝተወሰነ ይሕብር። እዚ ጉዳይ ከኣ ብዕቱብ ክስረሓሉ እቲ ወድብ ዘዎጾኦ መግለጺ የረድእ።
ሎሚ ኣብ ከተማ ናይሮቢ ኣብ ዝተኻየደ ጽንብል፡ ብዙሓት ስደተኛታት ዝተረኽቡሉ ብክብ ዝበለ ድምቀት ተኸቢሩ ውዒሉ።
እቶም ስደተኛታት ካብ ኤርትራ፤ ኢትዮጵያ፤ ኮንጎ፤ ደቡብ ሱዳን፤ ብሩንዲ ዝመጹ ኮይኖም፡ ዘድሊ ኣቓልቦ ካብ ማሕበረሰብ ዓለምን መንግስቲ ኬንያን ክረኽቡ ኣብቲ ጽንብል ርእይቶኦም ሂቦም።
ኬንያ ካብተን ንስደተኛታት ዘፅለላ ቀዳሞት ሃገራት ኣፍሪቃ ኮይና ልዕሊ ፍርቂ ሚልዮን ስደተኛታት ኣብ ደዳብ፤ ካኩማ፤ ኸምኡ'ውን ኣብ ከተማታት ተዓቑቦም ይርከቡ።
እቲ ጽንብል ''ኩሉ ይተሓቖፍ ኩሉ ይማዕብል'' ኣብ ትሕቲ ዝብል ቴማ ተኸቢሩ። ብርክት ዝበሉ ናይ ምንግስቲ ኬንያ ሓለፍቲ፣ ሰብ መዚ ላዕላዋይ ኮሚሽን ስደተኛታትን ካልኦትን ኣብቲ ኣጋጣሚ ተረኺቦም ንስደተኛታት ዕድል ስራሕ ከወሃቦምን ነባሪ ፍታሕ ክግበረሎምን ጸዊዖም።


text:
መሪሕነት ግንባር ሃገራዊ ድሕነት ኤርትራ ምስ ሰልፊ ማሕበረ-ዲሞክራሲ ጀርመን ኣገዳሲ ርክብ ኣካይዱ
ከም መቐጸልታ ናይ’ቲ ኣብ ዝተፈላለያ ሃገራት ኤውሮጳ ዘካይዶ ዘሎ ዑደት፣ መሪሕነት ግንባር ሃገርዊ ድሕነት ኡርትራ፣ ሎሚ ሓሙስ ዕለት 25/02/2016 ምስ ዓቢ በዓል መዚ ሰልፊ ማሕበረ-ዲሞክራሲ ጀርመን (SPD) ኣገዳሲ ርክብ ከም ዘካየደ ካብ ከተማ በርሊን ዝበጽሓና ጸብጻብ ሓቢሩ። ብጾት ዶር. ሃብተ ተስፋማርያም ኣቦ መንበር ፈጻሚ ኣካልን፣ ዶር. ዩሱፍ ብርሃኑ ሓላፊ ቤት ጽሕፈት ወጻኢ ዝምድናታትን ዝሓቖፈ ላዕላዋይ ልኡኽ ግሃድኤ ኣብ ዋና ከተማ ጀርመን፣ ምስ ኣቶ ዩልያን ክራውዘ ( Julien Krause)ኣባል መሪሕነት ሰልፊ – ክፍሊ ኣህጉራዊ ጉዳያት ብምርኻብ ሰፊሕን ሃናጽን ዝርርብ ኣካይዱ። ልኡኽ ግሃድኤ ብዛዕባ ህልዊ ኩነታት ሃገርናን፣ ካብ ዲክታቶርያዊ ስርዓት ህግደፍ ንምንጋፍ ህዝብና ዘካይዶ ዘሎ ቃልስን፣ ብሰንኪ ጨቋኒ ስርዓትን ኣዕናዊ ፖሊሲታቱን፣ ህዝብና ብሓፈሻ፡ መንእስያትና ድማ ብፍላይ፣ ኣደዳ ስደትን መከራን ኮይኖም ምህላዎም ኣመልኪቱ ሰፊሕ መግለጺ ከም ዘቕረበ እቲ ጸብጻብ ኣረጋጊጹ። ኣቶ ዩልያን ብወገኑ፣ ሓደ ካብ’ቶም ንኤርትራ ኣብዚ ቀረባ እዋን ዝበጽሑ ብምዃኑ፣ ኩነታት ኤርትራ ብደቒቅ ስለ ዝከታተልን፣ ኣብ’ቲ ዝተዋህበ መግለጺ ብግሉጽ ክዝቲ ከም ዘኽኣሉ ተፈሊጡ። ኩነታት ሃገርናን፣ ከምኡ’ውን ህዝብና ዘሕልፎ ዘሎ ኣደራዕን ስቅያትን ብደቒ እናተፈልጠ፣ ሕብረት ኤውሮጳ ንስርዓት ህግደፍ ገንዘባዊ ሓገዝ ከቕርብ ምውሳኑ ዘይቅቡል ነገር ኢዩ ክብል ልኡኽ ግሃድኤ ብትሪ ገሊጹ። ጀርመናዊ በዓል መዚ፣ ኣቐዲሙ ነቲ ስርዓት ብምንጻል መርሆኡ ክቕየር ተፈቲኑ ስለ ዘይተዓወተ፣ገለ ሓገዛት ብምቕራብ’ውን ኣክይድኡ ንክቕይር ዘሎ ዕድል ኣዚዩ ጸቢብ ምዃኑ ዳርጋ ዝተፈልጠ’ኳ እንተኾነ፣ እዚ ሓገዝ ከም መፈተኒ ዝተወሰነ ኢዩ ክብል ከም ዝገለጸ እቲ ዝበጽሓና ሓበሬታ ኣረጋጊጹ። ቀጺሉ ኣቶ ክራውዘ፡ ፍታሕ ጸገማት ኤርትራ ናይ ምርካብ ሓላፍነት ብቐንዱ ኣብ ልዕሊ ኤርትራውያን ዝወድቕ ሓላፍነት ደኣ’ምበር፡ ብኢድ ካልኦት ሃገራት ዝረጋገጽ ከም ዘይኮን ድሕሪ ምግላጽ፣ ህዝቢ ኤርትራ እንተ ተላዒሉን ቅኑዕ ስትራተጂ ቃልሲ እንተ ተሊሙን፣ ናብ ሕገ-መንግስታዊ ስርዓት ንምስግጋር ዘሎ መድረኽ ብሰለማውን ምርድዳእን ኣገባብ ንክፍጸም ዘብቅዕ ዘተኣማምን መደባት እንተ ሓንጺጹን፣ ካብ መንግስትታትን መሕበረ ሰብ ዓለምን ደገፍ ክረክብ ከም ዝኽእል ዘጠራጥር የልብሉን ክብል ገሊጹ። ቀጺሉ፣ ጉዳይ ኤርትራ ብቐዳምነት ንህዝቢ ኤርትራ’ኳ ዝምልከት እንተኾነ፣ ምርግጋእን ቅሳነትን ኤርትራ ንዞናን ዓለምን ብኣውንታ ይኹን ብኣሉታ ብዓቢ ደረጃ ከም ዝጸልዎ ብምርግጋጽ፣ ዓቢ ኣቓልቦ ዓለም ከም ዘለዎ፣ ኣቶ ክራውዘ ኣረጋጊጹ።
መንግስቲ ጀርመን ብኣሽሓት ዝቑጸሩ ኤርትራዉያን ስደተኛታት ብምቕባሉን፣ ንኩነታት ህዝቢ ኤርትራ ኣመልኪቱ ባይቶ ጀርመን ዓሚቚን ንነዊሕ ሰዓታት ዝወሰደን ወግዓዊ ክትዕ ድሕሪ ምክያድ፣ ኣብ ልዕሊ ስርዓት ህግደፍ ተሪር ነቕፌታ ብምቕራብ፣ ብውድብናን ብተቓላሳይ ህዝብናን ዓቢ መጎስን ናእዳን ዝረኸበ ጉዳይ ምንባሩ ልኡኽ ግሃድኤ ሓቢሩ። ሕጂ’ውን እንተኾነ፣ ሃገርና ኣብ ትሕቲ ኣርዑት ዲክታቶርያዊ ምሕደራ ህግደፍ ክሳብ ዝሃለወት፣ ብገለ ሃገራት ኤውሮጳ ንኤርትራውያን ሰደተኛት ናብ ሃገሮም ንክምለሱ ዝግበር ዘሎ ፈተናታት ኣዚዩ ሓደገኛ ውሳኔ ምዃኑ ልኡኽ ግሃድኤ ኣብ ርእሲ ምግላጹ፣ ጠንቂ ስደት ፖለቲካዊ ደኣ’ምበር ካልእ ምኽንያታት ከም ዘይብሉ ከም ዘብረሀ ተፈሊጡ። ኩሎም ሃገራት ኤውሮጳ ንጉዳይ ስደተኛታትን ስደትን ኣብ ኤርትራ በዚ ዓይኒ’ዚ ክጥምትዎ መሪሕነት ግሃድኤ ተሪር ምሕጽንታ ኣቕሪቡ።
ቤት ጽሕፈት ዜናን ባህልን ግንባር ሃገራዊ ድሕነት ኤርትራ
25/02/2016
Short URL: https://english.farajat.net/?p=10178


text:
ኣፈ ጉባኤ ቤት ምኽሪ ኣሜሪካ ናንሲ ፖለሲ ፕረዚደንት ዶናልድ ትራምፕ ካብ መዝነቶም ንምውራድ ዘኽእል ወግዓዊ መስርሕ ምርመራን ምእኻብ መርትዖታትን ክጅምር ሓቲተን።
ኣፈ ጉባኤ ቤት ምኽሪ ኣሜሪካ ናንሲ ፖለሲ ፕረዚደንት ኣሜሪካ ዶናልድ ትራምፕ ኣብ 2020 ዝኻየድ ምርጫ ዘካየድዎ ወፍሪ ምርጫ ሓገዝ መንግስቲ ወጻኢ ሃገራት ሓቲቶም’ዮም ንዝብል ክሲ ንምጽራይ ዘድልይ መስርሕ ምርመራ ክጅመር ሓቲተን።
ንሰን ፕረዚደንት ትራሞፕ ዝወሰድዎ ስጉምቲ ብዝምልከት ዝበጽሓን ሪፖርትን፡ እቲ ምምሕዳር ድማ ዝርዝር ሓበሬታ ክህብ ፍቓደኛ ብዘይ ምዃኑ እቲ ናይ ምርመራ መስርሕ ክጅመር ምፍቓደን ሓቢረን ኣለዋ።
እቲ ብዲሞክራት ዝዕብለል ቤት ምኽሪ ኣሜሪካ ፕረዚደንት ትራምፕ ንወፍሪ ምርጫ 2020 ዲሞክራቲክ ተወዳዳሪ ጆ ባይደን ንምዕንቓፍ ሓገዝ ዩክሬን ሓቲቶም’ዮም ንዝብል ክሲ ምርመራ ከምዘካይድ ሓቢረን ኣለዋ።
እዚ ስጉምቲ ነታ ሃገር ዝያዳ ዝኸፋፍልን ንመደብ ዳግማይ ምምራጽ ፕረዚደንት ትራምፕ ካልእ ኣንፈት ዝህብን’ዩ።


text:
ህዝባዊ ወያነ ሓርነት ትግራይ /ህውሓት/ ኣብዝሓለፉ ሰሙናት ዘካይዶ ናይ 35 መዓልታት ገምጋምን ምንቕቓፍን ስዒቡ ዝመፀ ምቅይያራት መሪሕነትን ዝወጸ መግለፂ ቅዋምን ዝተፈላለየ ሓሳብ ዘተኣናግድ ምችው ሃዋህው ኣብ ምፍጣር ንፅር ዝበለ ሓበሬታ ሒዙ ወፂኡ እንተኾይኑ ዝተሓተቱ ተንተንቲ ዝተፈላለየ ርእይቶ ኣለዎም።
ብጋዜጠኝነትን ደራስትትን ነዊሕ ዝሰርሐ፣ኣብዚ ሕዚ እዋን ኣብ ናይ ኢትዮጵያ ኮሚሽን ሰብኣዊ መሰላት ዝሰርሕ ኣቶ ብርሃኑ ኣባዲ "እቲ ላዕለዋይ ኣመራርሓ ብፀረ-ዲሞክራሲ ዝተሓለኸ ነይሩ ኢሉ ምግምጋሙ ንኹሉ ዝሓቁፍ እዩ" ይብል። ዋና ኣሰናዳኢ መፅሄት ውራይና አቶ ጌታቸው ኣረጋዊ ብወገኑ ዝተፈለየ ሓሳብ ክብሃል ከሎ ፖለቲካዊ ውድብ ወይ ኣብ ደገ ዘሎ ሰብ ጥራሕ ኣይኮነን ይብል። "ይትረፍስ ኣብ ደገ ኣብ ውሽጢ እውን ናይ ዝተወሰነ ጉጅለ እያ ነይራ፤ንዝሓለፉ ሰለስተ ዓመታት ናይቲ ውድብ ምኽትል ኣቦ መንበር ዝነበሩ ዶ/ር ደብረፅዮን/ሕዚ ኣቦ መንበር ህውሓት/ ብቴሌቪዥን ትግራይ ተራእዩ ኣይፈልጥን’’ይብል።
ኣብ ዩኒቨርስቲ መቐለ ክፍሊ ፖለቲካዊ ሳይንስን ስትራተጂያዊ መፅናዕትን መምህርን ኣብ ዩኒቨርስቲ ኣዲስ ኣበባ ናይ ዶክትረት ድግሪ ትምህርቱ ኣብ ምክትታል ዝርከብን ኣቶ ገብረመድህን ገብረሚካኤል ግን እቲ መግለፂ ኣብ ውሽጡ እምበር ካብቲ ፓርቲ ወፃኢ ንዘለው ዝበሎ የለን ይብል። "መግለፂ ማእኸላይ ኮሚቴ ህውሓት ኣብ ውሽጠ ዴሞክራሲ መሰረት ዝገበረ እምበር ካብቲ ፓርቲ ወፃኢ ንዘለው ሓይልታትን ኣተሓሳስባታትን ከተኣናግድ እንተኾኑ ዝበሎ ነገር የለን’’ኢሉ’ሎ።
ኣብ ህውሓት ዝለዓለ ተራ ዝነበሮምን ብዝተፈላለዩ ምኽንያታት ካብቲ ውድብ ዝተባረሩ ላዕለዎት መራሕቲ ነበርን ካብቲ ዝሰርሑዎ ታሪኽ ናይ ምፍሓቕ ዝንባለታት ኣሎ ንዝብል ኣቶ ብርሃኑ ኣባዲ ንዝተኸፈለ ኣበርኽቶ ዘይቕበል መራሒ ወይ ኣባል እንተሃሊዩ ጌጋ እዩ፣ነዚ ዘራኽስ ብዝኾነ ይኹን መዐቀኒ ተቐባልነት የብሉን ክብል እምነቱ ይገልፅ።
ኣቶ ጌታቸው ግን ኣብ ሓደ ፖለቲካዊ መድረኽ ዝተፈለየ ሓሳብ ብምሓዞም ናይ ዝወፁ መራሕቲ ህውሓት ታሪኽ ይፍሓቕ ኣሎ ኢሉ። "ናይ ህውሓት ታሪኽ ተባሂሎም ኣብ ዝቐርቡ ናይ ዶክመንታሪ ቪዲዮታት ፈፂሙ ከይርኣዩ ይግበር ኣሎ፤ኣብ ቴሌቪዥን እውን ከይርኣዩ ይግበር ኣሎ’’ይብል።ነዚኣ ዝገብሩ ንቤት ፅሕፈት ህውሓት ን15 ዓመታት ዝመርሑ ሰባት ምዃኖም እውን ይገልፅ።
ኣብዚ ቐረባ ናይ ኦህሄደው ኣቦ መንበር ኣቶ ለማ መገርሳ ኣብ ጎኒ ካብ ኢህወዴግ ተፈሊዮም ዝወፁ ዶ/ር ነጋሶ ጊዳዳ ኮፍ ኢሎም ምርኣዮም መራሕቲ ህውሓት ካብዚ ክምሃርዎ ዝግባእ እንተሃሊዩ ዝተሓተተ ኣቶ ገብረመድህን ኣብ ኦሄዴው ዝርአ ዘሎ ካብኡ ንልዕሊ ምዃኑን ብምግልፅ "ሕዚ ኣብ ሚዲያ ዘቕርቡዎም ዘለው መናእሰይ ክትርኢ ከለኻ ካብቲ ናይ ህውሓት ፍፁም ተፃራሪ እዩ፤ኣብ ካልእ ጫፍ ንዝነበረ የፀግዑ ኣለው ኣብ ናትና ግን ብዓለባ ተነፊዮም እዮም ናብ መድረኽ ዘውፅኡዎም’’ ይብል።


text:
መሓዙትኪ ሴክስ ከም ዝገበራ ክንፈልጥ ኣይንኽእልን ኢና።
ሴክስ ብዝተፈላለዩ ኣገባባት ይፍጸም።
ኣባሃህልኦም ግን „ስጋዊ ርክብ“ ከይኮነ ኣይተርፍን እዩ።
ስጋዊ ርክብ ክበሃል ከሎ እቲ ወትሎ ወዲ ተባዕታይ ኣብ ብልዕቲ ጓል ኣንስተይቲ ይኣቱው ማለት እዩ።
ኣብ ጀርመን እምበኣብ ብዙሓት ኣዋልድን ኣወዳትን እንታይ ይገብሩ?
ቀጻሊ ብዙሓት መናእሰያት ይሕተቱ እዮም።፡
ዝህብዎ መልሲ ምስጢራዊ እዩ፡ እዚ ማለት ኣስማቶም ከይ ነገሩ።
ንኣብነት ሓንቲ ክላስ 10 ኣወዳትን 10 ኣዋልድን ኣብ ናትኪ ዕድመ ዘለዎም እሞ ሕሰቢ።
ምናልባሽ ኣርባዕተ ካብኣተን ስጋዊ ርክብ ገይረን ይፈልጣ።
እዚ ማለት: ሽዱሽተ ኣዋልድ ሴክስ ካብ ምግባር ይቁጠባ።
ኣወዳት 16 ዓመት ዘለዎም እውን ተመሳሳሊ እዩ።
ኣወዳት እውን ኣርባዕተ እዮም ኣብቲ ዕድመ ሴክስ ዝገብሩ።
እቶም ዝበዝሑ መናእሰያት ግን እቲ መጻምዲ ወይ እታ መጻምዲ ኣይረኽቡን እዮም።
ገለ ካብ ጥንሲ ይፈርሑ።
ገለ ድማ ገና ነኣሽቱ ዘለው ኮይኑ ይስምዖም ወይ ድማ ካብ ስድርኦም ይፈርሁ።፡
ኩለን ኣዋልድን ኣወዳትን እቲ ንሳቶም ቅኑዕ ዝብልዎ ኣየናይ ብዘየገድስ እንተ ገበሩ እዩ ዝምረጽ።


text:
ኩነታት ቁጠባ ኣፍሪቃ ዝሓለፈ ዓመት ብፍላይ ምስ ምስፍሕፋሕ ከተማታትን ኢንዱስትሪን ብምትእስሳር ዝተገምገመሉ ሪፖርት ትማሊ ወግዓዊ ኮይኑ’ሎ።ብናይ ሕቡራት ሃገራት ኢኮኖሚክ ኮሚሽን ኣብ ኣዲስ ኣበባ ወግዓዊ ዝተገብረ እዚ ሪፖርት ከምዝሓበሮ 2016 ዓ.ም ንቁጠባ ኣፍሪቃ ፅቡቕ ኣይነበረን፡ዝተመዝገበ ዕብየት ኣብ 2015 ዓ.ም ካብ ዝተመዝገበ ትሕቲ ፍርቂ ምዃኑ’ውን ተሓቢሩ’ሎ።
ኣብ ኣዲስ ኣበባ ናይ ሕቡራት ሃገራት ናይ ኣፍሪቃ ኢኮኖሚክ ኮሚሽን ሓላፊ ክፍሊ ትንበያ ኻሊድ ሑሴን ምኽንያት እቲ ምውራድ ዕብየት ከምዚ ክብሉ ይገልፁዎም።
“ዝተፈላለዩ ምኽንያታት ኣለው፤ገሊኦም ውሽጣዊ ገሊኦም ድማ ደጋዊ።ዝተዳኸመ ቁጠባ ዓለም፣ብዓለምለኸ ደረጃ መጠን ወሊድ ምውሳኽን ዋጋ ናይ ሸቐጥ ኣቑሑት ምውራድን እዮም።ውሽጣዊ ምኽንያታት ድማ ተለዋዋጢ ኩነታት ኣየር፣ፀጥታን ኣብ ገለ ሃገራት ኣፍሪቃ ዝተርኣዩ ናይ ፖለቲካዊ ዘይምርግግኣትን እዮም።”
ምንቁልቋል ቁጠባዊ ዕብየት ዝተርኣየለን ሃገራት ኣፍሪቃ ናይጀሪያ፣ደቡብ ኣፍሪቃ፣ኣንጎላ፣ኣልጀሪያ፣ግብፂ፣ሞሮኮን ካልኦትን ሃገራት ኣፍሪቃ ይጥቀሳ።ኣብ ምብራቕ ኣፍሪቃ ግን ዝሓሸ ዕብየት ተመዝጊቡ’ሎ።
“ብዝሒ ህዝቢ ምብራቕ ኣፍሪቃ ዓመታዊ ብማእኸላይ ገምጋም 5.5 ሚእታዊት ኣብ ዓመት ብቕልጡፍ ምዕባዩ ቀፂሉ’ሎ።እቲ ዕብየት ብዝዓበየ ዝመፅእ ዘሎ ብቕልጡፍ ይስፋሕፋሕ ብዘሎ ሃገራዊ ዕዳጋን ኣብ መዳያት መጎዓዚያን ናይ ፀዓት ምምንጫው ዝለዓለ ምኽንያት እዩ።”
ኣብቲ ሪፖርት ዝተገልፀ 5.4 ሚእታዊት ቁጠባዊ ዕብየት ኢትዮጵያ ብመንግስቲ ካብዝተገልፅ ዝወሓደ እዩ።ስለምንታይ ከምዚ ዝበለ ኣፈላላይ ይመፅእ ከምዘሎ ዝተሓተቱ ኻሊድ ሑሴን እቶም ግምታት ኣብ ግምት ዘእትውዎም መሰረታዊ መፍለዪ ኣብነታት ዝተፈላለዩ ኣብነታት ስለ እንወስድ ኣብ ዝተፈላለዩ ኣሃዛዊ መደምደምታ ንበፅሕ ኣለና፤ኩሎም ግምታት ግን ናብ ተመሳሳሊ ኣንፈት እዮም ዝጉዓዙ ዘለው ኢሎም።ዝኾነ ኮይኑ ኢትዮጵያ ሓዊሱ ምብራቕ ኣፍሪቃ ብቕልጡፍ ይዓቢ ዘሎ ናይ ኣፍሪቃ ክፋል እዩ ኢሎም።
እዚ ፀብፃብ ምስፍሕፋሕ ከተማታት ምስ ምስፍሕፋሕ ኢንዱትሪታት ብምትእስሳር ዝዳህሰሰ እውን እዩ።ኣብታ ኣህጉር ምስፍሕፋሕ ከተማታትን ኢንዱስቱሪን ተነፃፂሎም እናተጉዓዙ እዮም ይብል እቲ ፀብፃብ።ናይቲ ኮሚሽን ዋና ፀሓፊት ጆቫኒ ቢሃ ከምዝበልኦ ኣብ ዝቕፅሉ 20 ዓመታት ኣብዘይመልእ እዋን ብዝሒ ህዝቢ ከተማን ገጠርን ተቐራራቢ ክኸውን እዩ ይብላ።
“ኣብ 2035 ዓ.ም ኣብ ከተማ ዝነብር ህዝቢ ኣፍሪቃ 49 ሚእታዊ ክኸውን ይግመት።እዚ ዕድል ስራሕ ናይ ምርካብ ድልየትን ኣገልግሎትን መሰረት ልምዓትን ክማልኡ ናይ ምሕታት ፈተና የስዕብ።ብተመሳሳሊ ንቁጠባዊ ዕብየት እውን ዕድላት ክፈጥር እዩ።”
ኣብ ኣፍሪቃ ዕብየት ከተማታትን ኢንዱትሪታትን ተነፃፂሎም ይጉዓዙ ከምዘለውን ከተማታት ኣፍሪቃ ኣብዝተበላሸው መሰረት ልምዓት ይስፋሕፍሓ ከምዘለዋን ፀገም ቀረባት ኣገልግሎትን ከምዘሎን ወሲኸን ሓቢረን።


text:
ትማሊ ሰንበት ኣብ ዝተኻየደ ዓለምለኸ ውድድር ማራቶን ደይጉ ደቡብ-ኮርያ፡ ኢትዮጵያውያንን ኤርትራውያንን ጎየይቲ ኣብቲ ውድድር ተዓዊቶም ኣለዉ: ብፍላይ ኤርትራዊት ኣትሌት ናዝሬት ወልዱ ድማ ኣብቲ ውድድር ሰለስተ ክብረ ወሰን ኣመዝጊባ'ላ።
ኣብ ውድድር ማራቶን ደቂ-ተባዕትዮ ኢትዮጵያዊ ጎያዪ ሺፈራ ታምሩ ቀዳማይ ክወጽእ እንከሎ፡ ኣብ ናይ ደቀንስትዮ ድማ ኤርትራዊት ናዝሬት ወልዱ ካብ ተዓዋቲት እቲ ውድድር ኰይና ኣላ።
ኣብቲ ናይ ደቂ-ተባዕትዮ ውድድር ኬንያዊ ኣትለት ዲክሰን ቹምባን ሞሮካዊ ሃምዛ ሳህሊን ካልኣይን ሳልሳይን ኰይኖም ኣለዉ። ኣብ ናይ ደቀንስትዮ ድማ ነታ ናይ ውልቂ ግዜኣ ብኣርባዕተ ደቓይቕ ኣማሓዪሻ ዝመርሐት ናዝሬት ወልዱ ስዒበን ኬንያውያን ፓመላ ሮቲክን (Pamela Rotich) ጁዲዝ ጀሩበትን (Judith Jerubet) ካልኣይን ሳልሳይን ክዀና እንከለዋ፡ ኢትዮጵያውያን ኣባበሽ ኣፍወርቅን ኑሪት ሽመልስን ራብዓይን ሓሙሻይን ኰይነን ኣለዋ።


text:
ሎም-ቅነ ወግዓዊ ዝተግበረ ሪፖርት ኣድማሳዊ ኩነታት ጥምየት፣ ሃገራት ኣፍሪቃ ኣብ ፃዕሪ ምርግጋፅ ውሕስነት መግቢ ኣጋጢሙወን ንዘሎ ግድል ኣነፂሩ‘ሎ።
ኣብ ሃገራት ትሕቲ ሳሃራ ኣፍሪቃ ደርቂ ንምጥፋእ ንዝግበር ቅልስ ዓንቂፎም ዘለው ጠንቅታት፣መንግስታት ለውጢ ከምፅኡ ዘይምኽኣሎም፣ ውግእ ሕድ-ሕድ፣ኣልቦ-ፖለቲካዊ-ምርግጋእ፣ቁፅሪ ግዳያት ኤይድስ ምንሃር ገሊኦም‘ዮም ይብል እቲ ዓመታዊ ሪፖርት ፖሊሲ መግቢ።
ንዝሓለፉ ዓሰርተ ዓመታት ቁጠባዊ ምዕባለ ካብ ዘመዝገባ 3 ሃገራት ሓንቲ ኣብ ዝኾነት ኢትዮዽያ ካብ ሚእቲ ሰባት እቶም 51 ብቁዕን ተመጣጣኒን መግቢ ዘይረኽቡ‘ዮም፣እታ ሃገር ድማ ካብ‘ተን ኣዝየን ዝጠምያ ሓሙሽተ ሃገራት እታ ሓንቲ ምኻና ይገልፅ።ናይ‘ቲ ትካል ምክትል ዳይረክተርን ሓላፊ ክፍሊ መፅናዕትን ፓወል ዶሮሽ።
ኣብ‘ቲ መፅናዕቲ ብዛዕባ ዕድሚኦም ትሕቲ ፭ ዝኾኑን ሳኣን መግቢ ዝቀምሰሉን ወይካኣ ዝሞቱ ህፃናት ዝተጠቀሰ ኣሃዝ፣ውፅኢት ናይቲ ብኣቆፃፅራ ኣውሮዻ ኣብ 2004 ኣብ ዝተካየደ ዛዛሚ ሃገራዊ ካብ ቤት ናብ ቤት መፅናዕቲ ዝተመስረተ‘ዩ ይብሉ።
ስለዚ፣እቲ ሪፖርት ኣብ ዝሓለፉ ፭ ዓመታት ንዝተመዝገበ ምዕባለ ዝሓቆፈ ስለዘይኮነ ሓድሽ ኣይኮነን ይብሉ።ኢትዮዽያ ብመግቢ ርእሳ ንክትክእል ነዊሕ መንገዲ ይፅበያ‘ሎ፣ክማልኡ ዘለዎም ድማ ቀዳማይ ፕሮግራም ልምዓት ውሕስነት መግቢ ከምኡውን ትግባረ ፭ ዓመት ፕሮግራም ምድንፋዕ ሕርሻዊ ማእቶት’ዩ ኢሎም።
ኣብ‘ዚ እዋን፣ኣዝዩ ዘሻቅል ህዝቢ ዝጠምየለን ሃገራት ቡሩንዲ፣ቻድ፣ኮንጎ-ኪንሻሳን ኤርትራን‘የን ይብል ሪፖርት ፖሊሲ መግቢ።ዕፁው ፖለቲካዊን ቁጠባዊን ኩነታት‘ዘን ሃገራት ኣበርክቶ ኣለዎ‘ውን ይብሉ።
ንሶም ወሲኾም ኤርትራ፣ኣዝዩ ኣዝዩ ፅንኩር ተፈጥሮኣዊ ኩነታት ዘለዋ ሃገር‘ያ።ንመስኖኣዊ ሕርሻ ዘለዋ ዕድል ፀቢብ‘ዩ።ደርቂ ደጋጊሙ ዘጥቃዓ ሃገር‘ያ።ብመንፅር ቁጠባን ፖለቲካን ድማ ካብ ዓለም ዝተገለለት ሃገር‘ያ።እዞም ዝተጠቅሱ ፀገማት ንድኽነት ኣበርክቶ ነይሩዎም፣ከምኡውን ቁጠባዊ ምዕባለ ንከይምዝገብ ዓንቂፎም‘ዮም ኢሎም።
ብኻልእ ወገን፣ኤርትራ ካብ ዓለም ንርእሳ ዘገለለት ስለዝኾነት፣ኩነታታ ንምፅናዕን ንምፍላጥን ኣይተካእለን ይብል ሓጋዚ ዳይረክተር ኣድማሳዊ መፅናዕቲ ፖሊሲ መግቢ ፖል ዶሮሽ።


text:
Radio Erena: 20 January 2015
ቀዳማይ ሚኒስተር የመን ኻልድ ባሓሕ ትማሊ ካብ ዝተኻየደሉ ፈተነ ቅትለት ንስክላ ኣምሊጡ።
እቲ ቀዳማይ ሚኒስተር፣ ምስ ፕረዚደንት ዓብደረቦው መንሱር ሓድን ‘ኣንሳር ኣላህ’ ምስ ዝተባህለ ሓደ ጉጅለ ተቓወምቲ ሑትን ኣብ ቤተ መንግስቲ ኣብ ዝተኻየደ ዝርርብ ተሳቲፉ እናወጸን እንከሎ’ዩ መንነቶም ካብ ዘይተፈልጡ ዕጡቓት መጥቃዕቲ ተኻይድሉ።
እቲ ቀዳማይ ሚኒስተር ኻልድ ባሓሕ ካብ ዝተኻየደሉ መጥቃዕቲ ከምዝደሓነ ዘረጋገጸት ሚኒስተር ዜና የመን ናድያ ኣል ሳካፍ፣ ኣብዚ እዋን’ዚ ኣብ ውሑስ ቦታ ተዓቝቡ ምህላዉ ኣፍሊጣ።
ንሳ ኣብ ዝሃበቶ መግለጺ፣ ነቲ ቶኽሲ ዝኸፈቱ ዕጡቃት ካብ ኣባላት ሓለዋ ሑቲ ብምዃኖም፣ እቲ ተቓዋሚ ጉጅለ ንቀዳማይ ሚኒስተር እታ ሃገር ክቐትሎ ምፍታኑ ንዝኣተዎ ስምምዕ ዝጥሕስ’ዩ ኢላ።
እንተኾነ ተቓወምቲ ሑቲ ንክሲ እታ ሚኒስተር ዜና ኣይተቀበሎን።
ቀዳማይ ሚኒስተር የመን ቅድሚ’ዚ ትማሊ ኣብ ቤት መንግስቲ ዘካየዶ ዝርርብ፣ ብሰንበት ምስ ኣምባሳደር ጅቡቲ ኣብታ ሃገር ብምርኻብ ኣብ ጉዳይ ጸጥታ ቀይሕ ባሕሪ ከምእተዘራረቡ ተጠቒሱ’ዩ
ንወደባዊት ከተማ ሖዴዳን ደሴታት ዝቑር ሓንሽን ተቖጻጺሮም ዝርከቡ ተቓወምቲ ሑቲ ኣቐዲሞም’ውን ንሓለቓ ስታፍ ቤት ጽሕፈት ፕረዚደንት ኣሕመድ ቢን ሙባረክ ጅሆ ሒዞሞ ከምዘለው ኣረጋጊጾም’ዮም።
ተቓወምቲ ሑቲ፣ መደበር ቴሌቪዥን ንዝርከቦ ኣገዳሲ ትካለት መንግስትን ሰፊሕ ክፋል ከተማ ሰንዓን ተቖጻጺሮም ብምህላዎም፣ መንግስቲ የመን ዝህቦ ወግዓዊ መግለጺታት ካብ ዓደን ክፍኖ ምዃኑ’ውን ሚኒስተር ዜና እታ ሃገር ናድያ ኣል ሳካፍ ኣፍሊጣ።
===================


text:
በስመ አብ ወወልድ ወመንፈስ ቅዱስ አሐዱ አምላክ አሜን።
ቀዳም ሥዑር
ቀዳም ሥዑር፦ በዚኣ ዕለት ጐይታናን መድኃኒናን ኢየሱስ ክርስቶስ ኣብ ከርሰ መቓብር ዝወዓለላ መዓልቲ ብምዃና ምእመናን ካብ እኽለ ማይ ርሒቖም ጸይሞም ይውዕሉ። እዚ ኸኣ ኣዴና ቅድስት ድንግል ማርያምንን ቅዱሳን ሓዋርያትን ተስፍ ዝገበሩሉ ኣምላኾም ብኣይሁድ ካብ ዝተታሕዘሉ ዕለተ ሓሙስ ክሳብ ብርሃነ ትንሣኤኡ ዝርእዩ ንሞቱ ብምዝካር፡ ንትንሣኤኡ እናናፈቑ ብጾም ከምዘኅልፍዎ ትውፊት ቤተ ክርስቲያን ዘረድእና እዩ። ምእመናን’ውን ነዚ ኣብነት ወሲዶም ዝኽእሉ ካብ ዕለተ ኃሙስ ዘይኽእሉ ድማ ካብ ዕለተ ዓርቢ ኣትሒዞም ክሳብ ሰንበት ትንሣኤ ይጾሙ። በዚ መሠረት ከኣ ጐይታ ኣብ መቓብር ስለዝወዓለ ቀዳም ሰንበት ክነሳ (ሰንበት ብሕጊ ኣይጽወምን እዩ) ኣብ ዓመት ሓደ ጊዜ ስለእትጸውም “ሥዑር” ተባሂላ ትጽዋዕ።
ብኻልእ ድማ ዲያብሎስ ብመስቀሉ እተሣዕረሉን ነፍሳት ካብ ሲዖል ዝተበርበሩሉን ዕለት ስለዝዝከረሉ ሥዑር ተባሂላ ትጽዋዕ።
ብዘይካ እዚ ቀዳም ለምለም ቅድስት ቀዳም ተባሂላ ውን ትጽዋዕ እያ።
ቀዳም ለምለም፦ ካብ ሰኑይ ክሳብ ዓርቢ ስቕለት ኣብ ስግደትን ጾምን ዝቀነዩ ምእመናን፡ ብዕለተ ቀዳም ናይ ንግሆ ጸሎት ምስ ተፈጸመ ካህናት “ገብረ ሰላም ብመስቀሉ” (ብመስቀሉ ሰላም ገበረ) እናበሉ ነቶም ኣብ ቤተ ክርስቲያን ዝተኣከቡ ምእመናን ሰቲ ይዕድሉ። ሰቲ ናይ ብሥራት ምልክት እዩ። እቲ ምሳሌኡ ድማ ከምዚ ዝስዕብ እዩ።
ብዘመነ ኖኅ ዝነበረ ሕዝቢ ካብ ሕገ እግዚአብሔር ወጺኡ ትእዛዝ ኣፍሪሱ ምድሪ ብዓመጻ መሊእዋ ነበረ። ምድሪ ድማ ብኃጢኣት ወዲ ሰብ ተጸይቃ ነበረት። እግዚአብሔር ኸኣ ንምድሪ ብማይ ኣይሂ ከጥፍኣ ንጻድቕ ኖኅን ስድርኡን ዝድኅነሉ መርከብ ክሰርሕ ኣዘዞ። ኖኅ ድማ ከምቲ ዝተባህሎ ገበረ። እቶም ሕዝቢ ትምህርተ ንስሓ ኖኅ ክሰምዑን ክቕበሉን ስለዘይደለዩ፡ እቲ ግዜ ምስ ኣኸለ ኖኅ ሸሞንተ ነፍሳት ሒዙ ናብ መርከብ ኣተወ። ብድኅሪ’ዚ ከኣ ምድሪ ብማየ ኣይኅ የዕለቕለቐት። ጻድቕ ኖኅ ግዚኡ ምስ ኣኸለ ካብቶም ሒዝዎም ዝኣተወ ኣንስሳ ናይቲ ማይ ምጉዳል ክትርኢ ንርግቢት ሰደዳ፤ ንሳ’ውን እቲ ማይ ከምዝጎደለ ምልክት ልሙዕ ቖጽሊ ኣውሊዕ ሒዛ ተመልሰቶ። ኖኅ’ውን በቲ ቖጽሊ ኣውሊዕ እቲ ማይ ከምዝጐደለ ተረዲኡ ተሓጐሰ። (ዘፍ ፰፥፩-፳፱) ከምቲ ሰቲ፡ ምንቓጽ ጥፍኣት ማይ መበሰሪ ዝኾነ ሕጂ’ውን ቅድስት ቤተ ክርስቲያን ብሞት ክርስቶስ፡ ሞተ ነፍስ ካብ ደቂ ኣዳም ከምዝረሓቐ ክተበስር ብካህናት ኣቦታትና ኣቢላ ሰቲ ትዕድል፤ ምእመናን ከኣ ነቲ ናይ ድኅነት ምልክት ዝኾነ ሰቲ ኸኣ ኣብ ግንባሮም ይኣስርዎ።
ቅዱስ ቀዳም፦ ቅዱስ ዝኾነ እግዚአብሔር ንፍጥረታት ኵሉ ምስ ፈጠረ በዚኣ ዕለት ካብ ኵሉ ስርሑ ዝዓረፈሉ ክኸውን ከሎ፤ ብሓዲስ ኪዳን ከኣ ንኵሉ ናይ ምድሓን ሥርሑ ፈጺሙ ብሥግኡ ኣብ መቓብር ከዕርፍ ከሎ፤ ብነፍሲ ኸኣ ንሲዖል ዘሚቱ ጥርሓ ዘትረፈሉ ዕለት ዝዝከረሉ እዩ። ኣብ ሲዖል ዝነበሩ ነፍሳት ናይ ዘለዓለም ዕረፍቲ ዘውረሰሉ ዕለት ስለዝኾነት ካብ ካልኦት መዓልትታት ብዝተፈልየ ቅዱስ ቀዳም ተባሂላ ትጽዋዕ።
እምበኣር ደቂ ክርስቶስ ዝኾንና ካብ ጸልማት ናብ ብርሃን፤ ካብ ሲዖል ናብ ናይ ቀደም ቦትኡ ገነት ምምላስና ብኸምዚ ዝበለ ኣገባብ እናስተንተንና ንበዓለ ትንሣኤ ክነብዕል ኣሎና።
Leave a comment


text:
ኣቕርቦት
ግልጋሎታትና ናይ ስደት ድሕረ ባይታ ንዘለዎም ኩሎም መሰረት ዝገበረ እዩ። ግልጋሎትና መንበሪኦም ኣብ ድላዩ ይኹን ናብ ዕድል ስራሕ ዝረኸቡ ሰባት፣ ናብ ስራሕ እናተቓረባ ዘለዋ ደቂ ኣንስትዮ፣ ሓደሽትን ኣብ ምጥያሽን ዝርከባ ትካላት ስደተኛታት፣ ማሕበራት ስደተኛታት፣ ከምኡ እውን ሰባትን ጉጅለታትን ነበርቲ ሽሌስቪህ - ሆልስቴንን የጠቓልል። ሽቶና ኣብ ስራሕ ዓለም ዘሎ ተሳትፎ ምጥንኻር እዩ።
ከም ድሌት ስደረኛታት ኣብዞም ዝስዕቡ ርእሰ ጉዳይ ስልጠናን ግልጋሎት ምኽርን ንህብ
- ንማሕበራትን ፕሮጀክትታትን ፋይናንሳዊ ዕድል ምርካብ
- ትካላዊ ማዋቕር ምስራሕን ምጥያሽን
- ዕድላት ትምህርቲ
- እዋናዊ ጉዳያት ሕጊ ከምኡ እውን
- ፖለቲካዊን ማሕበራዊ ጀርመን
ካብዚ ብተወሳኺ ጉዳይ እንትተመልክቱ ይኹን ፀገማትን ማሕለኻታትን እንተጋጥምኹም ሓገዝ ይግበረልኩም። ዝምልከቶም ኣብያተ ዕዮ ይኹን ሰበስልጣን ብቐሊሉ እትረኽብሉ መንገዲ ነተዓራርየልኩም።
እዚ ከምዚ ኢሉ እንከሎ እዞም ዝስዕቡ ግልጋሎታት እውን ንህብ፡
- ስልጠና
- መዕበዪ ዓቕሚ ወርክሾፕ
- መድረኽ ሓበሬታ
- መድረኽ ዘተ
- ዑደት ፋብሪካታት
- ምስ ስራሕ ዝተዛመደ ዑደት ከምኡ እውን
- ጥምረትን ኮሚቴ ሓበሬታ ስደተኛታትን ምጥያሽ


text:
Opinion
ብዋዛ ህይወትና ተቐዪሩ
እታ ተዅሲ ዝተጀመረትላ መዓልቲ ሰሉስ ምንባራ እዝክር። ምስ መሓዙተይ ቢራ እናሰይተና ነዉግዕ፣ ንስሕቕ፣ ንቀላለድ ነይርና። ኣብ ወግዕና፡ ኣብ ቀረባ ግዜ ዝተሓፀየት መሓዛና፡ መርዓኣ መኣዝ ከም ዝዀን፣ ሓዱሽ ድኳን ዝኸፈተት መሓዛና ጐናጐኒ ክትሰርሖ ብዛዕባ ዝሓሰበቶ ስራሕ፣ ናተይ ካብ ናይሮቢ ናብ መቐለ እናተመላለስኩ ናይ ምንጋድ ሓሳብ እይና እነውግዕ ነይርና።
ካብ’ቲ ዝነብረሉ ዓዲ (ናይሮቢ) ስድራይ ክርእይ ናብ መቐለ ምስ ክየድኩ እዩ መንግስቲ ኢትዮጵያ ኣብ ልዕሊ ትግራይ ኲናት ዝጀመረ።
እታ ተዅሲ ዝተጀመረትላ መዓልቲ ሰሉስ ምንባራ እዝክር። ምስ መሓዙተይ ቢራ እናሰይተና ነዉግዕ፣ ንስሕቕ፣ ንቀላለድ ነይርና። ኣብ ወግዕና፡ ኣብ ቀረባ ግዜ ዝተሓፀየት መሓዛና፡ መርዓኣ መኣዝ ከም ዝዀን፣ ሓዱሽ ድኳን ዝኸፈተት መሓዛና ጐናጐኒ ክትሰርሖ ብዛዕባ ዝሓሰበቶ ስራሕ፣ ናየይ ካብ ናይሮቢ ናብ መቐለ እናተመላለስኩ ናይ ምንጋድ ሓሳብ እይና እነውግዕ ነይርና።
ብዛዕባ ጕዕዞ፣ መርዓ፣ ንግዲ፣ ትምህርቲ እንትነውግዕ ድሕሪ ደቓይቕ ህይወትና ክቕየር ምዃኑ ኣይፈለጥናን ነይርና። ድሕሪ ደቓይቕ ሞት፣ ስደት፣ ደብዳብ፣ ጥምየት፣ ጥቕዓት ዝየስዕብ ፀልማት ይመፅእ ምህላዉ ኣይጠርጠርናን ነይርና። ኣብ ምዉቕ ስሓቕን ፀወታን እናሃለውና እዩ ሓያል ተዂሲ ክስማዕ ዝጀመረ።
ሰብ ኵሉ ብድንጋፀ እንታይ ከም ዝተፈጠረ ክፈልጥ ናብ ደገ ወፂኡ። ስልክታት ካብ ኵሉ ገፅ ክድወል ጀሚሩ። ኵሉ ሰብ “እንታይ እዩ? በበይ ገፅ እዩ?” እናበለ ድንግርግር ኢሉ። ኣብ ፈይስቡክ “ብከባቢ ኲሓ ተዂሲ ኣሎ።” ዝብሉ ፅሑፋት እንተርአይና እኳ ብመንን ንምንታይን ዝብል ግን ዝፈልጥ ኣይነበረን።
ኵልና ብድንጋፀ ነናብ ገዛና ኽየድና። ድሕሪ ደቓይቕ መብራህቲ፣ ስልክን ኢንተርኔትን ተቛረፁ።
ንጕሆ ኵሉ ሰብ ኣብ ድንጋፀን ምድንጋርን እዩ ነይሩ።
ድሕሪ ሰሙናት ወታደራት ኢትዬጵያ መቐለ ምስ ኣተዉ፡ ናየይን ናይ መሓዙተይን ህይወት እውን ከመይ ብፃት ከም ዝተቐየረ ዝዘከርኩ፡ ኣብ እግሪ ጋራድ ዝበሃል ህንፃ ጫማ ሓደ ወታደር ዝውልውል ሊስትሮ ምስ ርአይኩ እዩ። ብጣዕሚ ሓዚነ፤ ሓደ ዘይፈልጦ ስምዒት ውሽጠይ ወሪርዎ።
“ጫማ ረጋፂኻ ምውልዋል እባ እንታይ ይመስል ይዀን? እዚ ቘልዓ ቅድሚ እዚ ኲናት ምጅማሩ ክንደይ ነገር ሓሲቡ ይዀን? “ሓንቲ ዓመት ሽቅል ሽቅል ኣቢለ ንእስ ዝበለት ድኳን ክኸፍት እየ። ብድሕሪኡ ባጃጅ ክዕድግ እየ። ቐፂለ..” እናበለ ክንደይ ተመንዩ? ክንደይ ወጢኑ?
ሓደ ንጉሆ ግን ሳንዱቕ ሊስትሮኡ ሒዙ እንትወፅእ ኵሉ ነገር ተቐይሩ ፀኒሕዎ። ንዓመታት ብርኩን ኣፍልቡን ኣላጊቡ፣ ጫማ ክንደይ ሰብ ወልዊሉ፣ ፀቐቕ ኢሉ ዝኣከበን ገንዘብ ዘቐመጠሉ ባንኪ ተዓፅዩ፣ ናብ ወለዱ ደዊሉ ዝራኸበሉ ስልኪ ተቛሪፁ፣ ፅባሕ ድሕሪ ፅባሕ ኢሉ ዝወጠኖ ኵሉ በኒኑ ፀኒሕዎ።
ኣብ ልዕሊ እዚ ኵሉ ድማ ሓንቲ ባኒ በሊዑ ንክውዕል፡ ጫማ ረጋፂኡ ክውልውል ግድን ኰይኑ። ብልበይ “ኣጆኻ ሓወይ፤ ኣጆኺ ዓደይ” ኢለ ዓይነይ ቍፅርፅር እናበለ ድንን ኢለ ሓሊፈ። ፅባሕ ኣብ ሃገረይ ቅንዕ ክብል እየ። ንሱ ድማ ፅባሕ ሕልሙ ዝተግህድ ትግራይ ክውንን እዩ።
ትግራይ ትዕወት!
1 Comment
-
ካልእ አጋጣሚ። 1998 (ብፈረንጂ) አስመራ። ድሕሪ ቀትሪ አቢሉ፣ ካብ አውቶቡስ ወሪደ ናብ ስርሐይ ጎዘም በልኹ። እቲ ዝፈልጦ ሉስትሮ እንዳ ሰርሐ ሀንደበት፣ ነፈርቲ ውግእ ብምቅልቃል አሰመራ አየርፖርት ደብደባ። ክልቴና ተጠማመትና፥ ሰንበንዳ እውን። ንዋዛ ከም ዘይኮነ ንፈልጥ ኔርና። ህይወት እቲ ሸቃላይ ትግራዉይ ናበይ አበለት።


text:
Uncategorized
መገለፂ መንግስቲ ትግራይ ዓለምለኻዊ
ሓገዝ ረድኤት ብዘይ ምንም ዓንቀፍቀፍ ንህዝብና ንምብፃሕ መንግስቲ ትግራይ ሎምውን ከም ወትሩ ድሉው እዩ። ቅድሚ ኵሉ ዓለምለኸ ማሕበረሰብ፣ ተሓለቕቲ ሰብአዊ መሰላት፣ ትካላት ገበርቲ ሰናይን አብ ልዕሊ ህዝቢ ትግራይ ብወረርቲ ሓይልታት ዝበፀሖን ይበፅሖን ዘሎ ስነ አእሙራዊ ስብራት ሰብአዊ ህልቀትን ማሕበረ ኢኮነምያውን ቅልውላው ተረዲእኹም ንህዝቢ ትግራይ ንምሕጋዝ ዝገበርኩምዎን ትገብሩዎ ዘለኹም ሓገዝ መንግስቲ ትግራይ ብሽም ህዝቢ ትግራይ ምስጋንኡ ብፍሉይ ይገልፅ።
ብመሃንዲስነትን መሪሕነትን መንግስቲ ውልቀ መላኺ ኢሳያስ አፎርቂ፡ ጕጅለ ፋሽስቲ አብይ አሕመድን ተስፋሕፋሓይ አመራርሓ ክልል አምሓራን ዝፈፀምዎ ናይ ጥፍአት አረሜንያዊ ተግባር ንህዝቢ ትግራይ ብጥይትን ብጥሜትን ዝብል ሰይጣናዊ ጭርሖ ተሓንጊጦም ህዝብና ናብ ድከትን ሕሱም ድኽነትን ንምእታው ኵሉ ዓይነት እከይ ተግባራት ፈፂሞም ሎሚ እውን ይፍፅሙ አለዉ። ብምዃኑ እውን እዞም ወረርቲ ሓይልታት ብእግሮም አብ ዝረገፅዎ ኵሎም ገጠራትን ከተማታትን ትግራይ ዕድመን ፆታን ሃይማኖትን ከይፈለዩ ጅምላዊ ጨፍጫፍ አካይዶም የካይዱን አለዉ።
ሕሉፍ ሓሊፎም አብዚ ዘለናሉ መዋእል ክፍፀም እዩ ኢልካ ዘይግመት አረሜንያዊ ግፍዕታት ፈፂሞም። ንፁሃት ደቂ ትግራይ ብሂወቶም እናሃለዉ ናብ ሃው ዝበሉ ገደላትን ሽቃቅን አሲሮም ደርብዮም። ብዓለምለኸ ማሕበረሰብ ዝተኸልከለ ኬሚካላዊ ቁምቡላ ማለት ፃዕዳ ፎስፎረስ ተጠቒሞም ደም ንፁሃት ወገናትና ብከንቱ አፍሲሶም አካሎም አቃፂሎም። አብ ደቂ አንስትዮ ትግራይ ብቃላት ንምግላፅ ዘፀግም ልዕሊ ፆታዊ ጥቕዓት ዝዀነ አረሜንያውን ባርባራዊን ግፍዕታት ፈፂሞም። ፈለስቲ ተጋሲሶም ሕሉፍ ሓሊፎ ጓል 5 ዓመት ህፃን ከይተረፈት ፆታዊ ጥቅዓት ፈፆሞም አብ አፍደገ ሞት ክትበፅሕ ገይሮም።
መንግስትን ህዝብን ትግራይ ንዝሓለፉ 30 ዓመታት ብጭፍሮም ዘዋህለሉዎ ንብረትን ጥሪትን ዘሚቶም። ክወስድዎም ዘይክአሉ መፍረይቲ ፋብሪካታትን ንብረት ግልጋሎት ወሃብቲ ትካላትን አቃፂሎም አበላሽዮም ። እኽልን እንስሳ ዘቤትን ሓረስታይ ትግራይ ፅዒኖም ወሲዶም። ዝሕረድ ሓሪዶም በሊዖም ሓረስታይ ትግራይ መሬት ከይሓርስ ከልኪሎም አርዑትን ነዊትን አቃፂሎም። ብሓፂሩ እዞም ወረርቲ ስእነት ምግቢ ጥምየትን ፆታዊ መጥቃዕትን ከም መሳርሒ ኲናት ተጠቒሞም ነዚ ህዝቢ ምፅናት ብዝኸፍአ አገባብ አጠናኺቶም ቀፂሎምሉ አለዉ። ዓለምለኸ ማሕበረሰብ አብ ልዕሊ ህዝቢ ትግራይ ብዞም ወረርቲ ሓይልታት ዝበፀሐ ህልቂትን ማተርያላዊ ዕንወትን ተረዲእኹም ግፍዕታት ወረርቲ ኰኒንኩም ዝተፈላለዩ ውሳነታት እውን ወሲንኩም ዝኸፍአ ህልቂት ከየጋጥም ሰብኣዊ ሓገዝ ለጊስኩም።
ብምዃኑ እውን መንግስቲ ትግራይ ክሳብ ሕዚ ዘወፈይኩምዎ ሰብኣዊ ሓገዛት ብሽም ተመዛበልትን ተሓገዝትን ደቂ ትግራይን ምስግንኡ እንተቕርብ ንቀፃሊ እውን ድጋፍኩም ዝያዳ አሐዪልኩም ከም ዝትቕፅሉ ተስፋ ብምግባር እዩ። ኣብዚ ንዓለምለኸ ማሕበረሰብ ከነረጋግፆ ዝግባእ ጕዳይ አሎ። ንሱ ውን ንዝተፀገሙ ወገናትና ዝልኣኽ ሓገዝ ረድኤት ንምብፃሕ ኵሎም ወሃብቲ ሓገዝ ትካላት ብዘ ይምንም ዓንገቀፍን ፀገምን ናብ ዝደለዩዎ መሬት ትግራይ ብዘይ ምንም ስኽፍታ ተንቀሳቂሶም ስርሖም ክውግኑ መንግስቲ ትግራይ ይፈቅድ ጥራሕ ዘይኰነስ ወረርቲ ይምክቱ ዘለዉ መንግስትን ሰራዊትን ትግራይ አብ ኲናት ኰይኖም ንወሃብቲ ሓገዝ ዘይተሓለለ ሙሉእ ሓገዝ ከም ዝገብሩ ንዓለምለኸ ማሕበረሰብ ክነፍልጥ ንፎቱ።
አብ 1977 ዓም አብ ልዕሊ ህዝቢ ትግራይ አጋጢሙ ዝነበረ ድርቂ ንምፍታሕ ንወሃብቲ ሓገዝ ናይ ምትሕብባር ውሕሉል መኩሮን ልምድን ኣለና። አብቲ እዋን ዕጥቃዊ ቃልሲ ይካየድ ዋላኳ እንተነበረ ARP ብዝብል ሽም ሓገዝ ብዘይምንም ፀገምን ዓንቀፍቀፍን ናብ ህዝቢ ትግራይ ክባፃሕ ተገይሩ እዩ። ብ100 ኣሸሓት ዝኸውን ህዝብና ድማ ካብ ሓማምን ህልቂትን ንምድሓን ናብ ሃገረ ሱዳን ብምውሳድ ረድኤት ንክረክብ እንትግበር ድሕሪ ሓደ ዓመት ናብ ዓዱ ተመሊሱ ናብርኡ ክመርሕ ተገይሩ እዩ። ስለዝኾነ ሎሚውን ህዝብና ካብ ሕማምን ጥሜትን ህልቂትን ንምድሓን ዋላ አብ ኲናት ኾይንናውን እንተኾነ ሙሉእ ምትሕብባር ከምንገብር ንማሕበረሰብ ዓለም ደጊምና ነፍልጥ።
ወረርቲ ሓይልታት ግና ብአንፃሩ ህዝብና ምእንታን ብጥሜት ክውዳእ ረድኤት ሓገዝ ምዕንታን ናብ ህዝብና ከይበፅሕ ዝተፈላለየ ዕንቅፋታት እናፈጠሩ ይርከቡ። ዝለዝኾነውን አብ ልዕሊ ህዝቢ ትግራይ አንፀላልዩ ዘሎ ከቢድ ሓደጋ ጥሜት ብሓፈሻ ንምክልኻልን ዓለምለኻዊ ሓገዝ ረድኤት ብዘይምንም ዓንቀፍቀፍን ፀገማትን ናብ ህዝብና ብስሩዕ ንምብፃሕ ክግበሩ ዘለዎም ጉዳያት ከምዝስዕብ ነቅምጥ።
- ሰብኣዊ ሓገዝ ብኹሉ አንፈት ትግራይን ብኹሉ ዓይነት ትራንስፖርትን ብዘይገደብን ዕንቅፋትን ዝበፅሐሉ ኩነታት ክመቻቾ ምግባር።
- ሓረስታይ ትግራይ ብፍላይ እቶም ጥቃ 3ተ ሚልዮን ዝኾኑ ካብ ቦቶኦምን ናብረኦምን ዝተመዛበሉ ተጋሩ ናብ ቦቶም ተመሊሶም ናይ ሎሚ ዘበን ማእቶት ስራሕቲ ክውግንሉ ዝኽእሉ ኩነታት ክፍጠርን መንቲ’ዚ ካብ ገንዘባዊ ሓገዝ ጀሚርካ ከም ዘርኢ፣ማዳበርያ ካልኦት ናይ ሕርሻ ናውትን ድጋፍ ክቀርበሉ ምግባር።
- እቲ ዝተመዛበለ ናብ ቦትኡ ክምለስን ሓረስታይ ትግራይ አብ ማእቶቱ ክካፈል ምእንቲ እቶም ንምምዝባል ምኽኛት ዝኾኑ ወረርቲ ሓይልታት ኤርትራን አምሓራን ናብቲ ቅድሚ ኲናት ምጅማሩ ዝነበርሉ ቦታታት ክምለሱ ምግባር።
- አብ ልዕሊ ህዝቢ ትግራይ ብሓፈሻ ዝበፀሐ ናይ ዘርኢ ምፅናት ገበናትን አብ ልዕሊ ደቂ አንስትዮ ትግራይ ብፍላይ ዝበፀሐ ዘስካሕክሕ ጾኦታዊ ዓመፃትን በደላትን ጠጠው ክብልን ነዚ ዝተፈፀመ ገበናት ዘፃርን ናብ ፍርዲ ዘቅርብን ዓለምለኻዊ ዘይሻራዊ አካል ተጣይሹ ንስራሕ ዘመቹ ኩነታት ክፍጠረሉ ምግባር።
- ህዝቢ ትግራይ አገልግሎት ማይ፣መንራህቲ፣ ቴሌኮሚኒኬሽን፣ ባንኪ፣ ሕክምና፣ ትምህርትን ወዘተ አገልግሎታት ክረክብ ዘግብር ንቡር ኩነታት ምምላስ።
ኣብ መወዳእታ መንግስትን ህዝብን ትግራይ መማረፂ ስኢኖም ህዝባዊ ኲናት ከካይዱ ዝተገደዱ ሃለዋቶምን ድሕንነቶምን ንምርግጋፅ ህዝቢ ትግራይ ሰላምን ራህዋን ረኺቡ ማህበራዊ ሂወቱ ናብ ንቡር ንምምላስ እዩ። ስለዝኾነውን አብ ከባቢና ሰላም ንክነግስ ወረርቲ ሓይልታት ግንባር ፈጢሮም ባዕሎም ወሊዖም ዘካየድዎን የካይድዎን ዘለዉ ኣረሜንያውን ኲናት ብሰላማዊ መንገዲ ንክዛዘም መንግስቲ ትግራይ ሎሚውን ከም ወትሩ ቅሩም ምዃኑ ንምግላፅ ይፈቱ።
ትግራይ ትስዕር!
መንግስቲ ትግራይ
01 ሰነ 2013 ዓ/ም


text:
ዮናስ ስዩም - ከተማ ቫቲካን
እዚ ምርጫ’ዚ ብኣጋጣሚ ናይ’ቲ ካብ ዕለት 20 ሓምለ ጀሚሩ ʽስድራ እግዚኣብሔር ዝኾነት ቤተክርስትያን ኣፍሪቃ መድሓኒና ኢየሱስ ክርስቶስ ትሰብኽ እናበለት ኢዮቤላ ተብዕልʽ ብዝብል መሪሕ ቃል ምድላዋት ክግበረሉ ዝቐነየ ናይ መበል 50 ዓመት በዓል ምምስራት ናይ’ቲ ጉባኤ ከምዝተኻየደ ተሓቢሩ። ብፁዕነቶም ንፕረሲደንት ዝተመርጹ፣ ነቲ ቅድሜኦም ፕረሲደንት ዝነበሩ ብፁዕ ሊቀ-ጳጳስ ናይ ሉምባኖ ኣንጎላ ዝኾኑ ካርዲናል ጋብሪኤል ምብሊንጊ ተኪኦም ከምዝኾኑ ኣብ ዌብ ሳይት ናይ ኣመሰያ ተሓቢሩ።
ብፁዕ ፍሊፕ ሊቀ ጳጳስ ናይ ኡጋዱጉ ቡርኪነፋሶ ኮይኖም፣ ካርዲናል-ካህን ናይ ቤተክርስትያን ነዛዚተ-ሕዙናት ናይ ቱቡርቲኖ ውን እዮም። ብጽዕነቶም ብዕለት 25 ጥሪ 1945 ዓምፈ ተወሊዶም፣ ብዕለት 14 ሓምለ 1973ዓምፈ ኣብ ካያ መዓርገ ክህነት ከቕበሉ እንከለዉ ብዕለት 5 ሓምለ 1996 ናይ ኡዋሂጎያ ጳጳስ ኮይኖም ብምስያም፣ ብዕለት 23 ሕዳር 1996 መዓርገ ጵጵስና ተቐበሉ። ድሕሪ 12 ዓመት ብዕለት 13 ግምቦት 2009 ድማ ከም ሊቀ-ጳጳስ ናይ ኡጓድጉ ኮይኖም ድሕሪ ምስያም ኣብ ዕለት 22 የካቲት 2014ዓምፈ ድማ መዝነቶም ናብ ካርዲናል ክብ ኣበሉ።
ብዕለት 22 የካቲት ካርዲናል-ካህን ናይ ቤተክርስትያን ነዛዚተ ሕዙናት ናይ ቱብርቲኖ ድሕሪ ተመዚዞም ኣብ ዕለት 27 ሚያዝያ 2014 ዓምፈ ንብፁዕ ሊቀ-ጳጳስ ጋብሪኤል ምብሊንጊ ናይ ሉባንጎ ኣንጎላ ተኪኦም ብወግዒ ኣብ’ቲ ዝተመዘዝሉ ቤተክርስትያን ኣገልግሎቶም ጀሚሮም።
ከም ናይ ቀረባ ሓገዝቶም ኮይኖም ዝተመዘዙ፣ ብፁዕ ኣቡነ ሲተምበለ ሲፑካ ናይ ማታታ ደቡብ ኣፍሪቃን ብፁዕ ኣቡነ ሉሽዮ ኣንድሪስ ናይ ሻይሻይ ሞዛምቢክን ብቐደም ተኸተል ከም ቀዳማይን ካላኣይን ኣማኸርቶም ኮይኖም ተመዚዞም።
ክቡር ኣባ ተርዋሰ ሄንሪ ኣካብያም ካብ ናጀርያ ንክቡር ኣባ ጆሴፍ ኮማኮማ ካብ ዛምቢያ ተኪኦም ዋና ጸሓፊ ናይ ሰካም ብምዃን ክስየሙ እንከለዉ፣ ስዒቦም ንዝግበሩ ምቅይያራት ድማ ኣብ ጊዝይኦም ከሕበሩ ከምዝኾኑ ተፈሊጡ።


text:
ዋዕላ ኣይሁድ ንዕብየት’ዶ ፡ ንዕንወት?
እቲ ሊቀ ኻህናትን እቶም መራሕቲ ኣይሁድን ዚገብርዎ ሓርቢትዎም ነበረ። ነቲ ምስ ጎይታ የሱስ ክርስቶስ እተተሓሓዘ ምልዕዓል ብኸመይ ኪጭፍልቕዎ ይኽእሉ? ንየሱስ ከም ዚቕተል ብምግባር ኣሳልጦ እኳ እንተ ረኸቡ: ደቀ መዛሙርቱ ግን ንየሩሳሌም ብዛዕባ ትንሳኤኡ ብዚገልጽ ወረ መልእዋ። ብኸመይ ስቕ ምባሎም ይከኣል? ምክንያቱ፡ “ሓዋርያቲሁ ከበበ፡እግረ ኣርዳኢሁ ሓፀበ፡ ኮኖሙ ኣበ ወእመ” ማለት፡ ነቲ ከም ኣቦን ኣደን ኮይኑ ዝናበዮም […]
“ከቐንዝወካ ይኽእል ኢዩ”
ቅድሚ ሕጂ ነዘን ቃላት እዚኣተን ሰሚዕካየን ትፈልጥዶ፧ ምናልባት ሓኪም ወይ ኣላዪ ሕሙማት ንእተኣዘዘልካ ሕክምና ቀቅድሚ ምጅማሩ ከምኡ ኢሉካ ክኸውን ይኽእል ኢዩ። ካብ ቃንዛ ንኽትሃድም ኢልካ ጥራይ ‘ሕክምና ክግበረለይ ኣይደልን’ ከም ዘይበልካ ፍሉጥ ኢዩ። ኣብ ክንድኡስ ኣብ መጻኢ ምሉእ ጥዕና ምእንቲ ኽትረክብ ኢልካ ቃንዛኻ ተጸሚምካ ኢኻ። አረ ኣብ ከቢድ ኵነታትሲ ነቲ ዘቐንዙ ሕክምና ምቕባል ወይ […]
ይትረፈኒ ጽድቂ
ኣማዕቲበ ኩለንትናይበትእምርተ መስቀልኣንቃዕሪረ’ለኹምሕርተካ ክቕበል። ቅድሚ ኩሉእቲ መወዳእታ ዘይብሉሰላምካ ክትህበኒነውጸይ ዝስዕረሉ። ምሕረትካ ኣዝኒብካሓጥያተይ ኣንቂጽካክንዲ ዘቖምካኒብምሕረት ጠሚትካ ንጽውያ ውዕለትካ ብርዐይ ተኺለንምስጋናኻ ኣእዳወይ ኣልዒለቅድሚተይ ንድሕሪት ገዲፈንቅድሚት ሓሊፈከይደ….ከይደ በቃ ከያዳይ ኮይነ። ንተሰሎንጨ ምስ ኩሉ ጽባቐአፎእ! ኢለ መሊሰ ከይሪኣእንከለኹ ኣብ ናይ ጽድቂ ጉዕዞ ብሃንደበትንዓኻ ንዘሳድድ ይንገሰልና ዝብሉሞባእካ ሰሪቖም ንቄሳር ዘቐብሉጎፍ ኢሎምኒ’ቤትካ ካህናት ዝመስሉ መኣስ ንሱ ጥራይ ንወሃቢ ሂወት ቃልካከም መፈራርሒ […]
ገለ ካብቲ ብቅዱስ ኣውግስጢኖስ ዝተጻሕፈ ብዛዕባ ዕርገት ጎይታ።
ቅዱስ ኣዉግስጢኖስ ኣብ 5ይ ክዘ ዝነበረ ናይ ቤተክርስቲያን ኣቦ እዩ፣ ጽሑፋቱ ብግእዝ የለን፣ ኣብ ስንክሳር ኰነ፣ ኣብ መጽሓፈ ሃይማኖተ ኣበው ዉን የለን። ዝያዳ ኣብቲ ምዕራባዊ ክፋል ጥራይ እዩ ዝፍለጥ። ኮይኑ ግና፣ ትምህርቱን መንፈሳዊ መልዕክቱን ኣዝዩ ደስ ዘብልን፣ ተስፋ ዘስንቕን እዩ። ብዛዕባ ዕርገት ካብ ዝጸሓፈ፣ ገለ ክፋሉ፣ እዚ ይመስል። ሎሚ፣ ጐይታናን መድሓኒናን ኢየሱስ ክርስቶስ ናብ ሰማይ […]
ጸግ ኣበሎ!!
ድሕሪ ኣዝዩ ዘፍርህ ግዕዞ ኣብ መሊጠ ትበሃል ደሴት በጽሑ። ጉዕዝኦም ኣዝዩ ዘፍርህ እዩ ዝነበረ። ማዕበል እናገፍዖም፣ ተስፋ ምንባሮም ክሳዕ ዝቀብጹ ኣዝዩ ጸቢብዎም ነበረ። ማዕበል ስለ ዝበርትዖም ጉዕዛኦም ኩሉ ብስድነት ነበረ። እቲ ንፋስ ናብ ዝደለዮ ክወስዳ፣ ነታ መርከብ ንሓይሊ እቲ ንፋስ መጠውዋ። መርከቦም ብስዃን ትቃነ ኣይነበረትን። ንሓይሊ እቲ ንፋስ ንኽትቃወሞ ምንም ሓይሊ ኣይነበራን። ክበጽሕዎ ናብ ዝደለይዎ […]
ቅንኣት ቤትካ በሊዑኒ
ምኵራብ (ቤት ጸሎት ኣይሁድ) ካብ ቤተ መቕደስ ዝተፈልየ እዩ። ኣብ ብሉይ ኪዳን ቤተ መቕደስ ካብ ኢየሩሳሌም ወጻኢ ኣይስራሕን እዩ። ምኵራብ ግና ኣብ ዝኾነ ቦታ ይስራሕ ነይሩ። ምኵራብ፣ ቃል እግዚኣብሄር ዝስበኸሉን ሕጊ ኦሪት እትመሃረሉን ቦታ እዩ ነይሩ። ኣብዚ ዕለት’ዚ ዘማራይ ያሬድ ጎይታናን መድሓኒናን ኢየሱስ ክርስቶስ ኣብ ምኵራብ ኣትዩ ከምዝመሃረ እዩ ዘሚሩ። ቦኣ ኢየሱስ ምኵራበ ኣይሁድ። ወመሃረ […]
ገለ ካብቲ ሰማዒ ዝሰኣነ ናይ ሶማል ምስላታት
ገለ ካብ’ቲ ሰማዒ ዝሰኣነ ናይ ሶማል ምስላታት ከምዚ ይብል፦ ሓደ ሰብ ካብቲ ከባቢ ዝጠፍኣት ገመል ንክደሊ ናብ ጫካ ይኸይድ። ድሕሪ ብዙሕ መከራ ነታ ዝጠፍአት ገመል ምስ ረኸባ ናብቲ ዋናኣ ኣብ ክንዲ ዝወስዳ ባዕሉ ከጋልባን ክሓልባን ጀመረ። ነታ ገመል ካብ ኣራዊት ንምድሓን ናብ ጫካ ዝኸደ ሰብኣይ ነታ ገመል ምስ ረኸባ ኣብ ክንዲ ንዋናኣ ዝህባ ንባዕሉ ስለ […]
ልደትን ጥምቀትን ኣብ ሮብዕን ዓርቢን እንተወዓለ`ኸ?
ቅንያቱ ናይ ጐይታናን መድሓኒናን ኢየሱስ ክርስቶስ ልደቱን ጥምቀቱን እነኽብረሉ ዘለና ግዜ ኣዩ። ናይ ሎምዘበን በዓል ናይ ልደት ኣብ ሮብዕ ስለዝወዓለ፣ ብዙሓት ናይ ስዕረት መግቢ ይብላዕ ድዩ ኣይብላዕን ዝብል ሕቶ ሓቲትኩምኒ ኔርኩም። ዝኸበርኩም ሓተቲ፣ ካብ መጽሓፍቲን ቀኖና ቤተክርስቲያን ዝረኸብክዎ መልሲ እነሀለ። በዓል ልደትን ጥምቀትን ናይ ጐይታናን መድሓኒናን ኢየሱስ ክርስቶስ፣ ኣብ ዝወዓሎ ይዉዓል፣ ዋላ ሮብዕን ዓርቢን ይኹን፣ […]
ኣብ ቃል ኪዳን ንምጽናዕ ዝሕግዙ ምኽርታት
እቲ ህያብ ፈጣሪ ዝኮነ መውስቦ ትርጉሙ ከም ዝቐየረን ጠገለ ስኢኑ ከም ዘሎን ንኩልና ብሩህ እዩ። ኩልና ከም እንፈልጦ ፍትሕ እናበዝሐ ይመጽእ ኣሎ። እኹል ናይ ወለዲ ፍቕሪ ዝተነፍጎም ህጻናት’ውን ቁጽሮም እና ዛየደ እዩ። ብፍላይ ከኣ ኣባና ኣብቶም ክርስትያን ስለምንታይ ኢዩ ከምኡ ዝኸውን ዘሎ እንተ ኢልና ዝተፈላለዩ ነጥብታት ክንጠቅስ ንኽእል ኢና። ብጥቕሉሉ ግን ፍልጠት ካብ ምስኣን ካብ […]
ዕዉት ክትከውን ትደሊ ዶ???
2ይን ናይ መወዳእታን ክፋል ዮሴፍ ናብ ዘይፈልጦ ዓዲ ጓና ብዘይጠቅም ገንዘብ እኳ እንተተሸጠ እቲ ሓያል ኣምላኽ ምስኡ ስለ ዝነበረ ግና ኣይተሰናበደን፣ ኣብቲ ዓዲ ስደቱ ከይተረፈ ኣምላኽ ባሪኽዎ፣ ኣብዚ እዋን እዚ ከይተረፈ ግና ፈተናን ብድሆን ኣሰር ኣሰሩ ካብ ምስዓብ ኣየቛረጸን፣ ከምቲ ንኹሉ መንእሰይ ዝገጥሞ ናይ ስጋ ፈተና ካብ ሰይቲ ጶጢፋር ገጥምዎ፣ በዚ ብድሆ እዚ ውን ኣይተሳዕረን፣ […]


text:
Radio Erena: 25 March 2018
ሕቡራት ኢማራት ዓረብ ኣብ ግዝኣት ሶማሊላንድ እትሃንጾ ወተሃደራዊ መዓስከር ኣብቲ ዞባ ሓድሽ ወጥሪ ፈጢሩ ከምዘሎ ማዕከን ሓበሬታ ብሉምበርግ ገሊጹ።
መንግስቲ ሶማልያ እቲ ኣብ መንጎ ብመንግስቲ ዝውነን ዲፒ ዎርልድ፣ ኢትዮጵያን ሶማሊላንድን ዝተኻየደ ስምምዕ ሕጋዊ ባይታ የብሉን ክብል ከምዝነጸጎ ዝፍለጥ’ዩ።
ነዚ ስዒቡ ሚኒስተር ጉዳያት ወጻኢ ሶማሊላንድ ሳዓድ ዓሊ ሺረ ኣብ ዝሃቦ ቃል፣ ሶማል ወተሃደራዊ ሓይሊ እንተዋፊራ፣ ሶማሊላንድ ነብሰ ምክልኻል ክትገብር ድልውቲ ኣላ ክብል ገሊጹ።
እቲ ኣብ ወደብ በርበራ ዝህነጽ ሓይሊ ኣየርን ባሕርያን፣ ኢማራት ዓረብ ንሰላሳ ዓመት ከተመሓድሮ ዝተገብረ ስምምዕ ኣብ ርእሲ ምዃኑ፣ ኢትዮጵያ እውን 19 ሚእታዊት ብርኪ ኣለዋ።
ኢትዮጵያ ምስ ሶማሊላንድ ስምምዕ ምኽታማ፣ ነታ በይናዊ ናጽነት ኣዊጃ ዘላ ኣካል ሶማሊያ ከም ሃገር ወግዓዊ ተፈላጥነት ምሃብ’ዩ ክብሉ ሰበስልጣን መንግስቲ ሶማልያ ይኸሱ።
ሚኒስተር መጎዓዝያ ኢትዮጵያ ነዚ ክሲ ብዝምልከት ኣብ ዝሃቦ ምላሽ፣ እቲ ምስ ሶማሊላንድ ዝተኻየደ ስምምዕ፣ ንቁጠባዊ ምዕባለ ዝምልከት ደኣምበር ምስ ልኡላውነት ወይ ወግዓውነት ሶማሊላንድ ዝተሓሓዝ ኣይኮነን ኢሉ።
እዚ ሕቡራት ኢማራት ዓረብ ኣብ ሶማሊላንድ እትሃንጾ ዘላ ወተሃደራዊ መዓስከር ኣብ ከባቢ ወሽመጥ ዓደን ዝርከብ ብምዃኑ ምስቲ ኣብ ዓሰብ ናይ ኤርትራ ዘለዋ መዓስከር ከመይ ክወሃሃድ’ዩ ዝብል ሕቶ፣ እቲ ውሳኔ ምሉእ ብምሉእ ናብ ኢማራት ዝግደፍ’ዩ ክብል ሚኒስተር ጉዳያት ወጻኢ ሶማሊላንድ ይገልጽ።
እዚ ሓድሽ ወተሃደራዊ መዓስከር ንሃገራት ምብራቕ ኣፍሪቃ ጥራይ ዘይኮነ፣ ምስቲ ኢማራት ዓረብ ኣብ የመን እተካዪዶ ዘላ ወተሃደራዊ ምትእትታው ኣቢሉ ንኩነታት የመን’ውን ዝጸሉ ብምዃኑ ነቲ ዞባ ብሓፈሻ ሓድሽ ስግኣት’ዩ ክብሉ’ዮም ዲፕሎማስያውያን ምንጭታት ዝገልጹ።
=======================


text:
ጋዜጣዊ መግለጺ: ግንባር ሃገራዊ ድሕነት ኤርትራ
ጉዳይ ዶብ ኤርትራን ኢትዮጵያን፡ ፍታሕ ከይረኸበ ንነዊሕ ግዜ ተንጠልጢሉ ዝጸንሐን ኣብ መንጎ ክልቲኡ መንግስታት ምትፍናንን ተጻብኦን ኣስዒቡ ዝጸንሐ ጉዳይ ኢዩ። እንተኾነ ግን ሕጂ፣ ነቲ ሰፊኑ ዝጸንሐ ኩነታት “ኣይሰላም ኣይዉግእ” ወይ ድማ ከምቲ ቀዳማይ ሚኒስተር ኢትዮጵያ ዝበሎ “ሞት ዘይብሉ ውግእ“፡ ናይ ፍታሕ ጩራ ክቀላቐል ምጅማሩ ንኣህዛብ ክልቲኡ ሃገራት ብሓፈሻ ንህዝብና ድማ ብፍላይ ዓብይ ብስራት ሂብዎ ይርከብ። ህዝቢ ኤርትራ ደላዪ ሰላምን ሰናይ ጉርብትናን ምዃኑ ዘመስከረ ህዝቢ ብምዃኑ ነዚ ሕጂ ተኸሲቱ ዘሎ ተስፋታት ብዓቢ ሓጎስ ክቅበሎ ምዃኑ ንኣምን።
ፓርላማ ኢትዮጵያ፡ ብመሰረት ዉሳኔ መሪሕነት ኢህወዴግ፡ ስምምዕ ኣልጀርን ዉሳኔታት ኮምሺን ዶብ ኤርትራን ኢትዮጵያን ንኽትግበር ብዕሊ ከምዘጽደቆ ተሓቢሩ። ቀዳማይ ሚኒስተር ኢትዮጵያ ዶር. ኣብይ ኣሕመድ፣ ኢትዮጵያ ዉሳኔ ፓርላማ ንምትግባሩ ቅርብቲ ከም ዘላ ንመላእ ዓለም ገሊጹ። እዚ ኣውንታዊ ምዕባሌ‘ዚ ኣብ ምሉእ ዓለም ብኣውንታ ይቓላሕ ኣሎ።
በዚ ኣጋጣሚ‘ዚ፡ ግንባር ሃገራዊ ድሕነት ኤርትራ ነዚ ቅኑዕን ተባዕን መርገጽ እና ኣመጒሰ፡ ንህዝቢ ኤርትራን ንሓው ህዝቢ ኢትዮጵያን ኣፍደገ ዘላቒ ሰላምን ቅሳነትን ሰናይ ጉርብትናን ከርሑው ትንሚትና ወሰን የብሉን። እዚ ተወሲዱ ዘሎ ልቦናዊ ተበግሶ፣ ኣብ ሰረት ልዑላዉነት ክልቲአን ሃገራት ዝቚመ ዝምድና፡ ናብ ንቡር ቦታኡ ተመሊሱ፡ ክልቲኡ ሓው ኣህዛብ ተኻባቢሩ ዝነብረሉን፡ ኣብ ዞናና ፍትሕን ሰላምን ራህዋን ዝርጋገጸሉን ጥዑይን ሃናጽን ዝኾነ ሓድሽ ጉዕዞ፡ ንጥቕምን ጸጋን ህዝቢ ኤርትራን ኢትዮጵያን ምዃኑ ዘጠራጥር ኣይኮነን።
ይኹን’ምበር ሓንቲ ኢድ በይና ኣይተጣቕዕን’ያ ከምዝበሃል፡ ጉዱን ተግባራቱን ተቓሊዑ ዘሎን ኣብ ሰንከልከል ዝርከብ ስርዓት ህግደፍ፡ እዚ ተበግሶ‘ዚ ብኸመይ ይቕበሉ ይኸውን ዝብል ሕቶ ኣብ ኣእምሮ ነፍሲ ወከፍ ኤርትራዊ ይኹን ኢትዮጵያዊ ከምኡ‘ውን ካልኦት ጉዱሳት ወገናት ዝለዓል ዘሎ ጉዳይ ኢዩ። ስርዓት ህግደፍ ንጉዳይ ሰላምን ምርግጋእን ዋጋ ዘይህብ ስርዓት ከም ምዃኑ መጠን፣ ነዚ ቀሪቡ ዘሎ ጻዊዒት ብጎቦ ልቡ ካብ ምርኣይ ሓሊፉ፡ ብቕኑዕ መንፈስን ተቐራብነትን ክቕበሎ እዩ ዝብል እምንቶ ከነሕድር ኣዝዩ ዘጸግም ጉዳይ እዩ። እዚ ስርዓት‘ዚ ምስ ህዝቡ ከይተዓረቐ፡ ምስ ጎረባብቲ ሃገራት ብሰላም ክነብር ድልየት ኣለዎ ኢልካ ምሕሳብ ዘይካኣል ኢዩ። ብኣንጻሩ‘ኳ ደኣ፣ ሕቶ ዶብ ኤርትራን ኢትዮጵያን ብሰላም እንተ ተዛዚሙ፣ ነቶም ብስም “ምእንቲ ምክልኻል ሃገር“ ኢሉ ብኣሽሓት ኣብ ዕስክርና ጸሚድዎም ዘሎ መንእሰያትን፣ ከምኡ‘ውን ሕገ-መንግስታዊ ዲሞክራስያዊ ስርዓት ንኸይቀውም ብግጭት ኤርትራን ኢትዮጵያን ኣመኻኒዩ ንልዕሊ 20 ዓመት ዝኸውን ወንዚፍዎ ንዘሎ ኣምርን፣ ኣብ ቅድሚ ህዝብናን ሓፈሻዊ ርእይቶ ዓለምን ክቃላዕ ምዃኑ ስለ ዝፈልጥ፣ ዝተፈላለየ ምስምሳት እናፈጠረ ክኸይድ ኢዩ ዝብል ግምታት ከም ዘሎ ክንእምት ንፈቱ።
ኣብ ክሊ እዚ ኣብ ዞናና ዝንህር ዘሎ ኣገዳሲ ምዕባሌታትን፣ ብዞባዉን ኣህጉራውን ድፍኢታት ዝተሰነየ ማዕበል ካብ ዝቀላቐል ድሮ ዓመታት ኣቚጺሩ ኣሎ። ነዚ ንምግጣም፣ ተቓዉሞ ሓይልታት ኤርትራ፡ ነቲ ኣብ ኤርትራ ዘሎ ዲክታቶርያዊ ስርዓት ኣሊና፡ ሰላምን ቅሳነትን ልምዓት ሃገርን ዘዉሕስ ዲሞክራስያዊ ለዉጢ ንምርግጋጽ ሓባራዊ ቃልስና ከነደንፍዕ ይግባእ። ህዝቢ ኤርትራ ውሽጣዊ ሰላምን ርግኣትን ከየረጋገጸ ኣብ ዞናና ሰላምን ቅሳነትን ክርከብ ኣዚዩ ኣጸገኣሚ ምዃኑ ብምርዳእ፣ ጉረባብቲ ኣህዛብን፣ ፍትሕን ሓርነት ዝድግፋ መንግስትታትን፣ ብህዝብና ንዝካየድ ዘሎ ፍትሓዊ ቃልሲ ክድግፍዎ ከተባብዕዎን ንጽውዕ።
ፈጻሚ ኣካል
ግንባር ሃገራዊ ድሕነት ኤርትራ
08/06/2018
Short URL: https://english.farajat.net/?p=11050


text:
ክፍሊ ወጻኢ ጉዳያት ኣመሪካን ክፍሊ ገንዘብ (ትረጀሪ)ን፡ መንግስቲ ኤርትራ ኣብ ግጭት ኢትዮጵያ ብዝጻወቶ ዘሎ ኣሉታዊ ተራ ሎሚ 12 ሕዳር 2021 ማዕቀብ ኣንቢሩ። ኣብቲ ካብ ቤት ጽሕፈት ወጻኢ ጉዳያት ኣመሪካ ዝወጸ መግለጺ ከም ዘነጽሮ፡ እቲ ማዕቀብ ኣካል’ቲ ብፕረዚደንት ጆ ባይደን 17 መስከረም ዝተፈረመ ፕረዚደትናዊ ትእዛዝ’ዩ።
መግለጺ ክፍሊ ወጻኢ ጉዳያት ከም ዘመልክቶ፡ ኤርትራ፡ ካብ ትግራይ ሰራዊታ ክትሕስብ ተደጋጋሚ ደኣ ትተሓበር እምበር፡ ገና ከይሰሓበት ክጠቅስ እንከሎ፡ ነቶም ኣብ ኲናት ኢትዮጵያ ወሳኒ ተራ ዘለዎም’ሞ ኣቐዲሞም ኣብቲ ዝርዝር ማዕቀብ ዝኣተዉ ሰበ-ስልጣን ፈደራል መንግስቲን መራሕቲ ህወሓትን ግን ነቲ ዅነታት እንተመሓየሹን ብሰላማዊ መገዲ እንተ ፈትሑን ብምባል ተወሳኺ ግዜ ክህቦም ከም ዝወሰነ የመልክት።
በዚ ሎሚ ዝወጸ መግለጺ ማዕቀብ ዝተገብረሎም ኣካላት፡ ሚኒስትሪ ምክልኻል ኤርትራ፡ ህዝባዊ ግንባር ንደሞክራሲን ፍትሒን፡ ሓላፊ ሃገራዊ ድሕነትን ስለያን ብርጋዴር ጀነራል ኣብርሃ ካሳ፡ ሓላፊ ቍጠባዊ ጉዳያት ህግደፍ ኣቶ ሓጎስ ገብረሂወት፡ ማዕከን ሕድሪ ከምኡ’ውን ንግዳዊ ኮርፖረሽን ቀይሕ ባሕሪ’ዮም።
ብመሰረት ወሪዱ ዘሎ መምርሒ፡ ኣብ ኣመሪካ ዝርከቡ ንብረት እዞም ዝተጠቕሱ ኣካላትን ወልቀሰባት ዝዀኑ ናብ ክፍሊ ገንዘብ ኣመሪካ ጨንፈር ንብረት ወጻኢ ሪፖርት ክግበር ዝእዝዝ’ዩ።
ብቤት ጽሕፈት ኣንቶኒ ብሊንከንን ክፍሊ ገንዘብን ዝወጸ መግለጺ፡ እቲ እገዳ ኣንጻር ህዝቢ ኤርትራ ወይ ኢትዮጵያ ወይ’ውን ቀርኒ ኣፍሪቃ ዘይኰነስ ኣብ ልዕሊ’ቶም ነቲ ኲናት ዘጋድዱ ዘለዉ ኣባላት ምዃኑ ኣመልኪቱ ኣሎ። ወሲኹ ከኣ እቲ መግለጺ ተበይኑ ዘሎ እገዳ ንሰላማዊ ህዝቢ ከይትንክፍን ንንግዲን ልውውጥን ፍርያት ሕርሻ፡ መግቢ፡ መድሃኒትን ካልእ መሰረታዊ ቀረባት ከም ዘይጸሉን ይጠቅስ።


text:
ኣብ ሒዝናዮ ዘለና ዓመት ኣዋርሕ ዝናብ ካብ ዝጅመር ኣብ ምብራቕ ኣፍሪቃ ብሰንኪ ብርቱዕ ዝናብ ዘስዓቦ ምዕልቕላቕ ልዕሊ 200 ሰባት ሞይቶም ኣለው።ሙቐት ማይ ህንዳዊ ውቅያኖስ ክሳብ ክልተ ድግሪ ሰንቲግሬድ ክውስኽ ዘኽእልን ዝለዓለ ናይ ማይ ሃፈታ ብምውሳኹ ኣብ ወሰን ማያት ምብራቕ ኣፍሪቃ መጠን ዝናብ ኣብ ህንዲ ውቅያኖስ ብዝተፈጥረ ዲፖል ዝተብሃለ ሓይሊ ከምዝውስኽ ክኢላታት ይገልፁ።
ኣብ ምብራቕ ኣፍሪቃ ክሳብ ሰለስተ ሚሊዮን ሰባት ብዝናብ፣ውሑጅን ምንሽርታት መሬትን ኣብ ቀረባ መዓልታት ተሃሲዮም ኣለው።እዚ ብርቱዕ ዝናብ፡ምዕልቕላቕ ውሕጂን ምንሽርታት መሬታን ካብ ዘጋጠሞም ከባቢታት ሓደ ኣብ ኬንያ’ዩ። ንሰለስተ መዓልታት ኣብ ሓንቲ ንእሽተይ ደሴት ተቐርቂሩ ዝፀንሐ ኬንያዊ ገፋፊ ዓሳ ቪንሰት ሙሲላ ንዘጋጠሞ ብከምዚ ክብል ይገልጽ።
“ዓርቢ ዓሳ ክገፍፍ ናብኡ ወፊረ ነይረ።ማይ ኣይነበረን።ብሃንደበት ውሑጅ ኣዕለቕሊቑ፤ኣብ ውሽጢ ክልተ ደቓይቕ ተኸቢበ ክወፅእ ኣይክኣልኩን።”
ኣባይቲ ዓኒዮም፣ዘርእቲ በሪሶም።ፅርጊያታትን ድልድያትን ብሰንኪ ዝወረዶም ዕንወት ናብ ገጠር ንምጉዓዝን ረድኤት ንምቕራብን ኣፀጋሚ ኮይኑ።
ኣብ ቀረባ ንበዓልቲ ቤቱ ዝቐበረ ጆሴፍ ኦቲየኖ ውሑጅ ንሬሳ በዓልቲ ቤቱ ካብቲ መቓብር ከየውፅኦ ስግኣቱ ይገልፅ።
“ምናልባሽ ሎሚ ተወሳኺ ዝናቡ እንተ ወቒዑ ሬሳ በዓልቲ ቤተይ ካብ መቓብር ክነውፅኦ ንግደድ ንኸውን።እቲ ናይ ሬሳ ሳንዱቕ ከይወፅእ ኣብ ልዕሊኡ ዓበይቲ ኣእማን ነቐምጠሉ ኣለና።”
ኣብ መላእ እቲ ዞባ ሕፅረት መግቢ ኣጋጢሙ’ሎ።ገዝኡ ብውሑጅ ዝተወስዶ ዴቪድ ኣጉኮ ከምዚ ይብል።
“ሎሚ ዘበን ግራውትና ጠፊኡ’ዩ።ከብትና ከይተረፋ እየን ብውሕጅ ተወሲደን።ኣብ ዓብይ ሽግር ኣለና።”
ከቢድ ዝናብ ኣብ ገለ ኽፋላት ደቡብ ሱዳን ከቢድ ጉድኣት ኣውሪዱ’ሎ።ብግጭት ዝተመዛበሉ ማሕበረሰባት ደጊሞም ብውሑጅ ከባቢኦም ክልቁ ተገዲዶም ኣለው።ኣብ ደቡብ ሱዳን ፍሉይ ልኡኽ ሕብራት ሃገራት ዴቪድ ሺረር ትካሎም ኣብ ኣኮቦ በዚ ባህርያዊ ሓደጋ ንዝተጎድኡ ብኣሽሓት ዝቑጸሩ ሰባት መሰረታዊ ዝኾኑ ኣገልግሎታት ንምቕራብ ከምዝተጸገመ ይገልጹ።
“እዚ ከባቢ እዚ ዓሚቕ ቦታ እዩ።ካብ ኢትዮጵያ ከይተረፈ እዩ ውሑጅ ዝመፅእ ዘሎ።ኣዚዩ ዘሕዝን እዩ።ምስ ሰብኣዊ ሓገዝቲ ክንዘራርበሉ ኢና።”
ዴቪድ ሺረር ፕሮግራም መግቢ ዓለም ብኦክስፋም ኣቢሉ ገለ ሓገዝ መግቢ ይልእኽ ኣሎ።ዘድልይ ሓገዝ ካብቲ ሰብ ዝግምቶ ንላዕሊ እዩ ይብሉ።
ኣብ ምብራቕ ኣፍሪቃ ካብ ጥቅምቲ ክሳብ ታሕሳስ ዘሎ እዋን ዝናብ ይወቅዕ እዩ፤ከምዚ ናይ ሎሚ ግን ኣይኮነን።ተመራመርቲ ናይዚ ዓመት ዝናብ ዝተፈለየ ዝገብሮ ኣብ ህንዲ ውቅያኖስ ዋዒ ማይ ብምውሳኹ እዩ ይብሉ።


text:
Radio Erena: 05 July 2019
ናይጀርያ፣ ካብ ሰንበት 7 ሓምለ ኣትሒዙ ብደረጃ ኣህጉር ኣፍሪቃ ንዝምስረት ናጻ ናይ ንግዲ ዞባ ከምእትጽንበር ማዕከናት ዜና እታ ሃገር ሓቢረን።
ኣብ ኣፍሪቃ ዝዓበየ ቁጠባ ከምዘለዋ እትግለጽ ናይጀርያ፣ ተወሳኺ መጽናዕቲ ክሳብ እተካይድ ናብቲ ናጻ ናይ ንግዲ ዞባ (AfCFTA) ከምዘይትንጽንበር’ያ ክትገልጽ ጸኒሓ።
ኤርትራን በኒንን’ውን ኣብዚ ብደረጃ ኣፍሪቃ ዝምስረት ናጻ ናይ ንግዲ ዞባ ኣይተጸንበራን።
ይኹን’ምበር ቤት ጽሕፈት ፕረዚደንት ናይጀርያ ብዘውጽኦ መግለጺ መሰረት፣ ኣብዚ ሰሙን እዚ፣ ኣብ ኒጀር ኣብ ዝካየድ ዋዕላ ሕብረት ኣፍሪቃ፣ ናብቲ ናጻ ናይ ንግዲ ዞባ ንምጽንባር፣ ብወግዒ ክታማ ከተንብር’ያ።
ብደረጃ ኣህጉር ኣፍሪቃ ዝቐውም ናጻ ናይ ንግዲ ዞባ ንምምስራት ዝካየድ ዘሎ ጻዕሪ ዝዘተየ ዋዕላ ብ30 ግንቦት ምክያዱ ኣይርሳዕን።
ምምስራት እዚ ን53 ሃገራት ዝሓቖፈ ናጻ ናይ ንግዲ ዞባ፣ ኣብ መንጎ ሃገራት ኣፍሪቃ ዝካየድ ንግዳዊ ንጥፈታት ካብ ቀረጽ ናጻ ወይከኣ ስማዊ ቀረጽ ብምትማን፣ ዕዳጋን ቁጠባን እዛ ኣህጉር ንምዕባይ ዝዓለመ’ዩ።
ኤርትራን በኒንን ኣብዚ ንዕብየት ቁጠባ ኣፍሪቃ ዝዓለመ’ዩ ዝብሃል ዘሎ ምምስራት ናጻ ናይ ንግዲ ዞባ ዘይተጸንበራሉ ምኽንያት ወግዓዊ መግለጺ ኣይሃባሉን።
ጉጅለ ልኡኽ ኣህጉራዊ ማዕከን ገንዘብ ካብ 13 ክሳብ 22 ግንቦት ኣብ ኤርትራ ምብጻሕ ድሕሪ ምክያዱ ኣብ ዝሃቦ መግለጺ፣ ኤርትራ ኣብ ሕማቕ ቁጠባዊ ኩነታት ከምእትርከብን ህጹጽ ቁጠባዊ ስጉምታት ከምዘድልን ምግላጹ ኣይርሳዕን።


text:
ብ ቋንቋ ፈረንሳ (A2/B1/B2) ትምህርቲ ኣብ ፓሪስ
ምስ ኮሎን Kolone
እንታይ ኢዩ?
ማሕበር Kolone ናይ ቋንቋ ፈረንሳ ስልጠና ብ ደረጃታት A2, B1 et B2 ኣብ ሰንየሰሉስ (ናይ ምሸት ፣ ኣብ ቀዳመ ሰናብቲ ድማ ኣብ ኣብ እዋን ቀትሪ ይህብ) መዓስ እዚ ጥራይን ፣ ተሳተፍቲ፣ ናይ ቤት ጽሕፈት ጉዳያት ኣብ ምስላጥ እውን ንተሓጋገዝ ኢና።
12 ስዓታት ኣብ ሰሙን ፣ ብ ዲፕሎም ዝሰልጠኑ ኣብ ክኢላታት 19ème arrondissement (ኣብ ፓሪስ).
ብሳላ እዚ መደብ ድማ ናይ እዚ ዝስዕቡ ሰርትፌክታት ፣ ናይ ቋንቋ ፈረንሳ መለት (DELF, TCF)ድማ ትኸስቡ።
እቲ ምዝገባ ድማ ኣብ ጥሪን መስከረምን እዩ ዝሰላሰል
ሽዑ ን ቋንቋ ፈረንሳ ዝኸውን ናይ ዓውደ መጽናዕታት "ስራሕ ",ንያ "ሕዓና ", du ትያትር፣ ን ባህላዊ ፣ጥፈታት ዘካተተ ንጥፈታት ንህብ ኣብ መላእ ዓመት ንህብ ።
ንመን ኢዩ ፧
ን ጀመርቲ
ዞባ\ ዴባርትሞ
75 - Paris
ንሓደ ሰሊስተር 4 ኣዋርሕ ኮይኑ ከከም ኣድላይነቱ ተሓዳሳይ እውን እዩ።
ን ጀመርቲ
ዞባ\ ዴባርትሞ
75 - Paris
ንሓደ ሰሊስተር 4 ኣዋርሕ ኮይኑ ከከም ኣድላይነቱ ተሓዳሳይ እውን እዩ።
ስለምንታይ እዩ እዚ ጉዳይ ኣገዳሲ ኾይኑ፧
ኩሎም ዓይነታት ሰባት ማለት፣ ሓተትቲ ዑቕባ፣ ስደተኛታት፣ ወረቐት ዘይብሎም፣ ከምኡ እውን ብመርዓን ካልእ ናይ ቤተሰብ ጉዳያት ዝመጹን ወጻእተኛታት ነአንግድ
ሓተትቲ ዑቓባን ስደተኛታይ ፣ ወረቐት ዘይብሎምን ወዘተ
ብ ዩኒቨርስቲ ዘእትዎም ናይ B1 ደረጃ ንምሓዝ
ን ገለ ኣብ ሃገሮም ናይ ሃይስኩል ደረጃ ዘለዎም ድማ ናብ ዩኒቨርስቲ ዘእቱ ደረጃ ማለት (DU-FLE) ን ናይ B1. ምድላዋት ንኽገብሩ ንዳሉ።
ዝተፈልላለዩ ስልተናታት ኣብ ጉዳይ (ጥዓና፣ ስራሕ፣ግራፊክስን እውን ነሰልጥን...)
ዝተፈላለዩ ዓውደ መጽናዕቲ :
- ሓደ ናይ ስልጠናናይ (ዝምድናታት ናይ ጓልን ወዲን ፣ ,ክንክን ኣስናን ክታበት ወዘተ..)
- ምህዞ ግራፊክስ ግራፊክስ ኣብ ነፍስወከፍ ዓመት
- ስልጠናታት ናይ ኢንግሊሽን ሕሳብን
- ከምኡ ውን ውን ዝተፈላለዩ ዝልጠናታት ምስ ዝተፈላለዩ ሞያውያን ኣብ ዓውደስራሕ ንምስክያዕ ዝጠቕምኹም
ውልቃዊ ሓገዝ፣ ስልጥናን ንምርካብ።
ናይ ሓደ ዓውደስራሕ፣ ስልጠናን ናብ ካልእ ትምህርቲን ዘብጽዕሓኩም ነገር ክትቀስሙ ክተተግብሩን ንሕግዝ።
ብ ኸመይ ኣብርክቶይ ይሳተፍ
ኣብ መስከረም ወይ ጥሪ ተመዝገቡ
i ምፍላጡ ኣገዳሲ። ካብ 10/15 ጥራይ እምበር ፣ ካብኡ ዝበዝሕ ቦታ ስለ ዘይብልና ምርዳእኩም ነመስግን
ርኸቡና ብ ኢመይል
ስምኩም ፣ ስም ኣቦኹም። ዕድመኹም፣ ጾታኹም ኣድራሻኹም ናይ ቋንቋ ብቕዓትኩምን ስደዱልና ፣ ምስ ቴልፎንኩም ኣሰኒኹም ጽሓፉልና፣ ሽዑ እንተደኣ ቦታ ኣሎ ክንሕብረኩም ኢና ። ኢመይላን email à kolone.association@gmail.com


text:
ግዝያዊ መጽለሊ ንምርካብ፣
ምስ ብሳላ ረ ኢሎጅ(REiLOGE)፣
እንታይ ኢዩ?
ረ ኢሎጅ(REiLOGE) ዝተባህለ ማሕበር፣ ሙችዋሊተ ፍራንሴ (Mutualité Française) ብምትሕብባር፣ ክሊ ዕድመ( 18 ክሳብ 30 ) ዑቕባ ውሕስነት ንዝረኸቡ ስደተኛታት ግዝያዊ መጽለሊ ይህብ።
ኣገዳሲ ሓበሬታ፥ መጠናዊ ክፍሊት ስለ ዘለዎ፣ ንምዃን ወርሓዊ ኣታዊ(ሓገዝ)ወይ ድማ መሃያ ክህልወኩም ናይ ግድን እዩ።
ኣብዚ ክፍለጥ ዘለዎ፥ እቲ ደረት ናይ ምኽፋል ድማ በዚ ዝስዕብ መዐቐኒ ዝልካዕ እዩ። ንምክራይ
ኣፐኤል (APL ) ማለት ናይ ገዛ ክራይ ሓገዝ ንምርካብ፣ ስፍሓት : ሓደ (T1 25 m2) 25 ሜትሮ ካሬ ዝኾነት ንእሽተይ ክፍሊ፣ ወርሓዊ ክፍሊታ 509 € (hors APL) ኢዩሮ ክኸውን ኣለዎ፣
Colocation : ንናይ ሓባር ገዛ ብዘይ ናይ ኣፐኤል ሓገዝ 322 € par mois (hors APL).
ንመን ኢዩ ፧
ነቲ እትካረዮ ገዛኻ ክራዩ እትኸፍለሉ ኣታዊ ወይ መሃያ ምህላው፣
ዞባ\ ዴባርትሞ
38 - Isère
ን 12 ኣዋርሕ
ነቲ እትካረዮ ገዛኻ ክራዩ እትኸፍለሉ ኣታዊ ወይ መሃያ ምህላው፣
ዞባ\ ዴባርትሞ
38 - Isère
ን 12 ኣዋርሕ
ስለምንታይ እዩ እዚ ጉዳይ ኣገዳሲ ኾይኑ፧
መንበሪ ገዛ ንምህላው፣
እንተወሓደ ንሓደ ወርሒ ንበይንኻ ይኹን ምስ ካልኦት ሰባት ብሓባር ኮይንካ እትነብሮ መጸግዒ ገዛ ምርካብ፣
ኣብ ወመዳእት መንበር ገዛኹም ንኽትረኽቡ ከነሰንየኩምን ክንሕግዘኩምን ዝከኣለና ጻዕሪ ክንገብርን ።
እዚ ዕላማ ናይ እዚ መደብ እዚ፣ንተሳተፍቲ እዚ መደብ እዚ ኣብ መዛዘሚ ናይ እዚ መደብ እዚ መንበሪ ገዝኦም ከምዝረኽቡ ምግባር እዩ።
ኣብ ናይ ሓባር ዝኾኑ ባህላውን ጥዕናውን መዳያት ዝድህስሱ፣ መደባት ንምስታፍ ዘክእሉ ምሕዝነትታዊ ርክባት ምፍጣር፣
ኣብዚ መደብ እዚ ብምስታፍኩም እምበኣር፣ ኣዝየን ዝትፈላለያ ንባህላውን ጥዕናውን መዳያት ዝድህስሳን ንስደተኛታት ዝሕግዛ ውልቃውያን ማሕበራት ይኹና ኣብዚ መደብ እዚ ኣዝዩ ዓቢ ተራ ዝጻውቱን ኣገዳሲ ቦታ ዘለዎምን ሰባት ናይ ምርካብ ተኽእሎ ኣሎ።
ናይ ማሕበራዊ ሓገዝ ብቐጻሊ ዘሰንየኹም ሓገዝቲ ሰባት ምርካብ፣
ምስ መሻርኽትና ዋዞ ብሉን(Oiseau bleu ) ኣዶማን(Adoma ) ብምት ሕብባር ኣብ ማሕበራዊ ሞያኹም ዘሰንዩኹም ሓገዝቲ ክትረክቡ ትኽእሉ ኢኹም።
ብ ኸመይ ኣብርክቶይ ይሳተፍ
ቦታ፣
ብሓፈሻ ሰለስተ ናይ ሰሪሖም ገዝኦም ዝኣትዉ መንእሰያት(Foyers Jeunes Travailleurs) ተባሂለን ብዝፍለጣ ኣብ ከተማ ኢሰር( l'Isère) ዝርከብ መጸውዒኡ ናይ ሙችዋል ፍራንሴ ብምባል ዝፍለጥ መንበሪ ገዛውቲታት፣ ንተቐማጦ ዞባ ግሮኖብል (grenobloise ) ንዝነብሩ ዝምልከት እዩ።
ምዝገባ፣
ብዛዕባ መስርሕ ናይ እዚ መደብ ሓፈሻዊ ዝኾነ ኣፍልጦን ግምገማን ንኽህልወኩም ምስእትደልዩ ክትረኽብዋ ትኽእሉ ኢኹም፣
ስም ኣወሃሃዲት ናይዚ ረሎጀ ዝተባህለ መደብ ጋ ኤል ሞያርድ
Gaëlle Mollard (Coordinatrice du projet Réiloge) ትበሃል፣
ኣድራሻ ኣ ማለት ኢመይል(Email) ክትጽሕፉላን ክትረኽብዋን ትክእሉ ኢኹም፣ gmollard@mutualiteisere.org
ቁጽሪ ስልካ ድማ እዚ ዝስዕብ እዩ፣ 07.63.84.98.06


text:
ኣብ መስርሕ ናይ ምምሕዳራዊ ወረቓቕቲ ንምሕጋዝ
ምስ LAIR - ምንጪ መስተንግዶትን ፣ ምሕጋዝ ስደተኛታታ
እንታይ ኢዩ?
Le LAIR ሓደ ፣ መአንገዲን መሐበሪን ቦታ ፣ pour les personnes ን ስደተኛታት ፣ ሰብ ወረቐትን ፣ ኣብ Hauts-de-France (ናይ ስደተኛ ወረቀት ን ዘለኩም protection subsidiaire, apatride, ኣባላት ቤተሰብኩም ስደተኛታት ዝኾኑወዘተ). ኣገልግሎት ዝህብ ማሕበር እዩ።
ንጥፈታትና :
- ሓገዝን ደገፍን ኣብ ማሕበራዊ መሰላት ናይ ስደተኛታ ፣ ጥዕና ፍትሒ፣ (መሰል ናይ ምቖኧብ፣ ናይ ቤተሰብ ሕብረት ወዘተ.)
- ስራሕን ትምህርቲን ንምርካብ ዕድል ምሃብ
-ኣብ ናይ ውልቃዊ ሞያ መደብ ንምትግባር ምስላጥ
- እባ ምስትምሃር ቅቋንቋ ፈረንሳ (FLE) ምሕጋዝ
- ናብ ባህላዊን ወይ ስፖርታዊ ወይ ናይ ምዝንጋዕ መደባት ምክያድ
ንመን ኢዩ ፧
ዞባ\ ዴባርትሞ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ኣብ ሞያዊ ስልጠናታት ምስታፍ
ኣብማት ናይ LAIR ምኩራት እዮም ኣብ ምስናይ መሕበራዊ ንጥፈታት፣ ስድደተኛታት
፣ ንናይ ቑዕባ መሰሎም ዝተሓለወሎም ሰባትን ፣
ንምምሃር ቋንቋ ፈረንሳ
ማሕበርና ሓድ ናይ FLE ናይ ቋንቋ ስልተና ን MERCURE ንዝበሃል መደብ ናይ A0, A1ከምኡውን A2 ኣሎና ፣ ንዛዕባ እዚ ዝርዝራት ኣብ ናይ ፍረንች ኣንፎ ብምጥዋቕ ረኣዩ(voir fiche Réfugiés.info).
ጠበቓን ናይ ምህላው መሰልኩም
ኣባላትና፣ LAIR ብ ውልቅኹም ከሰንየኩም እዩ ኣን dማሕነራዊ ኣገልግሎትኩም ብግቡእን ንምጥቃምሓደ መስርሕ ናይ ሕጊን ሕክምናን ንምርካብ።(CAF, Pôle Emploi, Impôts, CPAM, ናይ ቤተሰብ ምምጻእን ከምኡው፣ ኣብ ምርካብ ዜግነትን ካልእን ንተሓባብረኩም .)
ን ናይ ውልቃዊ መድብኩም ትግባሬ እን ንተሓባበር
ኣባላትና LAIR ምሰ መጻምድና ከም እዚ COOPTALIS, par le biais du projet MERCURE (voir fiche Réfugiés.info) ኣብ ናይ ፍረች ኣንፎ ተወከዱ፣ , ንምህናጽ ናይ መጻኢ መደብኩም ንሕግዝ
ኣብ ምድላይ ገዛን ሳራሕን ንተሓጋገዝ
ኣባለት LAIR ኣብ ምድላይ ስራሕ ኮነ ገዛ ኣብ ምርካብ የሰንይኹም ።
ብ ኸመይ ኣብርክቶይ ይሳተፍ
ምሳና ብ ቴለፎን ቆጸራ ሓዙ
ብ ቴለፎን ጥራይ ኢና ቆጸና ንቕበል ብ 03 20 56 01 44.


text:
ንመንግስቲ ክልል ኣምሓራ ተሓታቲ ዝገብሩ ሰልፍታት ተቓውሞ ሙስሊም ማሕበረሰብ
ኣብ ክልል ኣምሓራ ከተማ ሞጣ ኣብ ልዕሊ መሳጊድ ዝተፈጸመ መጥቓዕቲ ንምውጋዝ ዝተጸወዑ ሰልፍታት ተቓውሞ ንመንግስቲ ክልል ኣምሓራን ሚድያታቱን ወቒሶም።
እቶም ኣብ ዞባ ምብራቕ ጎጃም ኣብ ዝሓለፈ ሰሙን ዝተቓጸሉ ኣርባዕተ መስጊዳትን ዝዓነውን ዝተሰረቑን ብሰዓብቲ እስልምና ዝውነኑ ሆቴላትን'ዮም ነይሮም።
ሎሚ ማዓልቲ፤ ኣብ ክልል ኣምሓራ ዝተፈላለዩ ከተማታት ዞባ ወሎ፤ ብርቱዕ ተቓውሞ ዝተስመዐሉ ሰልፍታት ተኻይዱ።
ላዕለዋይ ቤት ምኽሪ ጉዳያት እስልምና ኢትዮጵያ ኣፍልጦ ከምዘይሃቦም ዝተዛረበሎም እዞም ሰልፊታት ተቓውሞ፤ ኣብ ወልድያ፣ ደሴ፣ መርሳን በደሌን ተኻይዶም።
ኣብ ክልል ኦሮምያ ድማ ኣብ ከተማ ባሌ ተመሳሳሊ ተቓውሞ ሰልፊ ተኻይዱ።
ከምኡ'ውን ኣብ ከተማ ኣዲስ ኣበባ ብፍላይ ድማ ኣብቲ ዓቢይ መስጊድ ኑር፤ ሓያል ሰልፊ ተቓውሞ ተኻይዱ።
'መንግስቲ ኣብዚ መጥቃዕቲ ኢድ ኣለዎ እዩ'
ኣብ ደሴ ዝተኸያደ ሰልፊ ተቓውሞ ካብ መንጎ ዘተሓባበሩ ከማል ሑሴን ካብ ቢቢሲ ንዝቐረበሉ ሕቶ እንትምልስ፤
"እቲ ማሕበረሰብ ንመንግስቲ ክልል ኣምሓራ እዩ ተሓታቲ ገይሩ። ክሳብ ሕዚ ብዛዕባ እቲ መጥቃዕቲ ኣይተዛረበን፤ መጺኡ እውን ይቕረታ ኣይሓተተን። እዚ ጉዳይ ሃንደበታዊ መጥቃዕቲ ኣይኮነን። ምኽንያቱ ኣብ ሓደ ምሸት ትካላት ንግዲ ተመሪፆም እንትዝምቱ፣ ክንድቲ እቲ ዝኣክል እናተጎየለ ነይሩ። ብርግፅ ካብ ሞንጎ እቶም ዝጉይሉ ሰባት፡ መዝሙር ዋላ እንተነበሮም፡ ኩሎም ንኣመንቲ ክርስትና ዝውክሉ እዮም ዋላ እኳ እንተዘይበልና፡ ናይ ባዕሎም ኣጀንዳ ዘለዎም እዮም" ኢሉ።
"መንግስቲ ኣብ ዘለዎ ሃገር ፡ ብጎይላ ናይ ሙስሊም ንብረት እንትዓኑን መስጊድ እንትቃፀለን፡ ኣካላት ፀጥታ የለውን ድዮም? ግደፍ ዝብል ሰብ'ከ ከመይ ዘየለ?" ክብል ዝሓትት ከማል፤ "ስለዚ እዚ ሓደ ነገር ክንጥርጥር ገይሩና እዩ። መንግስቲ ኣብዚ መጥቃዕቲ ኢድ ኣለዎ እዩ" ኢሉ።
ከማል ሑሴን፤ ካሊእ ዓብዪ ጉዳይ እቶም ሰልፈኛታት ዝነበረ ድማ ኣጸባጽባ ሚድያታት ክልል ኣምሓራ ከምዝኾነ ይዛረብ።
"ኣብቲ ክልል ዘሎ መራኸብቲ ሓፋሽ ኣምሓራ፡ ነዚ ኮነ ተባሂሉ ዝተፈፀመ መጥቃዕቲ፡ ብሃንደበት ንእሽተይ ባርዕ ከምዝተልዓለ ኣምሲሉ፡ ሸፋፊኑ እዩ ኣሕሊፍዎ፤ ትኽክለኛ ፀብፃብ ኣይሰርሐን። ስለዚ መንግስቲ እቲ ክልል ይቕረታ ክሓትት፣ ንዝዓነው ንብረታትን ዝተቓፀሉ ትካላት ንግድን ድማ ካሕሳ ክኸፍል ይግባእ" ብምባል፤ ኣብቲ ሰልፊ እዚኦም መሰልን ድምጽታት ከምዝተንጸባረቑ ተዛሪቡ።
በዓል ኮኾብ ባንዴራ
ኣብ ዝሓለፉ ክልተ ዓመታት ብፍላይ ኣብ ክልል ኣምሓራ ዝካየዱ ሰልፍታት፤ ሓምለዋይ፣ ብጫን ቀይሕን ሕብርታት ዝሓዘ ለማጽ ባንዴራ ሒዞም ይወጸኡ ነይሮም።
ኣብቲ ናይ ሎሚ ዝተኻየዱ ሰልፍታት ግና፤ እቲ ምልክት ማዕርነት ከምዝኾነ ዝንገረሉ ኣብ ማእኸሉ ኮኾብ ዘለዎ ባንዴራ ኢትዮጵያ ሒዞም ወጺኦም።
እቶም ሰልፍታት ተቓውሞ፤ መንግስቲ ኣብ ልዕሊ ትካላት ሃይማኖት ዘርእዮ ሸለልተኝነት ደው ከብል፣ ወገንተኛ ኣጸባጽባ ሚድያታት ጠጠው ክብል ዝሓቱ፤ ከምኡ ድማ ንፓርቲ ብልጽግና ዘተሓሕቱ ጭርሖታት ሒዞም ወጺኦም።
ብፍላይ ኣብቲ ኣብ ከተማ ኣዲስ ኣበባ ዝተኻየደ ሰላማዊ ሰልፊ፤ "መስጊድ ኣቃጺሉ ምስ ዝጉይል ማዕረ ኢትዮጵያዊ ተባሂልካ ምጽዋዕ ዘሕፍር እዩ" ዝብል ጭርሖ ሒዞም 'ድምጽና ይሰማዕ' ክብሉን 'መስጊድ ዘቃጸሉ ናብ መቓብር ይውረዱ' ዝብልን ዓው ኢሎም ድምጾም ኣስሚዖም።
ገለ ሚድያታትን ሓለፍቲ መንግስት ክልል ኣምሓራ ፤ 'ሳልሳይ ኣካል' ዘለዓዓሎ ዘምስሉን፤ ብስም ዘይጠቕስዎም 'ጸረ-ሰላም ሓይልታት' ዝፈጸምዎ ከምዝኾነ ድማ ክገልጹን ቀንዮም።
እቲ መጥቃዕቲ ስዒቡ ብፍላይ ኣብ ክልል ኦሮምያ ኣብ ከተማታት ባሌሮባ፤ ሃረር፣ ኣብ ጅማን ኣብ ካልኦት ዓበይቲ ከተማታትን ሰልፍታት ተቓውሞን ክካየዶ ቐንዮም 'ዮም።
ሚድያታት ፌዴራል መንግስቲ ግና ሕዚ'ውን ነቶም ድምጽታት ተቓውሞ ሽፋን ክህቡ ኣይስትውዐልን።
ንፕረዝደንት ቤት-ምኽሪ ጉዳያት እስልምና ክልል ኣምሓራ ሸኽ ስዒድ መሓመድ ሓቲትናዮም።
"ቅድሚ ሕዚ እውን ኣብዚ ክልል ብቸናን እሰቴን ኣብ ዝበሃሉ ከባብታት መጥቃዕትታት ተፈፂሞም፡ ክልተ ሰባት ሞይቶም እዮም። ኣብዚ ገበነኛታት ሒዝካ ስጉምቲ ኣብ ምውሳድ ግና ድኹም ስለዝኾነ፡ሕዚ አውን መንገስቲ እዚ ንከይደግሞ እዩ እቲ ተቓውሞታት ዝስማዕ ዘሎ" ኢሎም።
ካልእ እቲ ተግባር ብጎይላን ብብዙሓት ሰባትን ዝተፈፀመ እንከሎ፡ ኣብ ቀይዲ ዝኣተዉ ግና 20 30 ሰባት ጥራሕ ከምዝኾኑ ተዛሪቦም።
"ስለዚ እቲ ምርመራ ድኹም እዩ። እቲ ህዝቢ፡ ቅድሚ ሕዚ እውን ፅኑዕ ስጉምቲ እንክውሰድ ኣይረአናን፤ እዚ'ውን ተሸፋፊኑ ክተርፍ እዩ ዝብል እምነት እዩ ዘለዎ" ክብሉ ገሊጾም።
ብኻልእ ወገን፡ ኣብ ከተማ ኣዳማ ይካየድ ዝነበረ ሰልፊ ተቓውሞ፡ ብኣካላት ፀጥታ መንግስቲ ክብተን ከምዝተገበረ፡ ኣብቲ ቦታ ዝርከብ ሪፖርተርና ፀብፂቡ።


text:
ናይ Youmo ናይ ኩኪስ ኣመሓድራHantering av kakor, cookies - tigrinska
ኩኪስ እንጥቀም ምእንቲ ዝሓሸ ተመክሮ ክንህበካን ስታተስቲክ ከነዳሉን፡ ከምኡ’ውን ኣብዚ መርበብ ሓበሬታ ሓደ ሓደ ኣድልይቲ ስራሓት ምእንቲ ከምቲ ዝግብኦ ክዓዪ ክኽእልን እዩ።
ኩኪስ፡ ኣብ ሓደ መርበብ ሓበሬታ ናይ ዝግበር ምብጻሓት ሓበሬታ ዝሓዙ ናእሽቱ ናይ ጽሑፍ ፋይላት እዮም። ኩኪስ ንሓደ መርበብ ሓበሬታ ክትበጽሕ ከለኻ ኣብታ እትጥቀመላ ኮምፕዩተር፡ ሞባይል ወይ ኣይፓድ ይዕቀቡ። ኩኪስ ኣብ መብዛሕትኡ መርበብ ሓበሬታ ዝዝውተር ኮይኑ ንኮምፕዩተርካ፡ ሞባይልካ ወይ ኣይፓድካ ጐዳእቲ ኣይኮኑን።
ኣብ Youmo.se ኩኪስ ዝጥቐም፡ ንኣብነት ንተነቀፍቲ ስእልታት ክትክውሎም ንኽትክእልን ኵሉ ግዜ ኣብቲ መርበብ ሓበሬታ ክትኣቱ ከለኻ ቋንቋ ካብ ምምራጽ ንኽትናገፍን እዩ። እዞም ነገራት ብግቡእ ዝሰርሑ ንኩኪስ እንተ ኣፍቂድካ ጥራይ እዩ።
ኣየኖት ኩኪስ ከም ዝዝውተሩ ዝገልጽ ሓበሬታ ብሽወደንኛ ጥራይ እዩ ዘሎ። ነቲ ሓበሬታ ኣብዚ ትረኽቦ።


text:
startHAUS tigrinya
startHAUS gGmbH, Offenbach
ናይ BLEIB ኣማኸርቲ ን ደለይቲ ኣስተምህሮ ኣብ ከተማ ኦፈንባኽን ከባቢኣን
ንህቦ ኣገልጉሎት
ንስደተኛታት ኣብ ፋልማይ ስጉምቶም ንናይ ስራሕ ዓለም ነማኽሮምን ንሕግዞምን። ምቹእ ናይ ቋንቋ ትምህርቲ ንደልየልኩም፡ ናይ ስደሕ ምድላይ ልምምድ፡ ኣንፈት ስራሕ ማለት ኣየናይ ስራሕ እዩ ዝምችኣኩም ነጻሪ። ኣድላይነት ምስ ዝህልዎ ኣብ መንግስታዊ ቤት ጽሕፈታት ነካይደኩምን መመልከቻ ኣብ ምጽሓፈፍን ፎርም ኣብ ምምላእን ድማ ንተሓባበረኩም። ነቲ ትደልይዎ ጉዳይ ኣየናይ ኣካል እዩ ዝምልከቶ፧ መንግስታዊ ቤት ጽሕፈታት፡ ብቕዓትኩም መፍለጢ ትካላት፡ ዓማዊልና ናብ ዝምልከቶ ቤት ጽሕፈት ንሰዶም መታን ኣብ ፕራክቲኩም፡ ሞያዊ ስልጠና፡ ወይ ስራሕ ኣብ ምርካብ ብዝተኻእለ መጠን ክቐለሎም።
ምስ ናይ ትምህርቲ ኣገልገልቲ ኮነ ክኢላታት ናይ ስራሕ ዕዳጋ ብጥቡቕ ሓቢርና ንሰርሕ። እዚኦም ውን ኣብ ናይ ስደተኛታት ስራሕ ስራሕና ውጽኢታዊ ንምግባር ብንጥፈት ይሰርሑ።
ስትራተጂካዊ መሳርሕትና እዞም ዝስዕቡ እዮም
- ቤት ጽሕፈት ዕዮ፡ ጆብ ሰንተር፡ ቤት ጽሕፈት ስደተኛታትን ሶሻል ኣምትን
- ናይ ስደተኛታት ኣማኸርቲ፡ ናይ ማሕበራዊ ሰራሕተኛታት፡ ናይ ከባቢ ምምሕዳርን
- ናይ ተቐባልነት ምኽሪ
- ኩባንያታት፡ ናይ ኢንዱስትሪን ንግድን ማዕከን፡ ናይ ኢደ ጥበብ ማዕከን
- ናይ ግብረ ሰናይ ተበግሶታት
ንሕና መን ኢና
እዚ startHAUS GmbH ኣብ መጀመርያ 2006 ናይ ትምህርቲ ቦታ ተባሂሉ ተመስሪቱ። ኣባላትና ዝተፈላለየ ጾታ፡ ዓሌት፡ ዕድመ ዘለዎም እዮም። ንሕና ንኽተሎ ናይ ምምህርና መስርሕ ምስ ሕብረተሰብ ክትመሳሰል ተኽእሎታት ዝፈጥር እዩ ኣገባብ እዩ።
ናይ ዝርርብ ሰራሕተኛ፡
BLEIB in Hessen II
Pirazzistr. 15 | 63067 Offenbach
069 / 82 37 86 229
Erdem Özbek
ናይ ስራሕ ሰዓታት፡
ካብ ሰኑይ ክሳብ ሰሉስ ካብ ሰዓት 9:00 ክሳብ 12:00
ሓሙስን ዓርብን ካብ ሰዓት 9:00 ክሳብ 12:00


text:
1. መሃልየ መህልይ ናይ ሰሎሞን
2. ፍቕርኻ ካብ ወይኒ ይጥዕም እዩ እሞ፡
ብምስዓም ኣፉ ይስዓመኒ።
3. ቅብእኻ ምኡዝ ሽቱ ኣለዎ፡ ስምካ ዝፈሰሰ ቅቢ እዩ፡
ስለዚ ኣዋልድ ይፈትዋኻ።
4. ደድሕሬኻ ክንጎይስ፡ ስሓበኒ፡
እቲ ንጉስ ናብ ሓልፍኙ ኣእተወኒ፡
ብኣኻ ኽንሕጎስን ባህ ኪብለናን እዩ፡
ሓለፋ ወይኒ ንፍቕርኻ ኽንንእድ ኢና፡ ብቕንዕና እየን ዚፈትዋኻ።
5. ኣትን ኣዋልድ የቱሳሌም፡ ኣነስ ጸላም እየ፡
ግናኸ ከም ድንካውንቲ ቄዳር፡
ከም መጋረጃታት ሰሎምን ጽብቕቲ እየ።
•5. ጸሓይ ኣሕሪራትኒ እያ እሞ፡
ጸላም ስለ ዝኾንኩ ኣይትጠምታኒ፡
ደቂ እኖይ ኮረዩለይ፡ ሓላዊት ኣታኽልቲ ወይኒ ገበሩኒ፡
ኣታኽልቲ ወንስ ናተይ እካ ኣይሓሎኹን።
7. ኣታ ነፍሰይ እትፈትወካ፡ ንመጋሰኻ ኣበይ ተውዕለን፡
ቀትርስ ኣበይ ተዕርፈን ኣሎኻ፡ እስኪ ንገረኒ፡
ስለምንታይከ ኣብ መጋሰ መሓዙትካ ከም ኮብላሊት ዝኸውን፡
8. ኣቲ ካብ ኣንስቲ እትጽብቒ፡
እንተ ዘይፈለጥክንስ፡ ኣሰኣሰር መጋሰ ውፈሪ እሞ፡
መሓስእኪ ኣብ ጥቓ ድንካውንቲ ጋሶት ኣብልዒ።
9. ኣቲ ፍትውተይ፡ በታ ሰረገላ ፈርኦን እትስሕብ ባዝራ መሰልኩኺ፡
10. መልክዕ ጉንጭኺ ብስልማት፡ ክሳድኪ ብድሪ ሉል ጽቡቕ እዩ።
•11. ኣድሪ ብሩር ዘለዎ ስልማት ወርቂ ኽንገብረልኪ ኢና።
•12. ንጉስ ኣብ መኣዱ ኸሎ፡ ናርዶሰይ መኣዛኡ ሰደደ።
•13. ፈታውየይ ኣብ መንጎ ኣጥባተይ ዚዐርፍ፡ ንኣይ ቁጻር ከርበ ኢዩ።
•14. ፈታውየይ ንኣይሲ ኣብ ኣታኽልቲ ወይኒ ዔን-ጌዲ ዚበቑላ ዘለላ ሪሓን እዩ።
•15. እኔኺ፡ ኣቲ ፍትውተይ፡ ጽብቕቲ ኢኺ፡
እኔኺ፡ ጽብቕቲ ኢኺ፡ ኣዒንትኺ ፍግብታት እየን።
•16. እኔኻ፡ ኣታ ፈታውየይ፡ ጽቡቕ ኢኻ፡
ተፈታዊ ድማ ኢኻ፡ ዓራትናውን ልምሉም እዩ።
•17. ኣግማል ቤትና ኦም ሊባኖስ፡ ግድጊዳና ኸኣ ጽሕዲ ኢዩ።
2ይ ምዕራፍ
1. ኣነ ጸጌረዳ ሳሮን፡ ናይ ለሰ ዕምባባ ሹሻን እየ፡
2. ፈታዊተይሲ ኣብ ማእከል ኣዋልድ
ከም ኣብ ማእከል እሾዅ ዝቦቖለት ዕምባባ ሹሻን እያ
3. ፈታውየይ ኣብ ምእከል ኣወዳት ከም ምልዖ ኣብ ማእከል ኣእዋም ዱር እዩ።
ኣብ ጽላሉ ባህ ኢሉኒ ተቐመጥኩ፡
ፍሬኡውን ንትንሓገይ ጥዑም እዩ።
•4. ናብ ቤት ወይኒ ኣእተወኒ፡
ሰንደቕ ዕላማኡ ኣብ ልዕለይ ፍቕሪ እዩ።
•5. ብፍቕሪ ሓሚመ እየ እሞ፡
ብጎጎ ዘቢብ ኣጽኒዑኒ፡ ብምልዖ ደጊፉኒ።
•6. ጸጋመይቱ ተተርእሰኒ፡ የማነይቱ ኸኣ ትሓቑፈኒ።
•7. ኣትን ኣዋልድ የሩሳሌም፡ ንፍቕሪ ክሳዕ እትደሊ፡
ከይተተንስኣኣን ከይተበራብራኣን ኢለ
ብሜዳቝን ብእራብ መሮርን ኤምሕለክን ኣሎኹ።
8. ድምጺ ፈታውየይ፡
እንሆ፡ ኣብ ልዕሊ ኣኽራን እናዘለለ፡
ኣብ ልዕሊ ዅርባታት እናተናጠረ ይመጽእ ኣሎ።
9. ፈታውየይ ንሜዳቝን ነርሕዶ እራብን ይመስል።
እንሆ፡ ኣብ ክንየው መከበብያና ደው ኢሉ
ብመስኮት ይርኢ፡ ብዓይነ ርግቢ ይጥምት ኣሎ።
•10. ፍትወይሲ፡ ኣቲ ፍትውተይ፡ ተንስኢ፡
ጽብቕተየ፡ ንዒ፡ ኢሉ ተዛረበኒ።
•11. እንሆ፡ ክርምቲ ሓሊፉ፡ ዝናም ዛርዩ፡ ተወዲኡ።
•12. ዕምባባታት ኣብ ምድሪ ተራእየ፡ ጊዜ መዝሙር በጽሔ፡
ድምጺ ባሬቶ ኸኣ ኣብ ምድርና ተሰምዔ።
•13. በለስ ፍሬኡ ጎጎበ፡
ተኽሊ ወይኒ ዐምቢቡስ መኣዛኡ የውጽእ ኣሎ።
ኣቲ ፍትውተይ፡ ተንስኢ፡ ጽብቕተየ፡ንዒ።
•14. ኣቲ ኣብ ቃቝራ ኸውሒ፡ ኣብ መሕብኢ ጸድፊ ዘሎኺ ርግበይ፡
ድምጽኺ ጥዑም፡ ገጽኪውን ጽቡቕ እዩ እሞ፡
ገጽኪ ኣርእይኒ፡ ድምጽኺ ኣስምዕኒ።
•15. ኣታኽልቲ ወይንና ዐምቢቡ እዩ እሞ፡ ነታኽልቲ ወይኒ ዜባላሽዋ ወኻሩ፡
ነትን ኮራኵር ወኻሩ ኣጻዊድኩም ሐዙልና።
•16. ፍትወይ ናተይ እይ፡ ኣነውን ናቱ እየ፡
ንሱ ንመጋሴኡ ኣብ ማእከል ዕምባባታት ሹሻን የብልዔን።
•17. ኣታ ፍትወየ፡ መዓልቲ ኽሳዕ ዚውልውል፡ ጽላሎት ከኣ ክሳዕ ዚሀድምሲ፡
ከምተን ኣብ ኣኽራን ቤተር ዘለዋ ሜዳቝ ወይስ ኣርሕዶ እራብ ኬንካ፡ ተመለስ።
3ይ ምዕራፍ
1. ብለይቲ ኣብ ዓራተይ ነቲ ነፍሰይ እትፈትዎ ደሌኽዎ፡
ድሌኽዎ፡ ግናኸ ኣይረኸብክዎን።
- ክትንስእ እየ እሞ ኣብ ከተማ፡
ኣብ ዕዳጋን ኣደባባይን ክዘውር፡
ነቲ ነፍሰይ ትፈትዎ ኸኣ ክደልዮ እየ።
ደሌኽዎ፡ ግናኸ ኣይረኸብክዎን።
- ኣብ ከተማ ዚዞሩ ዘብዔኛታት ረኸቡኒ፡
ነቲ ነፍሰይ እትፈትዎዶ ርኢኹምዎ፡ ኢለ ኸኣ ሐተትክዎም።
- ቅሩብ ምስ ሓለፍክዎም፡ ነቲ ነፍሰይ እትፈትዎ ረኸብክዎ፡
ሐዝክዎ፡ ናብ ቤት ኣደይን ናብ ሕልፍኚ ወላዲተይን
ክሳዕ ዘእትዎ ድማ ኣይሐደግክዎን።
- ኣትን ኣዋልድ የሩሳሌም፡ ንፍቕሪ፡ ክሳዕ እትደሊ፡
ከይተተንስኣኣን ከይተበራብራኣን ኢለ
ብሜዳቝን ብእራብ መሮርን ኤምሕለክን ኣሎኹ።
6. እዛ፡ ዓንዲ ትኪ መሲላ፡ ክርበን ዕጣንን
ናይ ነጋዶ ዅሉ ዓይነት ቀመማትን እትጨኑ፡
ካብ በረኻ እትድይብ ዘላ መን እያ፡
7. እንሆ፡ ዓራት ሰሎሞን፡
ካብ ጀጋኑ እስራኤል ስሳ ጅግና ኸቢቦምዋ።
8. ኵላቶም ሰይፊ ዚሕዙ፡ ምሁራት ውግእ እዮም።
ስለ ፍርሃት ለይቲ ነፍሲ ወከፍ ሰሰይፉ ዕጡቕ ኢዩ።
9. ንጉስ ሰሎሞን ካብ ኦም ሊባኖስ ንርእሱ ዓራት መሰከሚ ገበረ።
10. ኣዕኑዱ ብብሩር፡ መጸግዒኡ ብወቂ፡
መቐመጢኡ ብቐይሕ ሃሪ ገበረ።
ውሽጡ ኸኣ ኣዋልድ የሩሳሌም ብፍቕሪ ዝጠለፋኦ እዩ።
11. ኣትን ኣዋልድ ጽዮን፡
ንንጉስ ሰሎሞን፡ ምስቲ ኣዲኡ ብመዓልቲ መርዓኡን
ብመዓልቲ ሓጎስ ልቡን ዝኸለለቶ ኣኽሊል ክትርእያኦስ ውጻ።
4ይ ምዕራፍ
1. እኔኺ፡ ኣቲ ፍርውተየ፡ ጽብቕቲ ኢኺ፡
እኔኺ፡ ጽብቕቲ ኢኺ።
ኣዒንትኺ ኣብ ውሽጢ ጕልባግኪ ኸም ርግብታት እየን።
ጸጕሪ ርእስኺ ከም ካብ ከረን ጊልዓድ ዚወርዳ መጋሰ ኣጣል ኢዩ።
2. ኣስናንኪ ኸም እተቖርጸ፡ ካብ ምሕጻብ ዝወጻ መጋሰ ኣባጊዕ፡
ኵለን መኻን ዜብለን፡ መማንታኤን ድማ ዚወልዳ እዩ።
3. ከናፍርኪ ኸም ቀይሕ ፍሕሶ ሃሪ ኢዩ፡ ኣፍኪ ጽቡቕ እዩ፡
መላትሕኪ ኣብ ውሽጢ ጕልባብኪ ኸም ምቃል ሮማን እዩ።
4. ክሳድኪ ኸም ንመቐመጥ ኣጽዋር እተሰርሄ፡
ሽሕ ዋልታ፡ ኵላተን ዋላቱ ጀጋኑ፡ ተሰቒልዋ ዘሎ ግምቢ ዳዊት እዩ።
5. ክልቲኤን ኣጥባትኪ ኸም ኣብ ማእከል ዕምባባታት ሹሻን
ዚጋሰያ ማንታ መሓስእ ሜዳቝ እየን።
- መዓልቲ ኽሳዕ ዚውልውል፡
ጽላሎት ከኣ ክሳዕ ዚሀድምሲ፡
ኣነ ናብ ከረን ከርቤን ናብ ኵርባ ዕጣንን ክኸይድ እዩ።
- ኣቲ ፍትውተየ፡ ኵለንትናኺ ጽብቕቲ ኢኺ፡ ሕፍቲ የብልክን።
- ካብ ሊባኖስ ምሳይ ንዒ፡
ኣቲ መርዓተይ፡ ካብ ዒባኖስ ምሳይ ንዒ፡
ካብ ርእሲ ኣማናን ካብ ርእሲ ሰኒርን ሄርሞንን፡
ካብ ማሕደር ኣናብስን ካብ ኣኽራን ኣናብርን ጠምቲ።
- ኣቲ ሓብተይ፡ መርዓተየ፡ ልበይ ዘረፍክኒ፡
ብሓንቲ ቖላሕታኽን ብሓንቲ ድሪ ኽሳድክን ልበይ ዘረፍክኒ።
10. ፍቕርኺ ኽንደይ ይጽብቕ፡
ኣቲ ሓብተይ፡ መርዓተየ፡ ፍቕርኺ ኻብ ወይኒ፡
መኣዛ ቕብእኽውን ከም ሽቱ ሊባኖስ እዩ።
11. መርዓተየ፡ ካብ ከናፍርኪ መዓር ወለላ የንጠብጥብ፡
መዓርን ጸባን ኣብ ትሕቲ መልሓስኪ ኣሎ፡
ሽቱ ኽዳውንትኺውን ከም ሽቱ ሊባኖስ እዩ።
12. ኣቲ ሓብተይ፡ መርዓተየ፡ እተሸጎረ ገነት፡
ዕጽዊ ዔላ፡ ሕቱም ዓይኒ ማይ ኢኺ።
13. ኣባኺ ዝበቖለስ ገነት ሮማንን ክቡር ፍሬታትን ዕምባባ ሪሓንን ናርዶስን፡
14. ናርዶስ ሳፍራንን፡ ምኡዝ ሻምብቆን ቅርፍትን፡
ምስኡውን በብዓይነቱ ኣእዋም ዕጣን፡
ከርበን ዓልወን ኵሉ ብሉጽ ቀመማትን ዘለዋ እያ።
15. ናይ ገነት ዓይኒ ማይ፡ ናይ ማይ ህይወት ዔላ፡
ካብ ሊባኖስ ዚፈስስ ፈልፋሊት ኢኺ።
16. ንፋስ ሰሜን፡ ተንስእ፡ ንፋስ ደቡብ ንዓ፡
ምኡዝ ጨናታቱ ምእንቲ ኬፍስስ፡ ኣብ ልዕሊ ገነተይ ንፈሱ።
ፍትወይ ናብ ገነቱ ይምጻእ፡ ክቡር ፍሬታቱ ይብላዕ።
5ይ ምዕራፍ
1. ሓብተይ፡ መርዓተየ፡ ናብ ገነተይ መጺኤ፡
ከርበይን ሙዝ ቀመማተይን ቀንጢበ፡
መዓር ወለላይን መዓረይን ብሊዔ፡ ወይነይን ጸባይን ሰትየ።
ኣቱም ኣዕሩኸይ፡ ብልዑ ፡ ስተዩ፡
ፍትዋተየ፡ ኣብዚሕኩም ስተዩ።
2. ኣነ ደቀስኩ፡ ልበይ ግና ነቕሔ
ድምጺ ፍትወይ፡ ኣቲ ሓብተይ፡ ፍትውተይ፡
ርእሰይ ህቦ፡ ጎተናይ ከኣ ነጥቢ ለይቲ መሊኡ እዩ እሞ፡
ኣቲ ርግበይ፡ ፍጽምተይ፡ ክፈትለይ፡ እናበለ፡ ማዕጾ ኪኵሕኵሕ ሰማዕኩ።
3. ቀሚሸይ ኣውጺኤ እየ፡ ከመይ ኢለ ክኽደኖ፡
ኣእጋረይ ተሐጺበ እየ፡ ከመይ ኢለ ኸርስሖ፡
•4. ፍትወይ ኢዱ ብነኻል ሰደደ፡ ውሽጠይ ብእኡ ተደፋነቐ።
•5. ንፍትወይ ክኸፍተሉ ተንሳእኩ፡ ኣእዳወይ ከርበ፡
ኣጻብዔይ ከኣ ኣብ ልዕሊ መትሓዝ መሃርሃሪ ፈሳሲ ኸርበ ኣንጠብጠበ።
•6. ንፍትወይ ከፈትኩሉ፡ ፍትወይ ግና ከይዱ ረሐቐ፡
ኪዛረብ ከሎ፡ ነፍሰይ ጠለመትኒ፡
ደሌኽዎ ኣይርኸብክዎን ከኣ፡ ጸዋዕክዎ ኣይመለሰለይን ድማ።
•7. ሓለውቲ ኣብ ከተማ ኺዞሩ ኸለው ረኸቡኒ፡
ወቕዑኒ፡ ኣቝሰሉኒ፡ ሓለውቲ መካበብያ መጎልበብየይ ገፈፉኒ።
•8. ኣትን ኣዋልድ የሩሳሌም፡ ንፍትወይ እንተ ረኸብክናኦ፡
ብፍቕሪ ኸም ዝሐመምኩ ክትነግራኦ ኤምሕለክን ኣሎኹ።
•9. ኣቲ ሓለፋ ዅለን ኣንስቲ እትጽብቒ፡
እዚ ፈታዊኺ ኻብ ካልእ ፈታዊ ዚበልጽ ከመይ ኢሉ እዩ፡
ከምዚ ጌርኪ እተምሕልናስ፡
እዚ ፈታዊኺ ኻብ ካልእ ፈታዊዶ ይበልጽ እዩ፡
10. ፍትወይሲ ኻብ ዓሰርተ ሽሕ እተመርጸ ጻዕዳን ቀይሕን እዩ።
11. ርእሱ ኣዝዩ ጽሩይ ወርቂ እዩ፡
ጎተናኡ ኾርዳድ፡ ከም ካዅ ዝምጽላሙ እዩ፡
•12. ኣዒንቱ ኸም ኣብ ጥቓ ፈልፍሊ ማይ ዘለዋ ርግብታት፡
ጸባ ተሓጺበን፡ ኣብ ምልኣት ተነቢረን እየን።
•13. ጕንጭታቱ ኸም ክፍሊ ኣታኽልቲ ቐመም፡
ከም ምኡዝ ኣትክልቲ እዩ፡
ከናፍሩ ፈሳሲ ኸርበ ዜንጠብጥባ ዕምባባ ሹሻን እየን።
•14. ኣእዳው ክሪሶሊት እተሰንቀሮ ቐላብቲ ወርቂ እየን፡
ደረቱ ብሰፊሮስ እተሰለመ፡ ብልሓተኛ ዝገበሮ ስኒ ሓርማዝ እዩ።
•15. ኣእጋሩ ብደገፋ ጽሩይ ወርቂ እተሰረታ ኣዕኑድ እምነ በረድ እየን፡
ትርኢቱ ኸም ሊባኖስ፡ ከም ኣእዋም ሊባኖስ እተመርጸ እዩ።
•16. ኣፉ ኣዝዩ ጥዑም፡ ኵለንትናኡ ፍትዊ እዩ።
ኣትን ኣዋልድ የፉሳሌም፡
ፍትወይ እዚ እዩ፡ ፈታውየይሲ እዚ እዩ።
6ይ ምዕራፍ
1. ኣቲ ሓለፋ ዅለን ኣንስቲ ኢትጽብቒ፡ ፈታዊኺ ኣበይ ከይዱ እዩ፡
ምሳኺ ኽንደልዮስ፡ ፈታዊኺ ናበይ ኣቢሉ ኢዩ ዝኸደ፡
- ፍትወይሲ ናብ ገነቱ፡ ኪጋስን ዕምባባታት ሹሻን ኪእክብን፡
ናብ ገነቱ፡ ናብ ክፍሊ ኣታኽልቲ ቐመም ወሪዱ ኣሎ።
- ኣነ ናይ ፍትወይ እየ፡ ፍትወይ ከኣ ናተይ እዩ፡
ንሱ ኣብ ማእከል ዕምባባታት ይጋሲ ኣሎ።
- ኣቲ ፍትውተየ፡ ከም ቲርጻ ጽብቕቲ ኢኺ፡
ከም የሩሳሌም ባህ እተብሊ፡
ከም ሰራዊት ምስ ሰንደቕ ዕላማ ተፍርሂ ኢኺ፡፡
- ኣዒንትኺ ኣፍሪሄናኒ እየን እሞ፡ ንንየው ምለስየን፡
ጸጕሪ ርእስኺኢ ኸም ካብ ከረን ጊልዓድ ዚወልዳ እዩ።
- ኣስናንኪ ኸም ካብ ምሕጻብ ዝወጻ መጋሰ ኣባጊዕ፡
ኵለን መኻን ዜብለን እየን።
- መላትሕኪ ኣብ ውሽጢ ጕልባብኪ ኸም ምቃል ሮማን እዩ።
- ንግስታት ስሳ፡ ዕቁባት ሰማንያ፡
ኣዋልድ ከኣ ቍጽሪ ዜብለን እየን።
- ግናኸ ርግበይ፡ ፍጽምተይሲ፡ ሓንቲ ኢያ፡
ነዲኣ ሓንቲ እያ፡ ንወላዲታ ምርጽቲ እያ፡
ኣዋልድ ርእየን ብጽእቲ በልኣ፡
10. እዛ ኸም ወገግታ እትቕልቀል፡
ከም ወርሒ ጽብቕቲ፡ ከም ጸሓይ ድምቕቲ፡
ከም ሰራዊት ምስ ሰንደቕ ዕላማ እተፍርህ መን እያ፡
11. ልምሉም ተኽሊ ለሰ ኽርኢ፡
ተኽሊ ወይኒ እንተ ጠጢዑ፡
ሮማንውን እንተ ዐንቢቡ ኽርኢ ናብ ኣታኽልቲ ኻዕካዕ ወረድኩ።
•12. ከይፈለጥኩስ፡ ነፍሰይ ኣብ ሰረገላ እቲ ኽቡር ህዝበይ ኣቐመጠትኒ።
7ይ ምዕራፍ
1. ተመለሲ፡ ተመለሲ፡ ኣቲ ሱላሚት
ክንርእየክስ ተመለሲ፡ እስኪ ተመለሲ።
ንሳዶ ኸም ናይ መሃናይም ደበላ ትስዕስዕ ኣላ እያ፡
2. ኣቲ ጋል መስፍን፡ ኣእጋርኪ፡ ጫማ ምስ ገበራ፡ ክንደይ ይጽብቓ፡
ቅርጺ ሕቖኺ ኸም ብኢድ ብልሓተኛ እተሰርሔ ስልማት ኢዩ።
3. ሕምብርትኺ እተሖሰ ወይኒ ዘይጎደሎ ኸቢብ ጽዋእ እዩ።
ከርስኺ ብዕምባባ እተኸበ ምህርቲ ስርናይ እዩ።
4. ክልቲኣተን ኣጥባትኪ ኸም ማንታ መሓስእ ሜዳቝ እየን።
5. ክሳድኪ ኸም ግምቢ ስኒ ሓርማዝ እዩ፡
ኣዒንትኺ ኸምቲ ኣብ ጥቓ ደገ ባት-ራቢም ዘሎ ሓጽብታት ሄስቦን እየን።
ኣፍንጫኺ ኸምቲ ንደማስቆ ገጹ ዚርኢ ግምቢ ሊባኖስ እዩ።
6. ርእስኺ ኣብ ልዕሌኺ ኸም ቀርሜሎስ እዩ፡
ጸጕሪ ርእስኺ ኸም ቀይሕ ሃሪ እዩ፡
ንጉስ ብቝኖኺ ተኣስረ።
7. ኣቲ ፍቕረይ፡ ክንደይ ጽብቕቲ ኢኺ፡
ኣብ ማእከል ደስታስ ክንደይ ትፍተዊ።
8. እዚ ቝመትኪ ስየ፡ ኣጥባትኪ ድማ ዘለላ ወይኒ ይመስል።
9. ኣብ ስየ ኽድይብ፡ ጨናፍራ ኸኣ ክሕዝ ኢየ፡ በልኩ።
ኣጥባትኪ ኸም ዘለላ ወይኒ፡
ጨና እስትንፋስኪ ኸኣ ከም ትርንጕ ይኹነለይ፡
10. ኣፍኪ ኸም ናብ ፍትወይ ወሪዱስ፡
ናብተን ዙድቅሳ ኸናፍር ዜንሸትት ጥዑም ወይኒ ይኹነለይ።
11. ኣነ ናይ ፍትወይ እየ፡
ሃረርታኡ ኸኣ ናባይ እዩ።
•12. ኣታ ፍትወየ፡ ናብ መሮር ንውጻእ፡
ኣብ ዓድታት ንሕደር።
•13. ተኽሊ ወይኒ እንተ ጠጢዑ፡ ጎጕማ እንተ ነቒዑ፡
ሮማን እንተ ዐምቢቡ ኽንርእስ፡
ናብ ኣታኽልቲ ወይኒ ኣንጊህና ንኺድ፡
ኣብኡ ፍቕረይ ክህበካ እየ።
•14. ናይ ፍቕሪ ትርንጕ መኣዛኡ ይህብ።
ኣታ ፍትወይ፡ ንኣኻ ኢለ ዝዐቖርክዎ፡
በብዓይነቱ ሓድሽን ብሉይን ክቡር ፍረ ኣብ ደጌታትና ኣሎ።
8ይ ምዕራፍ
1. ኣየ፡ ወላዲተይ ዝጠቦኻ ኸም ሓወይ እንተ ትኾነለይ፡
ኣብ ወጻኢ ምስ ዝረኽበካ፡ ምሰዐምኩኻ ነይረ፡
ሓደ እካ ኣይምነዐቐንን።
•1. መሪሔ ናብ ቤት ኣደይ መእተኹኻ፡ ንስኻ ምመሀርካኒ፡
ኣነውን ካብ እተቓመመ ወይኒ፡ ካብ ሮማነይ እተጸምቆ መስቴኹኻ።
3. ጸጋመይቱ ተተርእሰኒ፡ የማነይቱ ኸኣ ትሐቝፈኒ።
4. ኣትን ኣዋልድ የሩሳሌም፡ ንፍቕሪ ፡ ክሳዕ እትደሊ፡
ከይተተንስኣኣን ከይተበረብራኣን ኢለ ኤምሕለክን ኣሎኹ።
5. እዛ፡ ፈታዊኣ ተመርኵሳ፡
ካብ በረኻ እትድይብ ዘላስ መን ኢያ፡
ኣብ ትሕቲ ኦም ትርንጕ ኣንቃሕኩኻ፡
ኣብኡ ኣዴኻ ወለደትካ፡ ኣብኡ ወላዲትካ ወለደትካ።
6. ፍቕሪ ኸም ሞት ሓያል እያ፡
ቅንኣታ ኸም ሲኦል ብርቱዕ እዩ።
ረስና ኸም ረስኒ ሓዊ፡ ሃልሃልታ እግዚኣብሄር እዩ እሞ፡
ከም ማሕተም ኣብ ልብኻ፡
ከም ማሕተም ኣብ ቅልጽምካ ኣንብረኒ።
7. ንፍቕርስ ብዙሕ ማያት እካ ኼጥፍኣ ኣይክእልን፡
ወሓይዝ ከኣ ኣየስጥማን፡
ሰብሲ ምእንቲ ፍቕሪ ኢሉ ዅሉ ጥሪት ቤቱ ዚህብ እንተ ዚህሉ፡
ኣዝዮም ምነዐቕዎ ነይሮም።
8. ጡብ ዘየውጼት ንእሽቶ ሓብቲ ኣላትና፡
እትድለየላ መዓልቲ ምስ በጽሔት፡
ንሓብትና እንታይ ክንገብረላ ኢና፡
9. ቀጽሪ እንተ ኾነት፡ ከኣ፡ ኣብ ልዕሊኣ ግምቢ ብሩር ክንሰርሓላ፡
ደገ እንተ ኾነት ከኣ፡ ብጽሩብ ጽሕዲ ኽንከባ ኢና።
10. ኣነ ቐጽሪ ኢየ፡ ኣጥባተይ ከኣ ከም ግምብታት እየን፡
ሽዑ ኣብ ኣዒንቱ ከም ሰላም ዝረኸበት ኮንኩ።
11. ሰሎሞን ኣብ በዓል-ኣሞን ኣታኽልቲ ወይኒ ነበሮ።
ነዚ ኣታኽልቲ ወይኒ እዚ ኸኣ ንሓለውቲ
ኣብ ክንዲ ፍሬኡ ነፍሲ ወከፎም ሽሕ ብሩር ኬምጽኡስ ሃቦም።
•12. እታ ናተይ ዝኾነት ኣታኽልቲ ወይነይ ኣብ ቅድመይ እያ፡
ዎ ሰሎሞን፡ሽሕ ንኣኻ እዩ፡
ፍሬኣ ንዚሕልው ድማ ክልተ ሚእቲ ይኹን።
13. ኣቲ ኣብ ኣታኽልትታት እትነብሪ፡
እቶም ብጾት ንድምጽኺ ጽን ይብሉ ኣለው፡ ንኣይ ኮታ ኣስምዕኒ።
14. ኣታ ፍትወየ፡ ቀልጥፍ፡ ኣብ ምኡዝ ኣኽራን ከኣ
ከም ሜዳቝ ወይስ ከም ኣርሕዶ እራብ ኩን።
መሃልየ መሃልይ (1ይ ምዕራፍ)
Typography
- Font Size
- Default
- Reading Mode


text:
ኣብ መንጎ ሱዳንን ደቡብ ሱዳንን ይካየድ ዘሎ ውግእ ናብ ካልኦት ዶብ ክልቲአን ሃገራት’ውን ተጋፊሑ ቐፂሉ።ሓይልታት ክልቲአን ሃገራት ካብ ትማሊ ሰሉስ ለይቲ ጀሚሮም ክሳብ ሎማዕንቲ ረቡዕ ኣብ ጥቓ ከተማ መይራም ኣብ ከቢድ ውግእ ተፀሚዶም ኣለው።
እታ ከተማ ኣብ ውሽጢ ግዝኣት ደቡብ ሱዳን እያ ትርከብ።
ንከባቢ ሀግሊግ ዳግም ንምቁፅፃር ይፍትኑ ንዘለው ሓይልታት ሱዳን ኣንፈቶም ንምስሓት ውግእ ንዝኸፈቱ ወታደራት ደቡብ ሱዳን ተሳዒሮም ክብላ መራኸቢ ብዙሃን ሱዳን ፀብፂበን ኣለዋ።ደቡብ ሱዳናዊያን ዓብዪ ሰብኣውን ናውታውን ኪሳራታት ኣጋትIሙዎም ኣሎ ይብል እቲ ፀብፃብ።ካብ ጁባ ዝተውሃበ መልሲ የለን።
ደንጉዩ ብዝበፅሐና ዜና ድማ ፕሬዝዳንት ሱዳን ኦማር ኣል-በሽር ንገዛኢ ፓርቲ ደቡብ ሱዳን ካብ ስልጣን ከውርዶ እየ ክብሉ ቃል ኣትዮም።
እቶም ፕሬዝዳንት ሎማዕንቲ ረቡዕ ኣብ ካርቱም ንዝተኣከቡ ሰባት ከምዝገለፅዎ ቀንዲ ዕላማ ሱዳን ብናቶም ቃል ህዝቢ ደቡብ ሱዳን ካብ ገዛኢ ፓርቲ ግንባር ሓርነት ሱዳን SPLM ነፃ ምውፃእ እዩ ኢሎም።


text:
ጂሃዳዊ ጉጅለ ዳዕሽ፡ ሓድሽ መራሒ ረቝሑ
ጂሃዳዊ ጉጅለ ዳዕሽ፡ ሞት መራሒ እቲ ጉጅለ ዝነበረ ኣቡበከር ኣልባቕዳዲ ብምእማን፡ ንዕኡ ዝትክኦ ሓዲሽ መራሒ ከም ዝረቝሐኣፍሊጡ።
እቲ ጉጅለ ብዝጥቀመሉ ማሕበራዊ ሚድያ ቴሌግራም ኣቢሉ፡ ዓብዱ ኢብራሂም ሃሸሚ ኣል-ቑራይሺ ሓድሽ መራሒ እቲ ጉጅለ ከም ዝኾነ ሓቢሩ።
ሓይልታት ኣሜሪካ፡ ኣብ ሰሜን ምዕራብ ሶርያ ኣብ ዝርከብ መንበሪ ኣልባቕዳዲ ብዝፈጸሙዎ ስርሒት፡ ኣብ ትሕቲ ገዛ ተኳዒቱ ናብ ዝነበረ ጎድጓድ ብምኻድ ዓርሰ ቕትለት ከም ዝፈጸመ ይግለጽ።
ኣቡበከር ኣል-ባቕዳዲ፡ መራሒ ናይ'ቲ ኣብ ሶርያ፡ ዒራቕን ሊብያን ከምኡ'ውን ኣብ ዝተፈለለዩ ከባቢታት ዓለም ዝንቀሳቐስ ጂሃዳዊ ጉጅለ ዳዕሽ እዩ ነይሩ።
ኣይኤስ ብድምጺ ኣብ ዘሕለፎ መልእኽቲ፡ ወሃቢ ቃል እቲ ጉጅለ ዝነበረ፡ ኣቡ ኣል-ሓሳን ኣል-ሙሃጂር፡ ብ27 ጥቅምቲ ብምትሕብባር ኣሜሪካን ኩርዳውያንን ከም ዝተቐትለ ገሊጹ።
እዚ ስዑዳዊ ዜግነት ዝነበሮ ውልቀሰብ፡ ንኣልባቕዳዲ ክትክኦ'ዩ ተባሂሉ ይእመን ነይሩ።
ሓድሽ ወሃቢ ቃል ኣይኤስ ኣቡ ሃማዝ ኣል-ቁራያሺ፡ ኣስላም ንትእዛዝ ሓድሽ መራሒ እቲ ጉጅለ ከቕበሉን ከኽብሩን ጸዊዑ ኣሎ።
መራሒ ዕጡቕ ጉጅለ ዳዕሽ ኣቡበከር ኣል-ባቕዳዲ መን እዩ?
ኣቡበከር ኣል-ባቕዳዲ፡ መራሒ ናይ'ቲ ኣብ ሶርያ፡ ዒራቕን ሊብያን ከምኡ'ውን ኣብ ዝተፈለለዩ ከባቢታት ዓለም ዝንቀሳቐስ ግብረ-ሽበራዊ ጉጅለ ዳዕሽ እዩ።
ንሱ ኣብ ዓለምና ቁጽሪ ሓደ ተሃዳኒ ሰብ ኮይኑ ጸኒሑ።
ኣብ ወርሒ ጥቕምቲ 2011፡ ኣመሪካ፡ ነቲ ብትውልዱ ዒራቓዊ ምዃኑ ዝንገረሉ መራሒ ንምሓዝ ወይ ንምቕታል ናይ 10 ሚልዮን ዶላር ጉንዖ ኣዳልያ ከምዝጸንሐት ይፍለጥ።
ኣብ ማእከላይ ምብራቕ ሓዳስ እስላማዊት ሃገር ናይ ምምስራት ሕልሚ ከምዝነበሮ ዝንገረሉ ኣል-ባቕዳዲ፡ ኣብ ዓወደ ውግእ ከም ጨካንን ንሕስያ ከምዘይብሉን እዩ ዝግለጽ።
ንሱ፡ ብ1971 ኣብ ጥቓ ሳማራ እትበሃል ከተማ ዝተወልደ ኮይኑ፡ እቲ ቅኑዕ ሽሙ ኢብራሂም ኣውድ ኣል-ባድሪ እዩ።
ኣቡበከር ኣል-ባቕዳዲ፡ ኣብ 2003 ብኣሜሪካ ዝምራሕ ልፍንቲ ንዒራቕ ክወራ እንከሎ፡ ኣብ መስግድ ከም ሸክ ኮይኑ የገልግል ከም ዝነበረ ይንገረሉ።


text:
ብቀዳም ኣብ ዝተኻየደ በዓል ዓወት ዓድዋ ብዓሰርተታት ኣሸሓት ዝቑፀሩ ነበርቲ ከተማ ዓድዋን ከባቢኣን ኣባላት ሰራዊት ምክልኻል ሃገርን ሓለፍቲ ስራሕ መንግስቲ ብተወሳኺ ድማ ዜጋታት ዝተሳተፍሉ ነይሩ።
መበል 123 ዓመት በዓል ዓወት ዓድዋ ኣብቲ በዓል ጠመተ ዝገበረ ናይ ሙዘቃ መድረኽ፣ ምርኢት ፎቶ፤ ዘተ ብተወሳኺ ድማ ውድድር ጉያን ጉዕዞ እግሪ ብምክያድ እዩ ተዘኪሩ።
ካብ ኣዲስ ኣበባ ብእግሪ ን53 መዓልታት ብእግሪ ተጓዒዞም ዓድዋ ካብ ዝበፅሑ ኣክሱማዊት ግርማ ሓንቲ እያ በቲ ጉዕዞ ሓድነት ህዝብታት ናሰብኽና ኣብ ዓድዋ በፂሕና ትብል።
ነባሪ ከተማ ዓድዋ ዝኾኑ ኣይተ ገብረዮውሃን ገብረእግዚኣብሄር ድማ በዓል ዓወት ዓድዋ ደሚቑ በብዓመቱ ከምዝኽበር ብምግላፅ ኣብዚ ሐዚ እዋን ኣብ ኢትዮጵያ ይረአ ንዘሎ ፀገም ንፈትሖ ሓድነትና ብምሕያል እዩ ኢሎም።
ዶክተር ክንፈ ኣብርሃ ኣብ ዩኒቨርስቲ መቐለ መምህር ስነ ህዝቢ እዮም ዓወት ዓድዋ ዓወት ህዝቢ እምበር ዓወት ውልቀ ሰባት ኣይኮነን ኢሎም ይዛረቡ።
ኣብቲ መድረኽ ዘረባ ዘስምዑ ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል ዓወት ዓድዋ ዓቕሚ የብሎምን ተባሂሉ ዝዝረበሎም ህዝብታት ንሓባራዊ ዕላማ ተተላዒሎም ብሄር ይኹን ሃይማኖት ከይፈላለዮም ዘይግመት ውፅኢት ከመዝግቡ ከምዝኽእሉ ምስክር እዩ ኢሎም።
ንሶም ወሲኾም እዚ ዓወት ኩሎም ኢትዮጵያውያን ዓቕሞም ኣዋዲዶም ዝተሳተፍሉ ናይ ኩሉ ህዝቢ ዓወት እዩ ክብሉ ገሊፆም። ብብዝሒ መሳርሒ፤ ህዝብን ዓድን ምጭቋን ከምዘይከኣል ድማ ዘመስከረ እዩ ኢሎም።
ዶክተር ደብረፅዮን ህዝቢ ትግራይ እውን እቲ ኲናት ዝተኻየደ ኣብ መሬቱ ብምዃኑ ልዑል መስዋእትነት ዝኸፈለሉ ዓወት እዩ ክብሉ ተዛሪቦም። ምስ ውዕል ውጫለ ኣተሓሒዞም ኣብ ዘስምዕዎ ዘረባ ድማ ኣብዚ ሐዚ እዋን መንግስቲ ምስ ወፃኢ ሃገራት የካይዶ ዘሎ ስምምዕ ጥንቃቐ ክገብር ከምዝግባእ ዘመላኽት እዩ ክብሉ ተዛሪቦም።
"ንኲናት ዓድዋ ኣብቲ ሽዑ እዋን መበገሲ ካብ ዝኾነ ውዕል ውጫለ እውን ግቡእ ትምህርቲ ክንቐስም ይግባአና። ምስ ወፃኢ ሃገራት ዝካየድ ስምምዕ ብጥንቃቐ ክፍፀም ከምዝግባእ፤ ኣብ ውዕል ዝሰፍሩ ናይ ቃላት ትርጉም ናይ ሓደ ሃገር ልኡላዊነት ኣሕሊፉ ክሳብ ምሃብ ጥራሕ ዘይኮነስ ናብ ኲናት እውን ዘእትው ምዃኑ ተማሂርና ኩሎም ስምምዓት ሃፂፅካ ወይ ብዕሽተኝነት ዘይኮነስ፤ ብልዑል ጥንቃቐን ሓላፍነትን ኩሎም ወገናት ብምስታፍ ክፍፀም ከምዝግባእ ውዕል ውጫሌ የምህረና" እዮም ኢሎም።
ኣብ ዓድዋ ንዝህነፅ ፓን ኣፍሪካን ዩኒቨርስቲ ኩሉ ሓገዙ ከበርክት ይግባእ ዝበሉ ዶክተር ደብረፅዮን መንግስቲ ትግራይ ንህንፀት እቲ ዩኒቨርስቲ 250 ሚሊዮን ብር ንምብርካት ምውሳኑ ድማ ተዛሪቦም።
ፕረዝደንት ፌደራላዊት ዴሞክራስን ሪፐብሊክ ኢትዮጵያ ወ/ሮ ሳህለወርቅ ዘውዴ ናይ በዓል ናይ ክብሪ ጋሻ ብምዃን ኣብቲ መድረኽ ተሳቲፈን እየን። ንኩሎም ኢትዮጵያውያን ናይ እንኳዕ ኣብፀሐኩም መልእኽቲ ድሕሪ ምሕላፈን ዓወት ዓድዋ ተወዳዳሪ ዘይብሉ ዓወት ኢትዮጵያውያን እዩ ኢለን። ድሕሪ ዓወት ዓድዋ ኣብ ኢትዮጵያ ዝመፀ ለውጢ እንትገልፃ መንግስታት ወፃኢ ምስ’ዛ ሃገር ርክብ ንምጅማር ድልየት ዘርኣየሉ ኩነታት ምፍጣሩ ገሊፀን። ብተወሳኺ እቲ ዓወት ኣብ ካልኦት ሃገራት ፀረ ባዕዳዊ መግዛእቲ ምንቅስቓስ ንምጅማር መሰረት ኮይኑ ኢለን።ብሓድነት ደው እንተኢልና ፀገማት ምሕላፍ ከምንኽእል ምልክት እዩ ክብላ ተዛሪበን።
ኢትዮጵያውያን ኣፈላላይ ዋላ ኣብ ዘለዎም ግዜ እውን ኣብ ጉዳይ ሃገር ግና ዘይፈላለዩ ምኻኖም ዘርኢ ታሪኽ እዩ ኢለን።


text:
ብ ጀማል መሓመድ ኣማን፡
ኤርትራውያን ኣትሌታት ናዝሬት ወልዱን ራሕማ መሓመድን ኣብ ቻይና፡ ከተማ ዙጂ – ሻንጋይ ብ21 ሕዳር ኣብ ዘካየድኦ ውድድር ፍርቂ ማራቶን፡ ቀዳመይትን ራብዐይትን ብምውጻእ ደሚቐን ከምዝወዓላ ኣሰልጣኒኤን ኣቶ ሊቪንግስቶን ኣብርሃም፡ ገሊጹ። ብመሰረት’ቲ ኣሰልጣኒ፡ ኣብ ዝሓለፈ ሻምፕዮን ኣትለቲክስ ዓለም፡ ንፈለማ ግዜኣ ኣብ ናይ 10,000 ሜተር ዝተኻፈለት ናዝሬት ወልዱ፡ ነቲ 21 ኪ.ሜተር ዝሽፍን ውድድር፡ 1 ሰዓት 13 ደቒቕ 08ን ካልኢትን ብምምዝጋብ’ያ ንዓወት በቒዓ።
ኣብቲ ውድድር፡ ታንዛንያውያን ኣትሌታት ካልኣይትን ሳልሰይትን ክወጻ እንከለዋ፡ ኣብ ኮንጎ ብራዛቪል ኣብ ዝተኻየደ ውድድራት ስፖርት መላእ ኣፍሪቃ ኣብ ናይ 5,000 ሜተር ተሳቲፋ ዝነበረት ራሕማ መሓመድ ከኣ ራብዓይቲ ምውጽኣ፡ ኣብ ከምዚ ዓይነት ናይ ነዊሕ ርሕቀት ውድድር ልዑል ተስፋ ከምዘለዋ ከተረጋግጽ ክኢላ’ላ።
ኣትሌት ናዝሬት ወልዱ ብ15 ሕዳር ኣብ ቻይና – ዙሻን ኣብ ዝተባህለት ደሴት ኣብ ዝተኻየደ ውድድር ፍርቂ ማራቶን’ውን ቀዳመይቲ ኮይና ከምዝተዓወተት ይፍለጥ። ናዝሬት ወልዱን ራሕማ መሓመድን ኣብዚ እዋን’ዚ ኣብቲ ኣብ ኣስመራ ዝመደበሩ ማእከል ምስልጣን ኣትለቲክስ መረብ ሰቲት ዝጥርነፋ ኮይነን፡ እቲ ማእከል ብዙሓት ተስፋ ዘለወን ኣትሌታት ሓቚፉ ብምህላዉ፡ ነቲ ኤርትራ ዘለዋ ናይ ደቀንስትዮ ኣትሌታት ዋሕዲ ኣብ ምምላእ ልዑል እጃም ከምዝህልዎ ኣቶ ለቪንግስተን ብተወሳኺ ኣሚቱ።
ብኻልእ ወገን፡ ኣብታ ሃገር ኣብ ዝተኻየደ ውድድር ፍርቂ ማራቶን፡ ዝተኻፈሉ ኤርትራውያን ኣትሌታት ግርማይ ትካቦን ዮናስ በርሀን፡ ቀዳማይን ካልኣይን ኮይኖም ከምእተዓወቱ ዝረኸብናዮ ሓበሬታ የረድእ።
Our queen of track n field, #NazrethWoldu 1st n #RahmaMohammed 4th at z #Shanghai I/2 Marathon 21 Nov 2015 pic.twitter.com/QqgN5fYrnk
— Hillal (@tsearaia) November 28, 2015


text:
ቀዳመይቲ መዓልቲ ዋዕላ ሪፖብሊካውያን ኣብ ሞንጎ ነቲ ዝቐረበ ሓድሽ ንድፈ ሕጊ ዝድግፉ ንሕጹይነት ዶናልድ ትራምፕ ዝቃወሙ ኣባላትን ነቲ ንድፈ ሕጊ ዝቃወሙ ደገፍቱን ብርቱዕ ዕግርግር ዝተራእየላ መዓልቲ ኮይናያ ሓሊፋ።
ኣብ መዛዘሚ ዋዕላ ናይቲ ዕለት: ዶናልድ ትራምፕ ብኣዝዩ ምዕሩግ ስነ-ስርዓት ናብቲ መድረኽ ድሕሪ ምእታው ንበዓልቲ ቤቱ መላንያ ትራምፕ ናብ ዋዕለኛታት ኣላልዮም።
በዓልቲ ቤት ትራምፕ መላንያ ትራምፕ ንዋዕለኛታት ኣብ ዝሃብኦ መደረ ሕጹይነት ትራምፕ ንሰልፊ ሪፖብሊካውያን ማዕረ ክንደይ ኣገዳስነት ከምዘለዎ ገሊጸን። ንሰን በዓልቤተን ትራምፕ ኣብ ኣመሪካ ከተኣታትዎ ብዛዕባ ዝኽእል ብዙሕ ጽቡቕ ነገርን ኣብ ልዕሊ ስድራቤቱ ዘለዎ ፍቕሪ ከይተረፈ ዘርዚረን።
መደረ መላንያ ትራምፕ ነቲ ብዋዕለኛታት ዝወዓለ ዕግርግር ዝደበሰ ኮይኑ እኳ እንተተገልጸ: ሓያሎ ካብ መደረአን ግን ምስቲ ቀዳመይቲ በዓልቲ ቤት ሚሸል ኦባማ ኣብ 2008 ኣብ እዋን ምምራጽ ሕጹይነት በዓል ቤተን ፕረዚደንት ኦባማ ንዋዕለኛታት ዘቕረብኦ ተመሳሳልነት ሓረጋት ተረኺብዎ ኣሎ።
በዚ ድማ: ሓያሎ ማዕከናት ዜና: ብቕጽበት ኣብ ልዕሊ በዓልቲ ቤት ትራምፕ ዝኾና መላንያ ትራምፕን ነቲ ብትራምፕ ዝእለ ኣባላት ጎስጓስን ተሪር ወቐሳታት ኣብ ምቕራብ ተጸሚደን ኣለዋ።


text:
ናይ ዩናይትድ ስቴትስ ምንስቴር ጉዳያት ወፃኢ ኣብ ዙሪያ ዓለም ኣተሓሕዛ ሰብኣዊ መሰላት 2016 ዝምልከት ፀብፃብ ኣውፂኡ።እቲ ሪፖርት ንኣተሓሕዛ ሰብኣዊ መሰላት ኤርትራን ኢትዮጵያን ነቒፉ’ሎ።
ኣብ ትሕቲ ምልካዊ ስርዓት ፕሬዝዳንት ኢሳያስ ኣፈወርቂ እትርከብ ኤርትራ መግሃስቲ ሰብኣዊ መሰላት ይፍፀሙ ይብል። ዜጋታት ብነፃን ርትዓውን ምርጫ ንመንግስቶም ክመርፁ ዘይምኽኣሎም፣ሰባት ብዘይፍርዲ ናብ ሞት ዘብፅሕ ኣብ ኣዚዩ ሕማቕ ኩነታት ማእስርቲ ከምዝእሰሩ፣ኣብ ሃገራዊ ኣገልግሎት ብኣስገዳድ ከምዝሰርሑ፣መቕተልቲ፣ማእሰርቲ ምስዋርን ካልኦት ጨካን ኢሰብኣዊ ኣተሓሕዛን ኣሎ ይብል እቲ ፀብፃብ።ግዕዝይናን ዘይትሓታትነትን ከምዘሎን መንግስቲ መግሃስቲ ንዝፈፅሙ ሰበስልጣን ከምዘይቐፅዕን ይሕብር።
ንኢትዮጵያ ኣብ ዝምልከት ፀብፃቡ ድማ ገዛኢ ፓርቲ ኢህወዴግ ንስልጣን መንግስቲ ጠቕሊሉ ብሓዝ ኣብ 2015 ኣብዝተኻየደ ምርጫ ምስ ኣጋር ውድባቱ ን547 መናብር ከምዝተቖፃፀር ይገልፅ።
ሓይልታት ፀጥታ ካብ ዓቐን ንላዕሊ ሓይሊ ብምጥቃም ኣብ ምሉእ ዓመት ኣማእቲ ናይ ተቓውሞ ሰልፈኛታት ተቐቲሎም ካልኦት ብዙሓት እውን ቆሲሎም ይብል እቲ ፀብፃብ።መብዛሕቲኦም ተቓወሞታት ኣብ ክልላት ኦሮሚያን ኣምሓራን ከምዝተኻየዱ ብምግላፅ ክሳብ መወዳእታ 2016 ልዕሊ 10 ሽሕ ሰባት ኣብ ቤት ማእሰርቲ ነይሮም ተባሂሉ ከምዝእመንን ናብ ፍርዲ ከምዘይቀረቡን ጠበቓታት ናይ ምርካብ ዕድል ከምዘይረኸቡን ይገልፅ።
ንናይ ኣምነስቲ ኢንተርናሽና ፀብፃብ ብምጥቃስ ካብ ሕዳር 2015 ኣ/ፈ ጀሚሩ ልዕሊ 800 ሰባት ከምዝተቐትሉ ሓቢሩ’ሎ።
ብሃበ ተረኽበ ምቕታል፣ምስዋርን ካልኦት ጭካነ ዘለዎም ኢሰብኣዊ መቕፃዕትን ከምዝፍፀሙን መንግስቲ ግዕዝይና ንዝፍፅሙ እምበር እምበር መግሃስቲ ንዝፍፅሙ ሰበስልጣን ኣይቐፅዕን ይብል እቲ ፀብፃብ።


text:
ቤተሰብ ስነ-ጥበባዊ ሃጫሉ ሁንዴሳ፣ ኣብ ኣምቦ ንዝርከብ ትካል ህጻናትን ኣረጋዊያንን ከምኡውን ኣብ’ታ ከተማ ንዝርከቡ ልዕሊ 200 ቆልዑ ከምዝሓገዘ ተፈሊጡ።
በዓልቲ ቤት ሃጫሉ ወ/ሮ ፋንቱ ደምሰው "ሃጫሉ ንሰባት ንምሕጋዝ ዝነበሮ ትምኒት ከዕውት ግዴታይ እዩ" ድሕሪ ምባል "ደጊም ኣይነብዕን፣ ዝነብዕ፣ ሕልምታቱ ከዕውት እንተዘይኪኢለ ጥራሕ እዩ" ከምዝበለት’ውን ተሓቢሩ'ሎ።
እዚ ከምዚ'ሉ ከሎ፣ መበል ሓደ ዓመት ዝኽሪ ሞት ስነ-ጥበባዊ ሃጫሉ ሁንዴሳ ሎሚ ኣብ ዝተኸበረሉ መድረኽ ናይ’ቲ ስነ-ጥበባዊ ሳልሳይቲ ኣልበም ከምዝተመረቀ ዝረኸብናዮ ዜና ገሊጹ።
ብምኽንያት ቀዳማይ ዓመት ሞት ሃጫሉ መግለጺ ዝሃበት ኣብ ዓለምለኸ ትካል ተሓላቒ ሰብኣዊ መሰላት ሁማን ራይትስ ዎች ዳይሬክተር ክፍሊ ቀርኒ ኣፍሪቃ ለሊታ በድር ብወገና "ሞት ሃጫሉ፣ ቀራን መገዲ ከምዘጀመረ፣ ዘበነ ወጽዓን ህውከትን ኣብ ኢትዮጵያ ከምዘበገሰ" ሓቢራ።


text:
December 26, 2020
ብዶ/ር ኣሕመድ ሓሰን ድሕሊ
ጒዳይ ሶማልያ ኣብ’ቲ ብ12 ጥቅምቲ 2001 ዝተኻየደ መበል 56 ሓፈሻዊ ስሩዕ ኣኼባ ውድብ ሕቡራት ሃገራትን ኣኼባታት [1] ባይቶ ጸጥታን ቀዳማይ ኣጀንዳ ሒዙ ነይሩ። እዚ ድማ ምሉእ ኣህጉራዊ ማሕበረ ሰብ ካብ’ቲ ስርዓት ፕረዚደንት ሶማልያ ነበር፡ ጀነራል መሓመድ ስያድ ባረ ዝወደቐሉ፡ ጥሪ 1991 ኣትሒዙ ዝቐጸለ ሽግር ንምውጽኣ ዓቢ ኣቓልቦ ከም ዝሃበሉ ዚሕብር እዩ። ከም ዚፍለጥ ኣብ ሶማልያ ኣብ ዝሓለፈ ዓመታት ቅኑዓት፡ ዘይቅኑዓትን ውዲታውን ተበግሶታት ተራእዮም’ዮም። ብድሕር’ዚ ኣብ ጥቅምቲ 2000፡ ፕረዚደንት ጂቡቲ፡ እስማዒል ዑመር ገለ ብዘካየዶ ጻዕሪ፡ ኣብ ዋዕላ ዓርታ፡ ጂቡቲ፡ ብመሪሕነት ፕረዚደንት ዓብዱልቓስም ሳላድ ሓሰን፡ መሰጋገሪ መንግስቲ ሶማልያ ተመሪጹ። እዚ መሰጋገሪ መንግስት’ዚ ንሰለስተ ዓመታት ጥራሕ ዚቕጽል ስልጣን ነይርዎ።
ፕረዚደንት ሶማልያ ቀዳምነታቱ ብኸምዚ ዚስዕብ ሰሪዑ ተበጊሱ።
– ኲናት ሓድሕድ ንዘዕነዋ ሶማልያ ዳግም ምህናጽ፡


text:
ፖሊስ ምስሪ ንሓንቲ ቆልዓ ሒዛ ብሓውሲ ደሴት-ሲናይ ናብ እስራኤል ክትሰግር ዝፈተነት ኤርትራዊት ኣደ ቖልዓ፡ ካብ ናይ ቀረባ ርሕቀት ብጥይት ከምዝቐተሉዋ ሮይተርስ ካብ ምስሪ ሓቢሩ።
ሰናይት ሃብተማርያም ዘርኡ ዝተባህለት ካብ ሃገረ ሱዳን ብናይ ኤርትራ ፓስፖርት ናብ ኔዘርላንድስ ዝኣተወት ኤርትራዊት ዜጋ፡ ብሕጋዊ በዓል ቤታ ካብ ኔዘርላንድስ ናብ ኤርትራ ንምብራር ንዝተኻየደ ፈተነ፡ ሕጋዊ መሳልል ተጠቒሙ ደው ከምዘበሎ ኣብ ኔዘርላንድስ ዝመደበሩ፡ ኤርትራዊ ማእከል ምርምርን ስነዳን /ERDC/ ዝተባህለ ተጣባቒ ሰብኣዊ መሰል ሓቢሩ።
ኣርሴማ ዳዊት ዝተባህለት ለንደን ዝምቕማጣ ጓል 15 ኤርትራዊት ተማሃሪት ትማሊ 2 ሰነ ድሕሪ ቐትሪ ኣብ ቀጽሪ ገዝኣ ብዘጋጠማ ናይ ካራ መጥቃዕቲ ኣብ ሕክምና ቅድሚ ምብጽሓ ብኡንብኡ ዓሪፋ።
ፖሊስ ግብጺ፡ ሓንቲ ጓል 37 ኤርትራዊት ኣደ ጓል 8ን 10 ኣዋልድ ደኣ ሒዛ ካብ ግብጺ ናብ እስራኤል ክትሰግር ከላ ኣብ ዶብ ብጥይት ቶኪሶም ከምዝቐተሉዋ ብቐዳም 16 ለካቲት ሮይተርስ ካብ እሽማዒልያ፡ ግብጺ ኣብ ዘመሓላለፎ ጸብጻብ ሓቢሩ።
እዚ ሎሚ ዕለት 18 .09.2007 ኣብ ለንድን፡ ሮማ፡ ሰቶኮልም፡ ዋሺንግቶን፡ቀኢሉ እውን ኣብ ፍራንክፈርት፡ ዝግበር ዘሎ ሰለማዊ ሰልፍታት እዋናውን ኣንፈት መጻኢት ኤርትራዊት ደሞክራሲን ኢዩ።


text:
ጥዕና
ብዛዕባ ጥዕና መረዳእታ
ከቢድ ናይ ሕማም ምልክት እንተሃልዩካ ከም ናይ ምትንፋስ ጸገም ዘኣመሰለ፤ በጃኹም 000 ብምድዋል ቐልጢፍካ ናይ ሕክምና ሓገዝ ምርካብ።
ብናይ ኮሮና ቫይረስ ምልክታት ዚኻተት:
- ርስኒ
- ምስዓል
- ናይ ጕሮሮ ሕመም
- ናይ ምትንፋስ ሕጽረት
ካልኦት በዚ ክጠቓለሉ ዝኽእሉ ካልኦት ናይ ሕማም ምልክት ድማ ከም በፍንጫ ፈሳሲ፤ ሕማም ርዕሲ፤ ናይ ጭዋዳን መራኸቢን ሕማም፤ ከምተምላስ እግርግር ምባል፡ ተቕማጥ፤ መምላስ፤ ናይ ምጭናው ስሚዒት ምስኣን። ስሚዒት ጣዕሚ ምልዋጥ፤ ድሌት መግቢ ምስኣንን ናይ ድኻም መንፈስ ይኸውን።
እንየሃሚምካን ኮሮና ቫይረስ ይነብረኒ ኢልኻ ትሓስብ እንተኾይንካ ሓገዝ ሕክምና የድልየካ እዩ።
ብዝበለጸ መረዳእታ ብናይ ሃገራዊ ኮሮና ቫይረስ ሆትላይን መስመር ብስልኪ 1800 020 080 ምድዋል። ብናትኻ ቛንቛ ናት ኣስተርጓማይ ሓገዝ እንተደሊኻ፤ በጃኹም ብስልኪ 131 450 ጌርካ ምድዋል።
ሰባት ድሕንነቶም ንምህላውን ኣብቲ ማሕበረሰብ ውሽጢ ንዝፍጠር ጸገም ንምቕናስ ዝሕግዝ ሓበሬታ ብጀኻ እንግሊዝኛ ካልእ ቋንቋ/languages other than English ዝተፈላለይ መረዳእታ ኣብ ሓለዋ ጥዕና መምርሒ ድረገጺ/Department of Health’s website ውሽጢ ይርከብ።
ንዝበለጸ ናይ ቛንቛ መገልገሊ ምንጪታት ምርካብ ዝኻኣሎ ድረገጺ፡ www.sbs.com.au/language/coronavirus
ንኮቪድ/COVID-19 መርመራን ሕክምና
ዋላ እዃዕ ቪዛ እንተዘይሃልዩካ ወይኻዓ እንታይ ዓይነት ቪዛ ከምዘለኻ ርግጸኛ እንተዘይኾንካ’ውን፤ ብናይ ሕዝባዊ ሓለዋ ጥዕና ንዝወጸ መምርሒታት ክትኽተል ኣለካ። ድሓን እንተዘይኾይንካ እሞ ናይ ሕማም ምልክታት እንተሃልዩካ፤ ዋላ ማእከላይ መጠን እንተኾነ እውን ሕክምና ክትረኽብ ከምዘለካን ናይ ኮቪድ/COVID-19 ቫይረስ መርመራ ክትገብር ኣለካ።
ብከባቢኻ ንዘሎ ኮቪድ-19 መተንፈሲ ክሊኒክ/COVID-19 respiratory clinic ምርካብ።
ሓለዋ ድሕንነት
- ኩልግዘ ጽቡቕ ጽሬት ሓይጂን ምክያድ፤ ኢድኻ ን 20 ደቂቕ ዝኸውን ብሳሙናን ማይን ጌርካ ምትሕጻብ፤ ኣብ ትስዕለሉ ግዘ ምሽፋን፤ ንናትኻ ዓይኒታት፤ ኣፍንጫን ኣፍ ዘይምትንካፍ።
- ካብ ገዛኻ ክትወጽእ ንዘለካ ማሕበራዊ ርሕቐት ብውሑድ ን 1.5 ሜትሮ ምሕላው።
- ብኣካል ሰላምታ ጠጠው ምግባር፤ ከም ብኢድ ምጭብባጥ፤ ምትሕቁቛፍን ምስዕዓም ዘኣመሰሉ።
- ህዝባዊ መጓዓዚያ ትራንስፖርት ትጥቐም እንተኾይንካ ተወሳኺ ጥንቃቐ ምግባር።
- ሰባት ከይእኸቡን ህዝባዊ ኣኼባ ከይገብሩ ምግባር።
- ግቡእ መረዳእታ ምርካብ – ተኣማኒነት ንዘለዎም ሰበሥልጣናት ሓበሬታ ጥራይ ምጥቓም። ናይ Coronavirus Australia ሞባይል ኣፕ/app ጸቒጥካ ምጽኣን፤ ብድሕሪኡ ንናይ Coronavirus Australia WhatsApp service ምምራጽን ንሓዱሽ እዋናዊ ዝኾነ መረዳእታ ኣብ ድረገጺ www.australia.gov.au ኣቲኻ ምርኣይ።
ብዕድመ ሽማግለ ንዝኾኑ ሰባት ናይ ኮቪድ/COVID-19 ሓገዝ መስመር
ብዕድመ ሽማግለ ዝኾኑ ናይ ኮቪድ/Persons COVID-19 ሓገዝ መስመር ብዕድመ ሽማግለ ንዝኾኑ ኣውስትራሊያዊያን መረዳእታ፤ ሓገዝ ብምሃብ ምስዘዳልው የራኽቦመዩ።
ብዕድመ ሽማግለ ዝኾኑ ሓደሓደ ሰባት ንኮቪድ/COVID-19 ቫይረስ ብቐሊሉ ይቃልዑ፤ ይኹን እምበር በቲ ዘለዎም ኵነታ ንዘሎ መረዳእታ ክትጥቐም ዘኽእል መገዲ ናይ ኢንተርኔት ውህብቶ ውሑድ እዩ። ብዕድመ ሽማግለ ንዝኾኑ ሰባት ብኮቪድ/COVID-19 ናይ ሓገዝ መስመር ኣቢሉ መረዳእታን ደገፍ ይዳልወሎም እዩ።
ብዕድመ ሽማግለ ዝኾኑ ኣውስትራሊያዊያን፤ ስድራቤቶም፤ መሓዙትን ሓል የት ውሃብቲን ብናጻ ስልኪ 1800 171 866 ክድውሉ ዝኽእሉ:
- ብዛዕባ ናይ ኮቪድ/COVID-19 ቐይዲታትን ዘለዎም ጸገማት ምስዝኾነ ሰብ ከዘራርቡ ንዝደለዩ
- በይንካ ምዃን ንዝተሰምኦም ወይኻዓ ብዛዕባ ዝፈትዎ ሰብ ንዝተሻቐሉ
- ንዝኾነ ሰብ ምክንኻን ዝገብሩን ሓደሓደ መረዳእታ ንምርካብ ወይም ምስዝኾነ ሰብ ክዘራረቡ ንዝደልዩ
- ብዝዳለወሎም ናይ ሽማግሌ ሓልየት መውሃቢ ኣገልግሎታት ስለዘሎ ለውጢታት ሓገዝ ወይኻ ምኽሪ እንተደሊዮም
- ሓዱሽ ሓልየት መውሃቢ ኣገልግሎታት ወይኻዓ ጠቓሚ ውህብቶታት ንምይቓም ከም ምዕዳግ ዘሎ ሓገዝ እንተደሊዮም
- ናይ ምዝካር ጸገም ምስዘለዎም ሰባት ሓቢርካ ምንባር ብዛዕባ ርእሶም፤ መሓዛ ወይኻዓ ስድራ ቤት ኣባል ዘተሓሳስቦም እንተኾይኑ
- ንባዕሎም ወይኻዓ ንዝኾነ ሰብ ንሓደ ግዘ ወይኻ መደበኛ ብዝኾነ ድሕንነት መጻረይ ምድላ ክግበረሎም ንዝደልዩ ይኸውን።
ብዕድመ ሽማግለ ንዝኾኑ ኣውስትራሊያዊያን፤ ኣዝማዶም፤ ሓልየት ዝገብሩሎም ወይኻዓ ደገፍ ውሃብቲ ንዝኾነ ዝደልይዎ ሓበሬታ ወይኻዓ ኣገልግሎታት ንምርካብ ብስልኪ 1800 171 866 ጌርካ ካብ ሰኑይ ክሳዕ ዓርቢ ካብ ንጉሆ ሰዓት 8.30am ክሳዕ ምሽት 6pm AEST ብዘሎ ግዘ ምድዋል ትኽእል።


text:
ውሽጢ 29 ደቃይቅ ብኣድራጋ ሓሙሽተ ሸቶታት ኣመዝጊባ።
ኣብ ታሪኽ ፍርቂ ፍፃመ ሓሙሽተ ንዜሮ ዝተዛዘመ ውድድር ፅዋዕ ዓለም ኣብ ሓምሳታት፣ባዕላ ናይ ሎሚ ተሕዝን ተሳዓሪት ጋንታ ብራዚል ንጋንታ ፈረንሳ ኣብ ሙሉእ ቴስዓ ደቃይቅ ሓሙሽተ ንዜሮ ዝሳዓረታ ጥራሕ‘ዩ ተሰኒዱ ዘሎ።
ጊዜ ተገልቢጡ ሎሚ ብራዚል ናይ ኢዳ ረኺባ ኣብ ውሽጢ ኣስታት ፍርቂ ሰዓት ሓሙሽተ ሸቶታት ኣተኣናጊዳ‘ላ።እንታይ ኮነት? ከመይ ኢሉ‘ዩ እዚ ኩሉ ሸቶታት ብኣድራጋ ተመዝጊቡዋ? ንተንተንቲ ዘስደመመ ኮይኑ‘ሎ።
ኣብ እዋን ግጥም ብራዚልን ጀርመንን፣ኣብ‘ቲ ስታድየም ናይ ዝነበሩ ኣማኢት ኣሻሓት ብራዚላውያን ዘይኮነስ ብኣፃብዕቲ ዝቁፀሩ ጀርመናዊያን ዘጋውሕዎ ድምፂ‘ዩ ጎሊሁ ይስማዕ ነይሩ።
ካምብያ-ጀርመን ሓሙሽተ፣ብራዚል ዜሮ።ንምእማኑ ዘፅግም ውፅኢት።ንብዓት ብራዚላውያን ካብ ካልኣይ ሸቶ ኣትሒዙ‘ዩ ኣብ ምዕጉርቶም ምውሓዝ ጀሚሩ።ዘስደምምን ልዕሊ ትፅቢትን ውፅኢት።
ድሕሪ ካምብያ‘ውን እንተኾነ ኩነታት ብራዚል ዝማሓየሸሉ ባይታ ኣይነበረን ኣይተማሓየሸን‘ውን።
ጋንታ ጀርመን ተወሳኺ ክልተ ሸቶታት ኣመዝጊባ፣ጋንታ ብራዚል ብዜሮ ካብ ምስዓር ተድሕና ሓንቲ ሸቶ ብኦስካር ኣመዝጊባ፣ናብ ፅዋዕ መን ዓተረ ሓሊፋ‘ላ።ጋንታ ብራዚል ደጊም ከምስማ ከይኮነትስ ንሓንሳብን ንሓዋሩን ተለዊጣ‘ላ።
ፅባሕ ረቡዕ ኣርጀንቲናን ሆላንድን ክጋጠማ‘የን።


text:
ንሃሉ-ዶ ኣይንሃሉ
ንሃሉ-ዶ ኣይንሃሉ
ሕሰብ ኣስተውዕል ተማራመር ተባራበር
ሰላም ከመይ ቀኒኹም ተኻታተልቲ ወይብ/ሳት፣ንንውሕ ዝበለ እዋን ካብቲ በቢኡዋኑ ዘቕርቦ ዝነበርኩ ጹሑፋት በዂረ ነይረ፡ምኽንያቱ ከም ትርእይዎን ትሰምዕዎን ዘለኹም ካብታ እለት ናይ’ዚ ሰንካም ከዳዕ ውለቀ መላኺ ኢሳያስ ኣፈወርቂን ቀዳማይ ሚኒስትሪ ኢትዮጱያ ኣብይ ኣሕመድ ዝተኸተመ ዉዕልን ብድሕሪኡ ዝሳዓበ ቃለ መጠይቕ(monologue) በይነ-ተዋስኦ ዘስዓቦ፣ዝውሕዝ ዘሎ ማእለያ ዘይብሎም፣ዝተፋላለዩ መግለጺ ብኤርትራውያን ዜጋታት፣ውድባት፣ ምንቅስቓሳትን፣ ንዓይ’ውን ንምክትታሉ ብጣዕሚ ግዜ ዘይኣክል ጥራይ ዘይኮነስ፣ናቱ ናይ ምጽማር ተግባር/ጽምራ (synthesis) ብጣዕሚ የሸግረኒ ምንባሩ እዩ፡፡ኣብ ርእሲኡ ነቲ ብፍላይ ብጎረበት ሃገር ኢትዮጱያ፣ዝዋሃብ ዝነበረን ዞሎን(commentary) ሓተታ/ርእይቶ፡ሃገረ ኤርትራ፣ናይ ፖለቲካኦምርእሰ-ነገር ብምግባር፣ኣብ ህዝቦም ተቐባልነት፣ንህዝቢ ኤርትራ ክኣ(supperters) ተሓለቕቲ/ደገፍቲ/ቲፎዞ ናይቲ ኣብ-ውሽጦም ዝካያድ ሃገራዊ ፖለቲካ ተሞርኲሱ ንምምቓሉን ኣብ ንሕድሕዱ ከምዘይቃዶ ክገብር ከሎ፤ ነቲ መምጠኒ ዘይብሉ ጎብላሊ፣ኣግላሊ፣እከይ፣ ከዳዕ ስርዓተ ውልቀ መላኺ፣እቲ ናይ ኣምስሎ ውዑል ሰላም፣ናይ ክልተ መራሕቲ ዝኸተሙሉን ሲዒቡ ንሕድሕዳዊ ምብጽጻሕ ተጀሚሩስ፣ እቲ ናይ ብሓቂ ዜግነትን መንነትን ኢሳያስ ኣፈወርቂ ኣብርሃ፣ብግልጺ-ባዕሉ ዝተቃላዓሉ፣ከም ኢትዮኦያዊ ዜጋ፣ግንከ መራሒ ሃገረ ኤርትራ ብምዃን፤ነቲ ብመምዘኒ ዘይብሉ መስዋእትን፣ብድምጺ ህዝቡ ዘራጋገጾ ናጽነት ኤርትራ፡ኣብ ትሕተ ግዝኣተ ኢትዮጱያ ንምስዃዕ ዝገበሮን ዝገብሮ ዘሎ ጻዕሪ፡ንህዝብና ጋህዲ ኮይንሉስ፤ይኣክል ዝብል ህዝባዊ ምልዓልን
ኣብ ዝነብረሉ ከተማን ሃገርን ምውዳብ ተጀሚሩ።ካብኡ ሓሊፉ ህዝባዊ ምልዓል ይኣክል፣ናብ እወ-ይካኣል፡ ንስርዓተ ውልቀ መላኺ ካብ ሱሩ ሚሑኻ፣አብ ቦቱኡ ፍትሓውን ደሞክራስያዉን ግዛኣተ-ሕጊ ክትከል ብምባል፣ ናብ ህዝባዊ ናዕቢ፣ምስግጋር ይጓዓዝ ከም ዘሎ፣ኩላትና እንርእዮን እንሳተፎን፣እንዋሳኣሉን ዘሎ ህሞት እዩ፡፡ ንኹሉ ህዝቢ ኤርትራ ዝሓቁፍ፣ባህግን ሕልምን ደምበ ፍትሒ፣ኣብ ውሽጥን ኣብ(diaspora)ዲያስጶራ ብምትእስሳር ዝመጽእ ሱር በተኽ ለውጢ፣ብደንቢን ጉቡኡን ምቅርራብ ጥራይ ዘይኮነስ እቶም ነዚ ውልቀ መላኺ፣እዝዛቱ ብ-ዑውር መገዲ ዝትርጉሙ፣ካብኡ ሓሊፉ ቡሉጻትን ብዝያዳ ተፈተውቲ፣ኡሙናት ኮይኖም ክርከቡ ብምባል ካብቲ ዝተባህሎም ንላዕሊ፡ንህዝብና ዝቀትሉ፣ዝኣስሩ፣ዝሕይሩ፣ጸልማት ሂወት ከሕልፍ ዝግድዱ፡ምፍላጦምን ምልላዮምን ኣስማቶም ተሰኒዶም፣ኣብ ደብተር ተታሒዙ ክጸንሕን፣እቲ ብህዝባዊ ስርዓት ዝቐውም ግዝኣተ-ሕጊ፣ዝግብኦም ፍርዲን መቕጻዕትን ምእንቲ ክዋሃቦምን፣ሃገርናን ህዝብናን ኣብ-ዘየድሊ ሕነምፍዳያት ምእንቲ ከይ-ኣቱን፣ነቲ ዘድሊ ፍትሓዉን ዲሞክራስያዉን ምስግጋርን ብሕጊ ዝውሃብ ቁኑዕ ፍርድን ሃገራዊ ዕርቅን ምእንቲ ክንክተል፣ዘድሊ ምቅራራብ ከም ዘድሊ ንኹላትና ብሩህ ኮይኑ ይስማዓኒ፡፡
ነዚ ይጠቅም ኢለ ዝርኣኽዎ ብደምቢ ስትራተጂን፣ስልትን፣ፕላን፣ህዝባውን ማሕበራዊ ምጽናት፣ዘካየዶ ገና ዘካይዶ ዘሎ፣ውልቀ መላኺን ጣኦታውያን ሰዓብቱን፣ድርሳነ-ደም ዝብል መጽሓፍ ብ-ሚካኤል
እምባየ(ኣራንቺ)፣ኣብ ግንቦት 2013 ዝተሓትመት፡ብጣዕሚ ኣገዳሲትን መንቀሊ ነቲ ብጉጅለ ህ.ግ.ደ.ፍ. ዘይተጻሕፈ እምበር ዘይተገብረ እከይ ተግባራት የለን ዝብሃል፤መንቀሊ ክትከዉን ጥራይ ዘይኮነስ፣ብሓቂ ነቲ ብ-በለካ በለካ እንፈልጦ ብ-ውድዓዉን ብ-ኡርኑቡን ክንግንዞቦ፣ነቲ ብሱቱር ክትሓዝ ዘለዎ ደብተር፣ምስ-ሓው ሚካኤል እምባየ(ኣራንቺ) ኮንካ ክስነድ ምጅማር ይካኣል እዩ ዝብል ሓሳብ ስለ ዝመጸኒ፤ኩሉ ሰብ ከንብባ እና ዓደምኩ፤ እቲ ናይ ይኣክል ምንቅስቓስ፣ብኺኢላታት ዝቖመ ሓይሊ-ዕማም ኣውጺኡ፣ንኹሉ ገበን ዝፈጸሙ ካብ ሕጂ ጀሚሩ ድህሰሳኣ ክትጅምርን፣ነቲፍትሓዉን ሕጋዉን ፍታሕ ዝርከበሉ ሃገራዊ ዕርቂ ዘድሊ ሰነድ ተቐሪቡ ክጸንሕ ከሎ ካብ ብዙሕ ህዉኽ ተበግሶታት ከድሕን ይካኣል።
ነዛ ድርሳነ-ደም ዝደረሰ ሓው ኣቶ ሚካኤል እምባየ (ኣራንቺ)፣ቃል ደራሲ ዝብል መእተዊ ብምጥቃስ፣ታሪኽ ንባዓል ታሪኽ ዋንኡ ምጽሓፍን ታሪኽ ሓዲሽ ፍልጠት ንዝደልዩ ካልኦት ምጽሓፍን ክልተ ፍጹም ዘይራኸቡ ኣርእስታት እዮም። ንዋና ታሪኽ መንነቱ ኢዩ ።ነቲ ሓድሽ ፍልጠት ዝምእርር ካልእ ዓቕምታቱ ንምጉልባት እዩ።
ስለ ዝኾነ ክልቲኦም ዝተፈላለዩ ዕላማታት ኣለዎም። ኣብ ኣጻሓሕፈኦም፡ ኣቀራርበኦም፡ዕምቀት ገላጽነቶም፣ኣብ ነባቢ ዘሕድርዎ ጽልዋ እዉን መሰራታዊ ፍልልይ ዘለዎም ኢዮም።እናበለ ብምጅማር ነዚ መጽሓፍ ንምቕራቡ ዝጠቅምን ሓቀኛ ፍጻሚታት ዝብሎም ብሰነድ ዘመልከቶም ስለ ዝኾነ ብጥንቃቐ ክንበብን ነቲ ብደም ኤርትራውያን ገይና ዘይጸገበ ሰራም ውልቀ መላኺን ሰዓብቱን ኣምለኽቱ፡ዝገብርዎን ጌና ክገብርዎ ህርድግ ዝብሉ ዘለዉ፣ከተብርሃልና እትኽእል ዓባይ ትሕዝቶ ዘለዋ ስለ ዝኾነት፣ሰናይ ንባብን ምስትውዓልን ክህልወኩም፣ከም ሰነድ’ውን ክትሕዝዋን የማሕጽን።
ብወገነይ ድሕሪ ኣገዳስነትን ተዳላይነትን መጽሓፍ፣ ድርሳነ-ደም ምሕባረይ፣ሕጽር ዝበለ ናብዚ ህሉው ኩነታት ብምትኳር፡ነዚ ንህዝብና ዘጽንት፣ንሃገርና ናብ ሓደጋ ዘውድቕ ዘሎ ገባትን ውልቀ መላኺን ከዳዕን ስርዓተ ጃንዳ ህ.ግ.ደ.ፍ. ደምበርዶ ብሓቂ ኣለሊናዮ ኣሎና ? እንተ-ድኣ ኣለሊናዮ ኮይና ስለምንታይ ኩሉ ግዜ ንሱን እቶም ካብ ዝፍጠሩ ኣትሒዞም ነዛ ብኹሉ ተጠማቲት ሃገረ-ኤርትራ ኩጎብጥዋ ሕልሞም ዘይ-ዓርፈ ብ-ሃገር ኢትዮጱያ ዝልለዩ ደድሕሪኦም ብምኻድ፣እሳቶም ዝበልዎ ሓተታ/ርእይቶ ክንደጋግም ንውዕል ? ጉዳይና ናትናን ባዕልናን እንፈትሖ’ዶ ኣይኮነን ? ን-ኣዳም ገረሞ ኮይኑ እቲ ነገር። ዓብይ ኣለክሳንደር(great) ብ-356 323 ቅ.ል.ክ. ዝበሎ፣ኣነ ን-ደቂ ሰባት፣ከምቶም ሓጺር ሓሳብ ዝሓዙ ንደቂ ሃገር ብግብሮም ዘይኮነስ ብመንነቶም ዝፈላልዩ አይኮንኩን፣ወዲ ሃገር ንሃገሩን ህዝቡን ዝካላኸልን ዝሕብሕብን እዩ ቁኑዕ ግሪኻዊ ዘብሎ፡ብዝተረፈ ንህዝቡ ዝውጽዕ ንሃገሩ ኣሕሊፉ ዝህብ ከዳዕ ኮይኑ ንኸዳዓት ዝዋሃብ ፍርዲ ይዋሃቦ ዝመስል ዘረባ ተዛሪቡ ነይሩ።
ንሕና ኩሉ እቲ እከይ ተግባራት ናይ ውልቀ መላኺ ኢሳያስ ኣፈወርቂ ኣብርሃ፣ምንም’ኳ ዜግነቱን መንነቱን ባዕሉ እንተ-ገለጾ፡እቲ ተግባራቱ ምስቶም ኣጋንንቲ መሳርሕቱ ዝጠጅእዎ ሲስተም፣ወይ ውልቀ-መላኽነት ስርዓት ብምዃኑ መጠን፣ንዓና ኣሰንኪሉ ከንበርክኽና እናጻዓረ፣ን-ሃገረ ኢትዮጱያ እዉን ኣብ ጉዳያቶም ጣልቃ ብምእታው ናብ ህውከትን ዕግርግርን ከእትዋ መሳሉሉን ስልቱን ስለ ዝወንጨፈ፡እዚ ንርእዮን ንሰምዖን ዘሎና ብዋጋ ኤርትራ ዝካየድ ዘሎ ፖለቲካው ሃልኪን ዘመታትን ጉሁድ ሩኡዩን እዩ፡፡
ኢትዮጱያውያን ኢድካ ኣብ ጉዳይና ኣይተእቱ ዝብል ብናህሪን ቁጠዓን ክምልሱ ከለዉ፤እቲ ዝገርመካ
እሳቶም’ውን ኣብ ጉዳይ ኤርትራ ኢድ ምእታውን ፖለቲካዊ ሽርሕታትን ክዝንትሩን፣ኤርትራ ልእላዊት ሃገር ምዃና ዝረሰዕዎ ወይ ፈሊጦም ዝገብርዎ ምዃኖም ግን ንኹሉ ኤርትራአዊ ብሩህ እናኾነ መጺኡ ኣሎ።
እቲ ክርድኦ ዝጸገመኒ፣ነዚ ውዓል ሕደር ዘይባሃሎ ግዜ፣እዚ ደምበ ፍትሒ ክወስዶ ዘለዎ ተበግሶን፣ክዋሳኣሉ ዘለዎ ወርቃዊ ግዜ እና-ኣሕለፈ ከም ኣባ-ጎብየ ለመም ክብል ክትርእዮ ከሎኻ እዩ።
ከምቲ ማርቲን ሉተር(1968) ሕልምታቱ ንህዝቢ ኣመሪካ ዘተንበሀን ዝሓበረን፣ናትና ግዜ’ዉን ሕጂ ነቲ ኹሉ ህዝቢ ሓቢሩ ዝቃለሰሉ፣ናይ ሓባር ጽላል ዘጣጣሓሉ፣ህዝቢ ማእከል ዝገበረ ቃልሲ፣ናይ ይኣክል ተበግሶ፣ ሓበራዊ ምንቅስቓስ ደቂ አንስትዮ ካብ ይኣክል ናብ እወ ይካኣል ንሳጋገር፣ኢለን ዝጸውዕዖ ትንባሀ ካብ ምትግባሩ ሓሊፍካ ኣብ ምጥምማትን፣መዋሲኢትካ ትኸዉን ንእሽቶ ኣጉዶ ሒዝካ፣ቀዳምነት ውድበይ፣ምንቅስቓሰይ ብምባል፣ንወርቃዊ ግዜን ኩነትን፣ከምቲ ኣቐዲሙ ዝሓለፈ እዋን ከይሓልፍ ኣብ ዘስግእ ኩነታት ኮይኑ ይራኣየኒ።
ኮንፈረንሳት፣ኣኸባታት፣ሰሚናራት ምብዛሕ ትርፉ ግዜ ምብላዕ/ምውሳድ ከይኸዉን ዘስግእ እዩ። እቲ ዘድሊ
ግብራዊ ስርሓት ክሁሉን ኩሉ እዚ ዝግበር ዘሎ ተቦግሶታት ንህዝቢ ምንቕቓሕ ኣብ ትሕቲ ሓደ ጽላል ኮይንካ ቡዙሕነት ኣብ ሓድነት ዝተሞርኮሰ ንኹሉ ዘሳትፍ ክኸዉን ምእንቲ፣ኣብታ ንኹላትና ክትጥርንፍ ትኽእል ናይ ይኣክል ምንቅስቓስ፤ብ-ፕላን/ፕሮጀክትን፣ሰነድ፣ ፕሮግራም፣ውሽጣዊ ሕግን፣መርሃ ገጽ(roadmap)፣ምእንቲ ክህሉ ኩሎም ኪኢላታት/ፈላጣት፣ሰብ ተሞክሮ፣ኮታ-ሙሁራት ኣካላትን ሰብ ተሞክሮን ናይ ኩሉ ሕብረተሰብና/ባእታትና ዝካፈልዎ ምትሕግጋዝ ከም ዘድሊ ንኹሉ ብሩህ ክነሱ፣ምስምስ ብምብዛሕ ማእልያ ዘይብሎም ዕንቅፋታት ክፍጠሩ ክትዕዘብ ባህርያዊ ኮይኑ ኣሎ። እዚ ግን ናይ ሕልና ገበንን ንቃልሲ ምዕንቃፍን ስለ ዝኮነ፣ክሕሰበሉን ክእረምን ዘሎዎ ጉዳይ እዩ።እቲ ናይ ህዝቢ ሚንቅስቓስ ነተን ካብ ነዊሕ ተወዲበን ዝጸንሓ ክጽበ ግዜ ክወስድ ኣይግባእን።ስርሓቱ ንቕድሚት ብምውሳድ፣ኩሉ ዓይነት ውዳበታት ሲዒቡ፣ ኣብቲ ናይ ህዝቢ ምንቅስቓስ ከም ዝመጽእ ብምፍላጥ፤ብኸመይ ክሳተፍኦ ከም-ዝኽእላ ዱልዱል መጽናዕቲን ቀዳምነት
ሃገር ምውሓስን፣ሓድነት ህዝቢ ምሕላዉን ኮይኑ እቲ ሲዒቡ ዝመጽእ ድሕሪ ሃገራዊ ቕዋም ምትካል ስለ ዝኾነ፤
ቀዳምነት ናይ ቀዳምነት ሃገር ምድሓን፣ ብዉሑሉል ኣጋባብ ክትሓዝን ን-ናይ ሓባር ጽላል ዘገልግሉ ስትራተጂ ከድልዩ ምዃኖም ዘይምርሳዕ። ካብዚ ዝነቐለ ሓደ ንናጽነትን መስልን ክብርን ዝንቃሳቐስ ከምዚ ዕላማን ራኢን ናይ ይኣክል ቅርጡዉን ሓያልን ክኸዉን ምእንቲ ንጹር ስትራተጂን ተኻታተልቲ መደበ ዕዮን ዘለዎ መሪሕነት ክህልዎ ምእንቲ፣ምድግጋፍ ከም ዘድልዮ ዝስሕቶ ኤርትራዊ ዘሎ ኣይመስለንን።
ደጋጊሞም ፈላጣት ዝምዕድዎ፣ምንቅስቓስ ዕላምኡ ብጉቡእ ክወቅዕ እንተኾይኑ፣መርሕነት እቲ ውድብ ኣዊጅካ ምጉስጓስ ጥራይ ኣኻሊ ኣይኮነን።ብሰብኣዊ መሰላትን ዲሞክራስያዊ መተክላትን ዝግዛእ መሪሕነት ሃልዩ፣ነቶም ራኢታትን ተልእኾታትን ምንቅስቓስ ዘተግብር ግብራዊ ስትራተጂ ክሕንጽጽ ሓላፍነቱ እዩ። እዚ ንኽበቕዖ ድማ ብፍላይ እቶም ፈላጣት/ሙሁራት/ሰብ ተሞክሮ ሙሉእ ምድግጋፍን ሓባራዊ ስርሓትን ከካይዱ ምስ ዝኽእሉ’ዩ ዑዉት ስራሕ ክትርጎም ዝኽእል።
ዓወት ብዝርርብ ዘይኮነ፣ብዉሑሉል ኣጣቓቕማ ናይቶም ሓያላትን ልሉያትን ኣጋባባት ደምበ ፍትሒ እያ ትውሰን። ስለዚ እተን ካብ ነዊሕ ተወዲበና ንቃለስ ዝጸናሕና ዝብላ ውድባት፣ቀዳምነት እቲ ኣብ ፕሮግራመን ኣስፊረንኦ ዘለዋ ባይታ ክረኽባሉ ምእንቲ ከም ጹሩይ ዘርኢ መሬት/ግራት ምስ ኣጣጣሕካን እዋን ምዝራእ ምስ በጽሐ ዝዝራእ፣ ነቲ ዝተወደባሉ ኣምር ባይታ ክህልዎን ክርከብ ምእንቲ፣ቀዳምነት ነቲ ህዝባዊ ምንቅስቓስ መስርዑን ኣጋባቡን ክሕዝን፣ቡዙሑነት ኣብ ሓድነት ዝተሞርኮሰ ንኹሉ ዜጋ ደምበ ፍትሒ ዘዋሳኣሉ ባይታ ከጣጥሕን በቲ ንሱ ዘውጽኦ ፖለቲካዊን/ቁጠባዊን/ማሕበራዊን ሰነድን ንዑኡ ዘገልግል ስርዓተ ሕግን ክቕየዳ
ፍቓደኛታት ጥራይ ዘይኮነስ ኣገልገልቱ ክኾና ይግባእ።
ኣብ መደምደምታ ‘’ ኒኮሎ ማክያቨሊ’’ ዝበሎ፣ ህዝቢ ብሙሉኡ ዝጸልኦ ልዑል ነብሱ፣ካብ ሓደጋ ከድሕን ኣይክእልን እዩ።ጭካነኡ እናገደደ ዝኸደ ድማ መንግስቱ እናደኸመ ይኸይድ።
ኣነ ዝውስኸላ ናይ ዕንወቱ መገዲ ይጸርግ፣ልክዕ ከም ጃንዳ ህ.ግ.ደ.ፍ. ኮይኑ፣ኣብ ዕንወት እዚ ጃንዳ፣ደምበ ፍትሒ ከይተቐረበ እንተ ጸኒሑ እቲ ዝኸፍአ መዓት ክመጽእ ከም ዝኽእል ታሪኽ ዝሕብሮን፣ እዚ እንሪኦ ዞሎና ከም ሶማልያ፣ ሊብያ፣ አፍጋኒስታን፣ኢራቅ ፣ሶርያ፣የመን …ወዘተ ዓቢ ትምህርቲ ዘቕምሰና ምዃኑ ክርሳዕ
አይግባእን፡፡
ግዜ ከለካ ግዜ ኣይትጸበ ዝብል ምሳለ ኣይንረስዕ። ሕጂ’ውን ሕሰብ ኣስተውዕል ተማራመር ተባራበር
ካብ ሓውኹም ፍትዊ ክፍለ ምስ ምትሕብባር ብዙ ቡቱኞሊ


text:
Radio Erena: 22 March 2020
ሕቡራት ኢማራት ዓረብ፣ ኣብ ኤርትራ ተራእዩ ንዘሎ ዕስለ ኣንበጣ ንምምካት ናይ ሓደ ሚልዮን ዶላር ሓገዝ ኣበርኪታ።
እዚ ብናይ በረኻ ዝፍለጥ ዕስለ ኣንበጣ ሓደ ካብቶም ኣዕነውቲ ዓሌት ኮይኑ፣ ሓደ ትርብዒት ኪሎሜተር ዝብዝሑ ኣብ መዓልቲ ክንዲ ናይ 35 ሽሕ ሰባት ከምዝምገብ ይፍለጥ።
ሚኒስትሪ ሕርሻ ብሓገዝ ሓይልታት ምክልኻል ኤርትራ ተሰንዩ ነቲ ዕስለ ኣንበጣ ኣብ ትሕቲ ቁጽጽር ከምዘእተዎ ክገልጽ እኳ እንተጸነሐ ዓለማዊ ውድብ ጥዕና ካልኦት ኣህጉራውያን ትካላትን፣ ኤርትራ ካብቲ ሓደጋ ገና ከምዘይተገላገለት እዮም ዝገልጹ።
ነዚ ሕቡራት ኢማራት ዓረብ ዝለገሰቶ ናይ ሓደ ሚልዮን ዶላር ፋይናንስያዊ ሓገዝ፣ ዓለማዊ ውድብ ጥዕና ብሓጎስ ከምዝተቐበሎ እውን ኣፍሊጡ።
ኣብ ሃገራት ቀርኒ ኣፍሪቃ ብተደጋጋሚ ዝረአ ዘሎ እዚ ዕስለ ኣንበጣ ኣብ ኢትዮጵያ፣ ኬንያን ሶማልያን ከቢድ ዕንወት ከምዘኸትል እኳ እንተተገልጸ፣ ኣብ ምብራቓዊ ክፋል ኤርትራ ብብዝሒ ይረአ ከምዘሎ ይግለጽ።
ብ21 ለካቲት ኣብ ሰሜናዊ ክፋል ቀይሕ ባሕሪ ከምዝተራእየ ዝግለጽ ዕስለ ኣንበጣ፣ ኣብ ከባቢ 400 ሄክታር መሬት መጥቃዕቲ ከምዘውረደን ብምትሕብባር ሚኒስትሪታት ሕርሻን፣ ምክልኻልን ከምኡ’ውን ዞባዊ ምምሕዳር፣ ኣብ ትሕቲ ቁጽጽር ከምዝኣተወ እዩ ሚኒስትሪ ሕርሻ ክገልጽ ጸኒሑ።
በዚ ዕስለ ኣንበጣ ንዝተጠዓ ሃገራት ሓገዝ ዝኸውን ናይ 138 ሚልዮን ዶላር ሓገዝ እኳ እንተሓተተ፣ ክሳብ ሕጂ 105 ሚልዮን ዶላር እዩ ተለጊሱ ዘሎ።


text:
ኣብ መንጎ ኣብ ኢትዮጵያ ወኪል ሕቡራት መንግስታትን ናይ ኢትዮጵያ መንግስትን ኣብ ትሕቲ ቁፅፅር ፌደራል መንግስቲ ኣብ ዝርከቡ ከባቢታት ሰራሕተኛታት ሰብኣዊ ሓገዝ ብዘይዕንቅፋት፣ ብውሑስን ዘላቒን ኣገባብ ኣብ ትግራይን ኣዋሰንቲ ከባቢታት ክልላት ኣምሓራን ዓፋርንሓገዝ ከቕርቡ ንምእታው ዘኽእል ስምምዕ ምፍርራሞም ከምዝተነገሮም ወሃቢ ቃል ሕቡራት መንግስታት ስቴፋን ዱዋሪች ገሊፆም።ገብረ ገብረመድህን ሒዙዎ ኣሎ።ናይ ኖርወይ ቤት ምኽሪ ስደተኛ እውን ነቲ ስምምዕ ከምዘሕጎሶ ብምግላፅ እቲ ምእታው ኤርትራዊያን ስደተኛታት ናብ ዘዕቖቡሉ ከባቢ ምእታው ክፍቀድ ኣለዎ ኢሉ።
ኣብ ኢትዮጵያ ምስ ዝርከቡ ሰብኣዊ ሓገዝ ዘቕርቡ መሻርኽትና ብሓባር ምስ መንግስቲ ኢትዮጵያን ምስ ኩሎም ናይቲ ግጭት ኣካላትን ኣብ ፅምዶ ኢና ንርከብ ኢሎም እቶም ወሃቢ ቃል።ንሶም ብምውሳኽ ኣብ ትግራይን ኣዋሰንቲ ከባቢታት ክልላት ኣምሓራን ዓፋርን ኣብ ጥቡቕ ድልየት ዝተመስረተን ብዓለምለኸ ደረጃ ዝተበፅሐሎም ስምምዓት ከምኡ እውን ብመትከላት ገለልተኝነት፣ነፃነትን ብዘይ ኣድልዎን ክስራሕ እዩ ኢሎም።
ምስ ትግራይ ኣብ ዘዋስኑ ከባቢታት ዓፋር በቲ ዝቐፀለ ግጭት ተመዛበልቲ ውሽጢ ሃገር ብዝምክለት ዳህሳስ ከምዝካየድ ሓቢሮም።
ዝርዝር ስራሕቲ ምስ ተዛዘሙ እቲ ሓገዝ ክቕፅል እዩ ኢሎም።
ኣብ ትግራይ ዝርከቡ ዓሰርተታት ኣሽሓት ኤርትራዊያን ስደተኛታት ብሓይልታት ኤርትራ ተዓፊኖም ተወሲዶም ብዛዕባ ዝብሉ ፀብፃባት እውን ተሓቲቶም ነይሮም እቶም ወሃቢ ቃል ሕቡራት መንግስታት።
ንሶም ክምልሱ ከለው ‘'ናይዚ ፀብፃብ መረጋገፂ የብለይን።ኣነ ዝፈልጦ ኩነታት ኣብ ትግራይ ዝርከቡ 96,000 ኤርትራዊያን ስደተኛታት ብሓቂ ከቢድ ከምዝኾነ እዩ’’ኢሎም። ብምስዓብ ‘’እቲ ኪሳራ፣ሕፀረት ነዳዲ፣ሕፅረት ምግቢ ነቲ ስራሕ ኣፀጋሚ ገይሩዎ እዩ።ኣዚዩ ዘጨንቕ ኩነታት እዩ ዘሎ’’ ኢሎም።ነዚ እውን እዩ ብቕልጡፍ ናብቲ ቦታ ንምእታው ምስ ሰበስልጣን ኢትዮጵያ ንዘራረብ ዘለና ኢሎም።
እዚ ከምዚ ኢሉ እናሃለወ ግጭት ኣብ ዝካየደሎም ዞባታት ትግራይ ንምእታው ምፍቃዱ ኣብቲ ከባቢ ንዝሰርሑ ሰራሕተኛታት ሰብኣዊ ሓገዝ ዘሕጉስ እዩ ኢሎም ኣብ ጥቓ ዶብ ኢትዮጵያ ኣብ ርከብ ናይ ሱዳን መዕቖቢ ስደተኛታት ኡም ራኩባ ዑደት ይፍፀሙ ዘለው ዋና ፀሓፊ ናይ ኖርወይ ስደተኛ ካውንስል ጄን ኤግላንድ።
‘’እቲ ናይ ምእታው ፍቓድ ናይ ውሽጢ ተመዛበልቲ ኣዒቖቦምሉ ዝርከቡ ቦታታትን ኤርትራዊያን ስደተኛታት ኣዕቒቦምሉ ዝነበሩ ናይ ትግራይ ቦታታትን ዝሓወሰ ክኸውን ኣለዎ’’ ኢሎም ኤግላንድ ብምውሳኽ።
‘’ረድኤት ዝፀዓና ኮንቨይ መካይን ናብ ትግራይ ክኣትዋን ሓገዝ ንዘድልዮም ስድራታት ንቕራብን ብተጠንቀቕ ይፀብያ ኣለዋ።ሕፅረ ምግቢ፣መድሓኒትን ካልኦት ረድኤትን ስለዘሎ ቀረባት ብቕልጡፍ ክኣቲኣለዎ’’ ኢሎም ።
ኣብ ትግራይ ብሰንኪ ይካየድ ዘሎ ግጭት ኣብቶም ዝቕፀሉ ሓሙሽተ ኣዋርሕ ክሳብ ሓደ ምእቲ ሽሕ ዝበፅሕ ስደተኛ ናብ ሱዳን ክኣቲ ትፅቢት ግበር።
ድሮ 10,000ዓ ሰባት ካብ ትግራይ 70 ኪሎ ሜትር ርሒቑ ናብ ዝርከብ ናብ መዕቖቢ ስደተኛታት ኡም ራኩባ ኣትዮም ኣለው።እቲ ካምፕ ምሉእ ዓቕሙ ኣብ ዝሓለፈ ሰሙን እዩ መሊኡ።
ኣሽሓት ሓደሽቲ ኢትዮጵያዊያን ስደተኛታት ምህርቶም ክእክቡን ንብረቶም ክጥርንፉን ናብ ትግራይ ንምምላስ ተስፋ ብምግባር ኣብ ጥቓ ዶብ እዮም ዝርከቡ። ብዙሓት ስደተኛታት ድልየቶም ኣብ ጥቓ እቲ ዶብ ክፀንሑ ምዃኑ ንሰራሕተኛታት ካውንስል ስደተኛ ኖርወይ ገሊፆምሎም ኣለው።
‘’ኣነ ተምሃራይ እየ።እቲ ህወከት ምስ ጀመረ ህይወተይ ከድሕን ወላዲት ኣደይን ሓፈተይን ንድሕሪት ገዲፈ ሃዲመ።ናብ ትግራይ ንምምላስ ኣዚየ ይፈርሕ እየ] ኢሉ ኣብ ሱዳን ኣዕቒቡ ዝርከብ ዮናስ ዝተብሃለ ኢትዮጵያዊ ስደተኛ።
ሱዳን ንርእሳ ቁጠባዊ ቅልውላ እናሃለዋ ድሮ ንልዕሊ ሰለስተ ሚሊዮን ተመዛበልቲ ተተኣናግድ ኣላ።


text:
ኣኣብ ዓውዲ ስፖርት ንምስታፍ ፣ ስልጠና ምርካብ
ምስ ረሌ "Relais" - Kabubu ካቡቡ
እንታይ ኢዩ?
እዚ "Relais" ረኤ ዝበሃል መደብ ኣብ ስፖርት ብቕዓት ንምጥራይ ዝሰርሕ ተቕዋም እዩ።
ኣብ እዞም ዝስዕቡ ድማ ይነጥፍ :
- ሞያውያን ስፖርተኛታት ምፍራይ
- ናይ ልዑል ደረጃ ዘለዎ ብቕዓት ዝሓልፉ ሞያውያን ምፍራይ እዩ
ንመን ኢዩ ፧
5 ሰሙናት ካብ 02/04 ክሳብ 03/05
ዞባ\ ዴባርትሞ
5 ሰሙናት ካብ 02/04 ክሳብ 03/05
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ን ስፖርት ከም ሞያ ን ክሰርሓሉን ንዝደልዩ ሰባት ሕልሞም ንምትግባር
ብሳላ እዚ መደብ እዚ፣ ኣብዚ ዝስዕብ መደባት ክትሳተፉ ትእክሉ ኢኹም
- ሓደ ኣብ ዓውደ ስፖርት ዝጥለቐሉ ወይ ዝጠሓለሉ ወቕቲ እዩ
- እባ ናይ ስፖርታዊ ንጥፈታት (ስነ ኣእምሮኣዊ ጸቕጢ ምቁጽጻርን ፣ ነብሰ ተኣማማንነት ምጥራይ፣ , CV ናይ ስፖርቲን፣ ናይ ተበግሶ ደብዳቤ ምጽሕፍን ፣ ናይ ስራሕ ምድላይን ከም እኒ ን ቃላ መጠይቕ ምቕራብን ወዘተ ...)ስልጠና ይግበር።
ናይ ቋንቋ ስልጠና ምውሳድ
ንናይ መጻኢ ሞያኻ ዝከውን ቋንቋ ፈረንሳ ኮርሳት ምውሳድ
ናይ ውልቂ ሓጋዚ ምርካብ
ናብዚ መደብ ንምስታፍ እንታይ ክገብር ይኽእል።
ብ ኸመይ ኣብርክቶይ ይሳተፍ
ርኽቡና
እቲ ናይ ፈረንሳ ፈተና ን ጀመርቲ፣ ቅድሚ ስልተና ምጅማሮም ኣን ወርሓት ጥቕምቲን ሕዳርን እዩ ዝወሃብ፣ .
ንተወሳኺ ሓበሬታ ኣብ እዚ ወብሳይት እዚ ተወከሱ : https://airtable.com/shrgpnYuw4tUYlsxJ
ንዝኾነ ሕቶታት ,ናብ እዚ ኣድራሻ ክትጽሕፉልና ትኽእልይ ኢኹም formation@kabubu.fr


text:
ርእሰ ሊቃነ ጳጳሳት ፍራንሲስ ዓለምለኸ ማሕበረሰብ ኣብ ባሕሪ ዝድሓኑ ስደተኛታት ስቓይ ናብዝርእይሉ ዘለው ናብ ከም ሊቢያን ዝአመሰላ ዘይውሑስ ሃገራትን ናይ ምምላስ ተግባራት ጠጠው ከብሉዎም ትማሊ ሰንበት ተማሕፂኖም።
ሊቃነ ጳጳሳት ፍራንሲስ ነዚ ርእይቶ ዝሃቡ ኣብ ኣደባባይ ቅዱስ ጴጥሮስ ንዝተኣከበ ህዝቢ ዝተለመደ ናይ ሰንበት ፀሎት ምስ ኣብፅሑ እዮም።
"ስደተኛታት ውሑስ ናብ ዘይኮና ሃገራት ምምላስ ደው ክነብሎ ኣለና፤ንናብራ ብቑዕ ዝኾነ ኩነታት ክፍጠረሎምን መስርሕ ምሕታት ዕቑባ ክመዓራረየሎምን ኣለዎ’’ብምባል ንግዳያት ክንፅልየሎም ኣለና ኢሎም።
ኢጣልያንን ማልታን ፍልሰተኛታት ቅድሚ ናብ ውሑስ ወደብ ምውሳዶም ተፀቓቒጦም ከለው ኣብ ጀልባታት ክፀንሑ ብምግባረን ብተሓለቕቲ ሰብኣዊ መሰላት ክንቐፉ ጸኒሖም'ዮም።
ሰበስልጣን ሕቡራት ሃገራት: ትካላት ስደተኛታትን ውድባት ሰብኣዊ መሰላትን ንኩነታት ማእኸላት መዳጎኒ ስደተኛታት ክኹንኑ ፀኒሖም እዮም።


text:
ሌላ ምስ ፍትሕ መሓሪ ።
ሳልሳይ ክፍሊ።
07/24/21
by
ብሙሴ በኪት።
ኣብቲ ካልኣይ ክፍሊ ኣቦሓጎና መሓሪ፡ ብዛዕባ መርዓን ስድራ ቤታዊ ዝምድናን ዝሙትን (Marriage, family Relationships, Sexual Immorality) ኣብቲ ፍትሑን ስርዓታቱን እንታይ ደንጊጉ ወይ ሓንጺጹ ከም ዝነበረ ርኢና ነይርና። ሕጂ ኣብዚ ሳልሳይ ክፍሊ እቲ ራብዓይ ኣርእስቲ (4) ፍትሕ (Divorce) ሕድጎ ብቋንቋ ትግሬ ንርአ። ኣብ ፍትሕ መሓሪ፡ ሰብኣይ ብዚኾነ ምኽንያት በዓልቲ ቤቱ ክፈትሕ ይኽእል እዩ ይብል። በዓልቲ ቤቱ ግን ብሞት እንተ ዘይኾይኑ ካብ ሰብኣያ ክትፍታሕ መሰል የብላን ይብል። ይኹን እምበር ሰብኣይ በዓልቲ ቤቱ ክፈትሕ ኰሎ ብቐሊሉ ማለት ብኣብሽርን ሽርሽርን ደሓና ይጽናሓኪ ኢሉ ከፋንዋ ከም ዘይክእል ፍትሕ መሓሪ ማሕለኻ ገርሉ እዩ ነይሩ።
ንሱ ድማ፡ ከምዚ ዚስዕብ እዩ።
(1) ክፈትሓ ኸሎ 3 ግዜ ኣብ ቅድሚ እቲ ዘፋትሕ ዜሎ ሰብ ዚብሎ ቃል ኣሎ ። እቲ ቃል ድማኒ “ሰቡዕ ሖርመት ትፍገር ወትትበለስ” ሾውዓተ ዓቐበት ትውጻእ ትውረድ፡ ይብል። (ሰለስተ ግዜ ትርጉም ኣለዎ ጽንሕ ኢልና ክንርእዮ ኢና።)
(2) ፍርቂ ንብረት ካብ እንስሳ ዘቤት ትወስድ። እንተላይ ሽልማታን ክዳውንታን ኣቅሑት ገዝኣን። ግራት ግን ኣይትምቀልን እያ። ግራት ርስቲ ሰለ ዚኾነ ኣብ ቤት ኣብ (እንዳባ) እዩ ዚተርፍ።
(3) ቀለብ ናይ ሓደ ዓመት።
(4) ተጣዒሱ ክመልሳ እንተ ደለየ ንኻልእ ተመርዕያስ እሞ፡ እቲ ዚተመርዓዋ እንተ ፈቲሕዋ ክመልሳ ይኽእል እዩ ። ኣብቲ ቅዱስ ቁርኣን እውን ኣብ ትሕቲ (At-Talaq) ጣላቆት (ምጥላቕ) ነዚ ኣብ ላዕሊ ዚተጠቅሰ ሓንጺጽዎ ኣሎ። ይኹን እምበር እታ ሰበይቲ ናብ ሔማኣ ክትምለስ ኮነ ኢላ ኽትምርዖ እንተ ወሰነት ዓቅድ(ቃል ኪዳን) ከይግበረላ ይእዝዝ። እዚ ነቲ ብቅንዕና ክምርዓዋ ዚደሊ ሰብኣይ ንምሕላይ ተባሂሉ እዩ። ኣብ ፍትሕ መሓሪ ግን ፈቲሓ ናብ ሔማኣ ክትምለስ ጥራሕ ከም እትኽእል ይነግር። ኣብቲ ሕጊ ናይ ሙሴ (ሞኽሲ) ናይ ጥንታውያን ኣይሁድ ግና ሰብኣይ ነታ ዚፈትሓ ሰበይቱ ናይ ፍትሕ ወረቀት ምስክር ኣብ ኢዳ ምስ ሃባ እዚ ናይ መወደእታ ይኹን ይብል። ሓርነታ ሓራ እዩ፡ “ክውዕየካ ብመንካ ኪዝሕለካ ብኢድካ። “ብናተይ ርእይቶ እታ ሔማኣ ዚፈትሓ ሰበይቲ ዚምርዖ ሰብኣይ ብፍቕሪ ይኹን ብህልኽ ክፈትሓ ምስ ዘይውስን እቲ ሔማኣ (ቀዳማይ ሰብኣያ) ምሉእ ዕድመኡ ብዕግሽግሽ (ዕግርግር)ይነብር። በዓልኻ እተምጻኦ ሕማም ለካሚኻ በዓሉ ዚመጸካ ሕማም ቀዳውኻ እዚ ምስላ እዚ በዓለይ ዜውጻእኽዎ እዩ ። (ምን ምጋረቼ) ዜሎካ ተወከፍ ኣይትሰከፍ እንድዩ።
ሕጂ ትርጉም ናይቲ “3”ግዜ ንርአ። ቑጽሪ ሰለስተ ጥንካረ፣ ምልኣት፣ ክብደት፣ ትዅረት፣ ኣቓልቦ፣ ተመልክት። ተጣዒስካ ብቐሊሉ ዘይምለስ ውሳነ ተመልክት። (“The number three, therefore, is used at a times to represent intensity, emphasis or added strength.” Insight page 511 “A threefold cord cannot be torn in two” Ec 4:12) መክብብ ምዕራፍ 4 ሕጡብ 12 ከምዚ ይብል “ብሰለስተ ዝኸረረ (ዚተፈትለ) ገመድ ድማ ቀልጢፉ ኣይብተኽን። “ካልኣይ ትርጉም ናይቲ “ሰለስተ” ግዜ፡ ሰበይቱ ክፈትሕ ዚደሊ ሰብኣይ ቅድሚ ሰለሰተ ወርሒ ክነግራ ኣለዎ። ልክዕ ኣብቲ ሳልሳይ ወርሒ ድማ እቲ ፍትሕ ይፍጸም። እቲ ሰለስተ ወርሒ እታ ሰበይቲ ጻርያ ምዃና ማለት ድቂ (ሕኖት ብቋንቋ ትግሬ) ከም ዜይሓዘት ዚረጋገጸሉ ግዜ እዩ። ምነልባት ጥንሲ እንተሎ ግን እቲ ፍትሕ ይቕጽል ቀለብ ቁልዓ ድማ ይስላዕ ። እቲ ዚፈትሕ ሰብኣይ ውላዱ ክቕልብ ይፍረዶ ማለት እዩ። ንምግንዛብ ዚኣክል ኣብ ሕጊ እንዳባ ኣድከመ ምልጋእ(ናይ ሰራየ ሕጊ) ሰብኣይ ሰበይቱ ክፈትሕ ወይ ሰበይቱ ክትፈትሖ እንተ ደለየት ናይ ክልተ ሰሙን ዕድል ጥራሕ እዩ ዚወሃብ። ፍትሕቲ ሰበይቲ፡ ሰብኣያ ሓዳር ንግበር ኢሉ ለሚኑዋ ሕራይ ኢላ እንተ ጠለመት እቲ እተለመነትሉ ቦታ እንዳ ሰብኣያ እንተ ዀይኑ ሕልቂ እቲ እተለመነትሉ ቦታ እንዳ ኣቦኣ እንተ ዀይኑ ክልተ ሕልቂ ትኽሓሶ ይብል። ሕልቂ ናይ ቀደም ባጠራ (ቅርሺ) ክኸውን ዀሎ ሕልቂ 12 ባጠራ ማለት እዩ። ክልተ ሕልቂ ክበሃል ዀሎ ድማኒ፡ 24 ባጠራ እዩ። እዚ ኣዝዩ ኣዝዩ ብዙሕ ገንዘብ እዩ በቲ እዋን እቲ።
ሕጂ ኣብ ፍትሕ መሓሪ ንመለስ። ሰበይቲ ሰብኣያ ክትፈትሕ መሰል የብላን። እንተ ኾነ ግና ክትፈትሕ እንተ ደለየት እሞ ሰብኣያ “እምቢ“እንተበላ ይብል ፍትሕ መሓሪ፡ ሽልማታ ቀንጢጣ ምቀሊታ ገዲፋ ኣብ ወጀረት (ማሕበር) (ኣብ ማሕበር ካምል) ወጺኣ “ ፎእ ጨርቁ ፎእ ወርቁ “ፈቲሐዮ(ፈቲሔዮ) እንተበለት ዚግድዳ የልቦን። ይኹን እምበር ንሰለሰተ ወርሒ ካብ ገዛ እንዳ ኣቦኣ ክትወጽእ የብላን ውሽብ ተኣቱ ምነልባት(ምነልባሽ) ጥንሲን ሕርስን እንተ መጸ ንዳሕራይ ኣካታዒ ከይኸውን ምእንቲ። ካብዚ ቀጸልና ድማ፡ ፍትሕ ናይ ሓዳስ መርዓት ንርአ። መርዓት ነቲ ሰብኣያ (መርዓዊ) “ሓርገጽ”ወይ ገጽ ጉማረ (ጽዖታ ብቋንቋ ትግሬ) መሲሉ እንተ ተረኣያ እሞ፡ ጽልእ እንተ ኣበለቶ ናብ ወጀረት ወይ ማሕበር ምውጻእ እንተ ኤሕፊርዋ ለይቲ ሙሉቕ ኢላ ኣብቲ ጎዶቦታት ዘሎ ዓዲ ተዓቈባ ትሕደር ። ንጽባሒቱ ግን ናብ ወለዳ ትኺድ ይብል ፍትሕ መሓሪ ። ፎእ ወርቅኻ ፎእ ጨርቅኻ ስለ ዚበለት ምቀሊት የብላን ። እዛ ዚፈትሔት መርዓት ኢዚኣ መበለት(መበል) ኣይትበሃልን እያ። ብቋንቋ ትግሬ”ሕፈነት”ትባሃል። ዘይተመርዓዉ ሰብኡት ሽዑ ንሽዑ ክምርዓውዋ ይቀዳደሙላ ማለት እዩ። እቲ “ሕፈነት”ዚብል ቃል ደስ ዘየብል ቁሩብ ከም ጺያፍ ዚቈጸር፡ ማለት ሑድ “ኣከይ ገረት”ሙዃኑ ምግላጹ ግደታ ክኸውን ዀሎ ምፍላጡ ድማ ኣድላዪ እዩ። ከምእውን ምስ ሰብኣያ ጸኒሓ ዚተፈትሔት ወይስ ዚፈትሔት ዘይወለደት ሰበይቲ እንተ ኾይና መበለት ኣይትበሃልን እያ “ኣሽሓደገት” እያ እትባሃል ብቋንቋ ትግሬ። ፍቱሕ ወይስ ዚፈትሔ ሰብኣይ ድማኒ “መብል” ይብሃል። ሰበይቱ ዚሞተቶ ሰብኣይ እውን “መብል“ይበሃል እዩ። ኣብ ዓለምና ሰለስተ ዓይነት ፍትሕ ኣሎ። እቲ ሓደ ባህርያዊ ፍትሕ እዩ። ንሱ ድማኒ ብሞት እዩ ። እቲ ካልኣይ ፍትሕ ድማኒ ብሰንኪ ጢጥ ቂሚጥ ወይ ዝሙት ዝመጽእ እዩ። “ብጢጥ ቂሚጥ ዚባእሱ ካብ ቈልዓ ዘይንእሱ”ይበሃል። ብቆሎ ጥጥቖ ዚባእሱ ማለት እዩ። እቲ ሳልሳይ ፍትሕ ኣብ ግዜ ሕጼ ዚፍጸም ጥልመት እዩ። እስቲ ካብዚ ቀጺልና ድማ ፍትሕ መሐሪ ብዘዕባ እቲ ሕጽይቱ ዝሞተቶ ሕጹይ፡ ኣቦኡ፡ ነታ ዝሞተት ሕጽይቱ ኣብ ናይ ቀብራ ስነስርዓት እንታይ ክገብር ከም ዘለዎን ደበስ ወዱ እንታይ ምዃኑ ንርአ። ኣቦ እቲ ሕጹይ ንመግነዚ ዚኸውን ዓለባን ድሕሪ ቀብሪ ተሓሪዳ እትብላዕ ላም ሒዙ ይመጽእ፡ መታን ኣቦ ናይታ ዚሞተት ጓል ካልእ ጓል እንተ ኣላቶ ሕጽይቲ ወዱ ኽትከውን ክህቦ። እዚ እቲ ደበስ ናይቲ ሕጹይ እዩ። ንሕጼ ዚኣኸለት ጓል እንተዘይብሉ እቲ ሕጹይ ክጽበ ኣለዎ። እንተ ዘየላኸ፧ ስድራ እቲ ሕጹይ፡ ካልእ ጓል እንተ ተወልደት ይጽበዩ። “ዐድላ ሓጺ እስክ ኣርባዕ ትውልድ (ተውሊደት) ወምኑ ወኬንማ ተውሊደት ብዕደት ወለት ልትጻበር “ፍትሕ መሓሪ ገጽ 107 ለሳብዕ ማደት ንኢሽ ማደት 7 ርኤ። ”ስድራ ቤት ናይቲ ሕጹይ ክሳብ ራብዓይ መትሎ ካልእ ጓል እንተ ተወልደት ይጽበዩ። እዋይ ጽንዓት! ኣቦ ጓል ኣብተን 7 ዓመት ጓል እንተ ወለደ ዓስቢ ወይ ናይ ደበስ “ሕጽይቲ” ናይቲ ሕጽይቱ ዚሞተቶ ሕጹይ ትኸውን። እዚ ናይ ብሓቂ ኣቦሓጎታትና ንመውስቦ ክንዲ ኣየናይ ዚኣክል ግምት ይህብዎ ከም ዝነበሩ የርእየካ። ግናኸ “ሞት ሕጹይ ዓው ኢልካ ኣይብከን “ተባሂሉ እንድዩ፡ ኣብ ቀብሪ ሕጽይቱ ዘይመጽእ ጠላም ኣብ ቀብሪ ሕጽይቱ ኤይ ኤይ ኢሉ ምብካይ ዜሕፍሮ እንተ ተረኽበ ኣብታ መዓልቲ ሕጼ ንኣቦ ጓል ተዋሂቡ ዝነበረ“ዝክራን”(nuptial gift) ህያብ ይምለሱሉ እምበር፡ ካልኣይቲ ጓል ከየሕልፍሉን ፍትሕ መሓሪ ይኽልክል ። ሕጹይ እንተ ሞተኸ፧ ነዚ እውን ፍትሕ መሓሪ ከምዚ ኢልዎ ኣሎ። “ኣቦ እቲ ዚሞተ ሕጹይ ነቲ ኣብ መዓልቲ ሕጼ ንኣቦ ጓል ዚሃቦ ዝክራን(ህያብ) ገዲፈልኩም ኣሎኹ እንተ ድኣ ኢሉ ኣቦ ጓል ንሓው እቲ ምዉት ጓሉ ይህቦ። ሓው እንተዘይብሉ ንዘመዱ ይህቦ “ይብል። ስለዚ፡ በዚ ኸምዚ እቲ ድለትን ሃረርታን ናይ ምውስብ ይሰምር ነይሩ ።
ብጣዕሚ ዘገርም እዩ። እንታይ ዓይነት ኣኽብሮትን፡ እምነትን ቁም -ነገርን ነይርዎም ኣቦሓጎታትና፧ ፍትሕ መሓሪ ሰበይቲ ናይ ምፍታሕ መሰል የብላን ክብል ዀሎ ሰበይቲ መመላእታ ናይ ሰብኣይ ከምዚኾነት ሰብኣይ ብዘይ ሰበይቲ ጎደሎ ከምዚኸውን ስለ ዚፈለጠ እምበር መሰለን ክንፍግ ኢሉ ኣይኮነን። (ዘፍጥረት 2፡ 18 ርአ።) ካልእ ምኽንያት ድማ፡ ሰበይቲ፡ ግራት ስለ ዜይትወርስ ወይ ዜይትምቀል ነቲ ቁጠባዊ ህይወታ ኣብ ግምት ዚኣተወ ይመስል። ግራት ኣባናን(ኣብ መንሳዕ) ኣብቶም ቀዳሞት ኣይሁድን ኩሉ ግዜ ካብ እንዳኣባ ናብ እንዳኣባ እዩ ዚመሓላለፍ ነይሩ። ኣብ ከበሳ ግን ግራት ዚወርሳ ዚምቀላ እቲ መሬት ደሳ እንተ ዀይኑ ግራት ዚምሰሓ ኣንስቲ ነይረን ኣለዋ እውን። ስለዚ ንቁጠባዊ ህይወተን ኣታዊ (source of income) ይረኽባ እየን፡ እሞ፡ ሙሉእ ናይ ምፍታሕ መሰል ነይሪወን። ኣብ መንሳዕ ኰነ ኣብ ከበሳ ሰበይቲ ጥሪት (property) ሸቐጥ (commodity) ኣይኮነትን። ዋናኣ ፈጣሪኣ እዩ። ኣብቶም ቀዳሞት ኣይሁድ ግን ሰበይቲ ጥሪት ናይ ሰብኣይ እያ። ምክንይቱ ድማኒ ፡ ኣብቲ ካልኣይ ክፍሊ ከም ዚረኣናዮ ኣቦ ጓል ገንዘብ ስለ ዚወሃቦ እዩ። ሰብኣይ ብቋንቋ እብራይስጢ “ba’al” በዓል ወይ ወናኒ ክኸውን ከሎ ኣድሆህን እውን ይበሃል እዩ። (a’dhohn) ትርጉሙ ኣድሓና፣ ጎይታ፣ ሰበይቱ ማለት እዩ። ሕጹይ እውን “ba’al “በዓል ይበሃል ሕጽይቲ ድማኒ ቤዩላህ “be’u’lah”ትበሃል። ሰበይቲ ወይ ጥሪት ሰብኣያ ማለት እዩ። (The word ba’al meaning”owner,master,”applied to him, and the woman was called be’u’lah,’meaning “owned as a wife.“ see insight page 1163) ኣባና፡ ሕጽይቲ ጓል፡ ሰበይቲ ኣይትበሃልን እያ፡ ክሳብ ትምርዖ ሰብኣይ እውን በዓል ቤት ኣይበሃልን እዩ ክሳብ ዚምርዖ። እዚ ዝጠቀስኩሉ ምኽንያት ሰበይቲ፡ ኣብ ፍትሕ መሓሪ፡ ከም ኣካል ናይ ሰብኣይ እምበር ጥሪቱ ወይ ሸቀጡ ከም ዘይኮነት ከገንዝብ ኢለ እየ። ንምንታይ እሞ ፡ ሰብኣይን ሰበይትን ናይ ሓድሕድ “ኣካላት”እንተ ዀይኖም ዝፋትሑ፧ ኢልና ምስ እንሓትት ዘይፍጽምና ፍጹማት ኣይኮናን። ዝኾነ ይኹን ጽሑፍ ከይሓስእ ማለት ከይደርቕ“ቅብኣት” ስለ ዜድልዮ ገለ ቁሩብ ካብቲ ኣርእስቲ ውጽእ ኢልካ ፍርቂ ማንካ “ዘይቲ” ጥብ እንተኣበልካሉ ጽቡቕ እዩ። ወልፊ እንታይ ትደሊ፧ ዋእ ወልፊ እምበር። ኣነ ንወልፈይ ንስኻትኩም ድማኒ፡ መኤረምታ፣ ሓበረታ፣ መደረብታ፣ ፈይ ኣይትሕመቁ እናበልኩ ኣብ ራብዓይ ክፍሊ ክሻብ ንራኸብ ደሓን ኩኑ ። ደሓን ኩኑ ኪብል እንከለኹ ጽቡቕ ጥዕና ንዓኻትኩም ይኹን ማለተይ እየ፡ እምበር ይፋነውኩም የለኹን። ይቕጽል———-


text:
ኣብ ምዕራባዊ ካሜሮን ዘጋጠመ ምህማም መሬት ምኽንያት ሞት ልዕሊ 30 ሰባት ኮይኑ
ኣብ ካሜሮን ትማሊ ሰኑይ ብዘጋጠመ ምህማም መሬት ብዉሕደዱ 37 ሰባት ከምዝሞቱን ካልኦት ብዙሓት ተዓቢጦም ክህልዉ ከም ዝኽእሉን ሰበስልጣን ሓቢሮም።
ሰራሕተኛታት ህይወት ኣድሕን፡ ድሕሪ ሓያል ዝናብ ብጭቃ ኣብ ዝተዓበጡ ገዛውቲ ዝተቐበሩ ሰባት ንምድሓን ይጓየዩ ኣለዉ።
ናይቲ ከባቢ ኣመሓዳሪ፡ ፎንካ ኣዋ ኦግስቲን፡ ነበርቲ፡ መንግስቲ ንዘሕለፎ መጠንቀቕታ ብዘይምስማዕ፡ ውሕስ ዘይኮኑ ገዛውቲ ክሃንጹ ምጽንሖም ይዛረብ።
ካብቲ ስሩዕ ዝኾነ እዋን ዝናብ ብዝተፈለየ፡ ብርቱዕ ዝናብ ይቕጽል ከም ዘሎ ሮይተርስ ጸብጺቡ።
"ምሸት ሰዓት 4፡00 ኣ.ኢ ድምጺ ሰሚዐ" ክብል ውጻእ'ቲ ሓደጋ ዝኾነ ኣልበርት ኬንጌ ንሮይተርስ ተዛሪቡ።
"ከቢድ ዶሮና ክሽፈን ከሎ ርእየ። እቲ ጎቦ ክሃምም ከሎ'ውን ርእየ" ኢሉ።
እቲ ግዳያት ናይ ምእላሽ ስራሕ ቀጺሉ ስለዘሎ ቁጽሪ ዝሞቱ ሰባት ክውስኽ ከም ዝኽእል ሰበስልጣን ስግኣቶም ገሊጾም።


text:
ኣባላት ኮንግረስን ሰነተራትን ኣሜሪካ መንግስቲ ኢትዮጵያ ንዘሕለፎ ውሳነ ቆልዑ ብናይ ወጻኢ ዜጋታት ምዕባይ መስርሕ ደው ክብል ዘሕለፎ ውሳኔ ደጊሙ ንኸፅንዖ ሓቲቶም።መንግስቲ ኢትዮጵያ ብሕጋዊ መንገዲ ቆልዑ ንኸዕብዩዎም ቅድሚ እቲ ውሳነ ምሕላፍ ጉዳዮም ዝጀመሩ ስድራቤታት ንኽውድኡ ዝሓትት ደብዳበ እውን ንቀዳማይ ሚኒስተር ሃይለማርያም ደሳለኝ ፅሒፎም ኣለው።
74 አባላት ኮንግረስን 47 ሰነተራትን ኣብ ዋሽንግተን ዲሲ ዝርከብ ኤምባሲ ኢትዮጵያ ብ ኣምባሳደር ግርማ ብሩ አቢሎም ናብ ቀዳማይ ሚኒስትር ሃይለማርያ ደሳለኝ ኣብ ዝጸሓፍዎ ደብዳበ መንግስቲ ኢትዮጵያ አብ ዝሓለፈ 16 ሚያዝያ ዘሕለፎ ቆልዑ ንናይ ወጻኢ ዜጋታት ንመዕበይ ምሃብ ደው ክብል ዝብል መምርሒ አብ ከይዲ ንዘለው ልዕሊ 200 ኣሜሪካዊያን ስድራቤታትን ኢትዮጵያዊያን ህጻናትን ዘጉሃየ ውሳነ’ዩ ኢሎም ኣለው።
ስለዝኾነ መንግስቲ ኢትዮጵያ ነዚ ውሳነ ደጊሙ ከጽንዖ ይግባእ ክብሉ’ውን ሓቲቶም።


text:
Radio Erena: 14 February 2022
ካብ መፋርቕ ወርሒ ታሕሳስ 2021 ኣትሒዙ፣ ዳግም ናብ ክልል ዓፈር ልሒሙ ዘሎ ኵናት ትግራይ፣ ኣስታት 300 ሽሕ ሰባት ካብ ቤት ንብረቶም ከምዘመዛበለ፣ መንግስቲ ናይቲ ክልል ገሊጹ።
መንግስቲ ክልል ዓፈር ኣብ ዝዘርግሖ መግለጺ፣ ሓይልታት ትግራይ ኣብዓላ፣ መጋሌን በርሓለን ዝርከቦ ሓያሎ ከባቢታት ናይቲ ክልል ብኸቢድ ብረት ዝተሰነየ መጥቃዕቲ ከምዝፈጸሙ’ዩ ወቒሱ።
ኵናት ዝካየደሉ ዘሎ ከባቢታት፣ ናብ ትግራይ ረዲኤት ዝኣትወሉ መስመራት ምስ ምዃኑ ምትዕንቓፍ ተፈጢሩ ከምዘሎ ሕቡራት ሃገራት ኣረጋጊጹ።
መንግስቲ ኢትዮጵያ ብወገኑ፣ ሓይልታት ትግራይ ኣብ ክልል ዓፈር መጥቃዕቲ ከምዘካየዱ እኳ እንተወቐሰ፣ ሰራዊት መንግስቲ ኣብቲ ኵናት ብዛዕባ ምስታፉ ወይ ክሳተፍ ምዃኑ ኣይጠቐሰን።
መንግስቲ ክልል ዓፈር ግና፣ ኣብቲ ዝካየድ ዘሎ ኵናት ፍሉያት ሓይልታት ናይቲ ክልል ጥራይ ይሳተፉ ምህላዎም ‘ዩ ኣመልኪቱ።
ሓይልታት ትግራይ መጥቃዕቲ ከምዘካየዱሉ ዝግለጽ ዘሎ ከባቢታት ክልል ዓፈር፣ ምስ ትግራይ ዘዋስን ኮይኑ ናብ ከተማታት መቐለ፣ ኣጽቢን ውቕሮን ቅርበት ዘለዎ’ዩ።
ዒላማ እቲ ሓይልታት ትግራይ ኣብ ክልል ዓፈር ዘካይድዎ ዘለዉ መጥቃዕታት ክንጸር እኳ እንተዘይክኣለ፣ ምስ ጂቡቲ ናብ ዘራኽብ መስመር ሰርዶ ንምዕጋት ክኸውን ከምዝኽእል ዝተፈላለዩ ወገናት ትንተነታቶም ይህብሉ።
ሓይልታት ትግራይ ብወገኖም፣ ብመንግስቲ ክልል ዓፈርን ፈደራላዊ መንግስቲ ኢትዮጵያን ንዝወሃብ ዘሎ መግለጺታት መልሲ ኣይሃብሉን።
መንግስቲ ኢትዮጵያ ኣብ ልዕሊ ህዝቢ ትግራይ ኣንቢርዎ ዘሎ ከበባ ብሰላማዊ መንገዲ ክኣሊ እንተዘይክኢሉ፣ ብኵናት ክኸፍትዎ ምዃኖም ወትሃደራውያንን ሲቪላውያንን ሰበ ስልጣን ትግራይ ብተደጋጋሚ ይገልጹ’ዮም።
እዚ ከምዚ’ሉ እንከሎ፣ መንግስቲ ኢትዮጵያ፣ ኵናት ዝካየደሉ ናብ ዘሎ ከባቢታት በርሓለ ቅርበት ኣብ ዘለዋ ሓውሲ ከተማ ኣጽቢ፣ ብ12 ለካቲት ኣብ ዝገበሮ ናይ ድሮን ደብዳብ፣ ሓያሎ ሰለማውያን ሰባት ከምዝተቐትሉን ከምዝቖሰሉን ብወገን ትግራይ ተገሊጹ።
====================


text:
መንግስቲ ኢትዮጵያ፣ ኣብ ትግራይ ሕጽረት መግቢ ንከየጋጥም ስራሕቲ ቅድመ ጥንቃቀ ከምዝፈጸመን ሎሚ’ውን እንተኾነ ምቹእ ኩነታት ንምፍጣር ጻዕሪ ይገብር ከምዘሎ ኣፍሊጡ።
ሚኒስትር ሰላም ወ/ሮ ሙፈርያት ከሚል ‘ሎሚ’ውን ናብ ትግራይ ብነፈርቲን ብጽርግያን ሓገዝ ንክልእኹ ዝደልዩ ኣካላት፣ እቶም መስመራት ክፉት ከምዝኾኑ ግን ከይተፈተሹ ከምዘይሓልፉ ገሊጸን’ ይብል ወኪልና ኣዲስ ቸኮል።
ፕረዚደንት ክልል ትግራይ ዶ/ር ደብረጽየን ገ/ሚካኤል ትማሊ ኣብ ዝሃብዎ መግለጺ ‘ብሓደ ገጽ ረድኤት ንክባጻሕ ተኹሲ ደው ኣቢልና፣ ሰራዊትና ካብ ትግራይ ኣውጺእና እናበሉ፣ ካብን ናብን ትግራይ ይግበር ንዝነበረ ናይ ኣየርን ምድርን ትራንስፖርት ብምዕጻው ሓገዝ ይኹን ካልኦት ኣገልግሎታት ኣቋሪጾም’ ኢሎም።
ካብ ኣዲሳበባን ኣስመራን ብቀጥታ ዝተዋሃቡ ግብረ መልሲታት ዛጊድ ኣይተሰምዑን። እንተኾነ፣ ሰበ ስልጣን ኤርትራ ቅድሚ ሎሚ ብመሰረት ዝሃብዎ ሪኢቶ ‘መንግስቲ ኤርትራ ይኹን ሰራዊት፣ ረድኤት ናብ ህዝቢ ንከይበጽሕ ዓንቂፎም ወይ ጉድኣት ኣውሪዱ ኣይፈልጥን’ ከምዝበሉ ዝዝከር እዩ።